- JHN
- ←
- ۱۳
- →

۱۳
عئسا شاگئردلرئنئن آياقلاريني يويور ۱
پاسخا بايراميندان قاباق، عئسا بئلئردي کي، بو دونيادان آيريليب آتانين يانينا گده​جه‌يي ساعات يتئشئب. اونون اوچون ده، دونيادا اولان اؤزونونکولري سوه‌رک، اونلاري آخيرا قدر سِودي. ۲ شام يئينده ائبلئس، ائسکاريوتلو شمعون اوغلو يهودانين اوره‌يئنه عئساني تسلئم اتمک فئکرئني سالميشدي. ۳ عئسا آتانين هر شيي اونون ائختئياريندا قويدوغونو بئلئردي و تاريدان گلئب اونون يانينا گده​جه‌يئني ده بئلئردي. ۴ عئسا يمکدن قالخدي و اوست پالتاريني چيخارديب بئر يانا قويدو. و بئر دسمال گؤتوروب بلئنه باغلادي. ۵ سونرا لَيَنه سو تؤکوب شاگئردلرئن آياقلاريني يوماغا و بلئنه باغلاديغي دسماللا قورولتماغا باشلادي. ۶ عئسا، شمعون پطروسون يانينا ياخينلاشاندا او، عئسايا ددي: “يارب، منئم آياقلاريمي سن يويورسان؟!” ۷ عئسا جاواب ورئب اونا ددي: “منئم نه اتدئيئمي سن ائندي بئلمزسن. آمّا سونرا باشا دوشه​جکسن.” ۸ پطروس اونا ددي: “منئم آياقلاريمي اصلا يوماياجاقسان.” عئسا اونا ددي: “اگر سنئن آياقلاريني يوماسام، منئمله پايين اولماز.” ۹ شمعون پطروس اونا ددي: “يارب، فقط آياقلاريمي يوخ، اللرئمي و باشيمي دا يو.” ۱۰ عئسا اونا ددي: “يويولموش آدامين فقط آياقلاريني يوماق لازيمدير. چونکي تامامن تمئزدئر. سئز ده تمئزسئنئز، آمّا هامينيز يوخ.” ۱۱ چونکي عئسا اونا خيانت اده‌ني تاني‌ييردي. اونون اوچون ده ددي؛ “هامينيز تمئز ديئلسئنئز.” ۱۲ عئسا شاگئردلرئن آياقلاريني يويوب اوست پالتاريني گِيَندن سونرا، گئنه سوفره باشيندا اوتوردو و اونلارا ددي: “آيا سئزه نه اتدئيئمي آنلادينيز؟ ۱۳ سئز مني اوستاد و رب چاغيريرسينيز و دوغرو دا چاغيريرسينيز، چونکي اويام. ۱۴ اگر من رب و اوستاد اولدوغوم حالدا سئزئن آياقلارينيزي يودوم، سئز ده گرک بئربئرئزئن آياقلاريني يوياسينيز. ۱۵ چونکي سئزه بئر نومونه وردئم کي، سئز ده منئم سئزه اتدئيئم کئمي اِده​سئنئز. ۱۶ دوغروسونو سئزه ديئرم، قول آغاسيندان بؤيوک ديئل، الچي ده اونو گؤنده‌ره‌ندن اوستون ديئل. ۱۷ ائندي کي، بو شيلري بئلئرسئنئز، اگر اونلارا عمل اده​سئنئز، بختورسئنئز.”
عئسا، اونا خيانت اولاجاغيني خبر ورئر ۱۸ “هامينيزين حاقّيندا دانيشميرام. من سچدئکلرئمي تاني‌ييرام. لاکئن بو اونون اوچوندور کي، موقدّس کئتابين يازديغي سؤز يرئنه يتئشسئن؛ «منئمله چؤرک يئين منه خيانت اتدي.» ۱۹ بونو سئزه ائندئدن، حله باش ورمه‌دن ديئرم کي، باش ورن زامان منئم «او» اولدوغوما ائناناسينيز. ۲۰ دوغروسونو سئزه ديئرم؛ منئم گؤنده‌ردئيئم آدامي قبول ادن، مني قبول ادئر و مني قبول ادن مني گؤنده‌رني قبول ادئر.” ۲۱ بو سؤزلري دئيندن سونرا، عئسانين روحو سيخيلدي و شهادت ورئب ددي: “دوغروسونو سئزه ديئرم کي، سئزدن بئري منه خيانت اده​جک.” ۲۲ شاگئردلر بئربئرلرئنه باخيب حيران قالميشديلار کي، کئمئن حاقّيندا دانيشير. ۲۳ شاگئردلردن بئري سوفره باشيندا عئسانين يانيندا اوتوروب اونون سئنه‌سئنه سؤيکنمئشدي. عئسا بو شاگئردي سوئردي. ۲۴ شمعون پطروس بو شاگئرده ائشاره ادئب اوندان سوروشدو: “کئمئن حاقّيندا ديئر؟” ۲۵ او دا عئسايا آرتيق ياخينلاشيب اوندان سوروشدو: “يارب، او کئمدئر؟” ۲۶ عئسا اونا جاواب وردي: “چورک تئکه​سئني باتيريب کئمه ورسم، او اؤزودور.” او زامان عئسا، چؤرک تئکه​سئني باتيريب ائسکاريوتلو شمعون اوغلو يهودايا وردي. ۲۷ يهودا چؤرک تئکه​سئني آلان زامان، شيطان اونون ائچئنه گئردي. او واخت عئسا اونا ددي: “اده​جه‌يئني تز ات.” ۲۸ آمّا سوفره باشيندا اوتورانلاردان هچ کئم بو سؤزون نه اوچون ددئيئني آنلامادي. ۲۹ کئسه يهودانين يانيندا اولدوغوندان بعضئلري اِله گومان اتدئلر کي، عئسا اونا ديئر: “بايرام اوچون بئزه لازيم اولان شيلري ساتين آل” يا دا “مؤحتاج آداملارا بئر شي ور.” ۳۰ يهودا تئکه​ني آلاندان سونرا، درحال اشئيه چيخدي. و گجه ائدي.
پطروسون ائنکار اده​جه‌يي ۳۱ يهودانين گتدئيئندن سونرا، عئسا ددي: “ائندي ائنسان اوغلو جلال تاپير و تاري اوغولدا جلال تاپير. ۳۲ اگر تاري اوندا جلال تاپسا، تاري دا اوغولو اؤزونده عئزّتلندئره​جک و درحال اونا جلال وره​جک. ۳۳ اؤولادلاريم، آرتيق قيسا بئر مودّته کئمي سئزئنله‌يَم. مني آختاراجاقسينيز، آمّا يهودئلره ددئيئم کئمي سئزه ده ائندي ديئرم؛ گده‌جه‌يئم يره سئز گله بئلمزسئنئز. ۳۴ سئزه تزه بئر امر ورئرم؛ بئربئرئنئزي سوئن. من سئزي سودئيئم کئمي، سئز ده گرک بئربئرئنئزي سوه​سئنئز. ۳۵ اگر بئربئرئنئزي سوه​سئنئز، بوندان بوتون ائنسانلار بئلرلر کي، سئز منئم شاگئردلرئمسئنئز.” ۳۶ شمعون پطروس اونا ددي: “يارب، سن هارايا گدئرسن؟” عئسا جاواب وردي: “من گده​جه‌يئم يره، سن ائندي داليمجا گله بئلمزسن. آمّا سونرا گله‌جکسن.” ۳۷ پطروس اونا ددي: “يارب، نئيه ائندي دالينجا گله بئلمه‌رم؟ من سنئن اوچون جانيمدان کچه‌رم.” ۳۸ عئسا جاواب وردي: “سن منئم اوچون جانيندان کچرسن؟! دوغروسونو سنه ديئرم، خوروز بانلاماميش سن مني اوچ دفه ائنکار اده‌جکسن.

- JHN
- ←
- ۱۳
- →

© 2008 Bible Society of Azerbaijan