- MAT
- ←
- ۱۳
- →

۱۳
اکئنچي مثلي
(مرقوس 4:‏1-‏20، لوقا 8:‏4-‏15) ۱ او گون عئسا اِودن چيخدي و گدئب، گؤل قيراغيندا اوتوردو. ۲ يانينا اله چوخ آدام ييغيلدي کي، اؤزو بئر قاييغا مئنئب، اورادا اَيلَشدي و بوتون خالق ساحئلده دوردو. ۳ عئسا اونلارا مثل​لر​له چوخ شي دانيشيب، ديئردي: “باخين، بئر اکئنچي توخوم سپمه‌يه چيخدي. ۴ سَپَن واخت توخوملاردان بعضئسي يول قيراغينا دوشدو و قوشلار گلئب اونلاري يدئلر. ۵ بعضئسي تورپاغي چوخ اولمايان داشليق يرلره دوشدو. تورپاغين درئنلئيي اولماديغينا گؤره، تز بئتدي. ۶ لاکئن گون چيخان واخت سولدو و کؤکو اولماديغينا گؤره قورودو. ۷ توخوملاردان بعضئسي تئکانلار آراسينا دوشدو. تئکانلار بئتئب، اونلاري بوغدولار. ۸ آمّا قالانلاري ياخشي تورپاغا دوشدولر؛ بعضئسي بئره يوز، بعضئسي بئره آلتميش، بعضئسي ده بئره اوتوز ثمره وردئلر. ۹ قولاغي اولان اشئتسئن.” ۱۰ شاگئردلر ياخينلاشيب، عئسايا ددئلر: “نه اوچون اونلارا مثل​لر‌له دانيشيرسان؟” ۱۱ عئسا جاوابيندا اونلارا ددي: “سئزه بو قابئلئيّت ورئلئب کي، گؤيلرئن پادشاهليغينين سئرّلرئني آنلاسينيز، لاکئن اونلارا ورئلمه‌يئب. ۱۲ چونکي کئمده وارسا، اونا داها چوخ ورئله​جک و او بوللوق ائچئنده اولاجاقدير؛ آمّا کئمده يوخسا، الئنده اولان دا اوندان آليناجاق. ۱۳ اونلارا مثل​لر​له دانيشديغيمين سببي بودور؛ دوغرودان دا کي،
«گؤردوکلري حالدا گؤرمزلر،
اشئتدئکلري حالدا اشئتمزلر،
آنلامازلار دا.» ۱۴ اشعيا پيغمبرئن اونلارين حاقّيندا ددئيي سؤز يرئنه يتئشئر کي، دمئشدي:
«قولاغينيزلا اشئدرسئنئز، لاکئن باشا دوشمزسئنئز،
گؤزلرئنئزله باخارسينيز، آمّا گؤرمزسئنئز، ۱۵ چونکي بو خالقين اوره‌يي برک اولوب.
قولاقلاري ائله آغير اشئدئرلر،
گؤزلرئني يوموبلار کي،
گؤزلري ائله گؤرمه‌سئنلر،
قولاقلاري ائله اشئتمه‌سئنلر،
اورکلري ائله آنلاييب منه دؤنمه‌سئنلر کي،
من اونلارا شفا ورئم.» ۱۶ لاکئن سئزئن گؤزلرئنئزئن خوش حالينا، چونکي گؤرورلر؛ قولاقلارينيزين خوش حالينا، چونکي اشئدئرلر. ۱۷ دوغروسونو سئزه ديئرم: چوخ پيغمبرلر و صالح آداملار بو آرزودا اولدولار کي، سئزئن گؤردويونوز شيلري گؤرسونلر، آمّا گؤرمه‌دئلر؛ سئزئن اشئتدئيئنئز شيلري اشئتسئنلر، آمّا اشئتمه‌دئلر. ۱۸ ائندي سئز اکئنچي حاقّينداکي مثله قولاق آسين: ۱۹ کئم پادشاهليق باره​ده‌کي کلامي اشئدئب آنلاماسا، شرئر گلئب اوره‌يئنه سَپئلمئشي اوغورلايار. يول قيراغينا سپئلمئش بودور. ۲۰ داشليق يرلره سپئلمئش اولان دا اودور کي، کلامي اشئدئر و آنَن اونو شادليقلا قبول ادئر. ۲۱ لاکئن اؤز-اؤزونده کؤک سالماديغينا گؤره، آز بئر مودّت قالير و او زامان کي، بو کلامدان اؤتري دارليق و اذئيّت باش ورئر، آنَن بودره‌يئر. ۲۲ تئکانلار آراسينا سپئلمئش اولان اودور کي، کلامي اشئدئر؛ آمّا دونيانين فئکئري و وارليليغين توولاتماسي کلامي بوغور و کلام ثمره‌سئز اولور. ۲۳ ياخشي تورپاغا سپئلمئش اولان دا اودور کي، کلامي اشئدئر، آنلايير؛ بعضئسي بئره يوز، بعضئسي بئره آلتميش، بعضئسي ده بئره اوتوز ثمره ورئر.”
آلاق اوت مثلي ۲۴ عئسا اونلارا آيري بئر مثل ده نقل ادئب ددي: “گؤيلرئن پادشاهليغي او آداما دا بنزر کي، زمئسئنه ياخشي توخوم سپدي. ۲۵ آمّا آداملار ياتاندان سونرا، اونون دوشمني گلدي و بوغدالارين آراسينا آلاق اوت سپئب، گتدي. ۲۶ بوغدا بؤيويوب ثمره وردئيي زامان، آلاقلار دا گؤروندو. ۲۷ زمي صاحئبئنئن قوللاري گلئب اونا ددئلر: «آغا، مگر سن زمئيه ياخشي توخوم سپمه‌دئن، بس آلاق اوت هارادان عمله گلئب؟» ۲۸ آغا قوللارا ددي: «بونو دوشمن ادئب.» قوللار اونا ددئلر: «اگر بله​دئر، ائسته‌يئرسن گدئب اونلاري ييغاق؟» ۲۹ زمي صاحئبي ددي: «خير، مبادا آلاقلاري ييغان واخت، اونلارلا بوغداني دا قوپارداسينيز. ۳۰ قويون بئچئنه قدر هر ائکئسي ده بؤيوسونلر. بئچئن واختي من بئچئنچئلره دئيرم: اوّلجه آلاق اوتلاري ييغين و يانديرماق اوچون اونلاري دسته-دسته باغلايين. آمّا بوغداني آنبارلاريما ييغين.»”
خاردال توخومونون مثلي
(مرقوس 4:‏30-‏34، لوقا 13:‏18-‏21) ۳۱ عئسا اونلارا آيري بئر مثل ده نقل ادئب ددي: “گؤيلرئن پادشاهليغي خاردال توخومونا بنزر کي، بئر آدام گؤتوروب، اونو زمئسئنده اکدي. ۳۲ خاردال، بوتون توخوملارين لاپ کئچئيي اولسا دا، بؤيوين واخت باغچادا بئتن بوتون بئتکئلردن بؤيوک اولار؛ لاپ آغاج بويدا اولار. اله کي، گؤيون قوشلاري گلئب، اونون بوداقلاريندا يووا تئکرلر.” ۳۳ عئسا اونلارا آيري بئر مثل ده ددي: “گؤيلرئن پادشاهليغي خمئرماياسينا بنزر کي، بئر آرواد اونو گؤتوروب، اوچ اؤلچو اون ائچئنه قاتدي، اله کي، بوتون خمئر تورشولادي.” ۳۴ عئسا بوتون بو شيلري خالقا مثل​لر​له ديئردي و اونلارا مثلسئز هچ بئر شي دمئردي کي، ۳۵ نبي‌لر واسئطه​سئله ديئلن بو سؤز يرئنه يتئشسئن:
«آغزيمي مثل​لرله آچاجاغام،
او شيلري بيان اده​جه‌يم کي، دونيا ياراناندان بري گئزلي‌دئر.»
آلاق اوت مثلئنئن آچيقلاماسي ۳۶ او زامان عئسا خالقي بوراخيب، اِوه گتدي. شاگئردلري اونا ياخينلاشيب ددئلر: “زمئده​کي آلاق اوتون مثلئني بئزه آچيقلا.” ۳۷ عئسا جاوابيندا اونلارا ددي: “ياخشي توخومو سپن ائنسان اوغلودور؛ ۳۸ زمي دونيادير؛ ياخشي توخوم پادشاهليغين اؤولادلاري‌دير. آلاق اوتلاري دا شرئرئن اؤولادلاري‌ديرلار ۳۹ آلاق اوتو سَپَن دوشمن، ائبلئسدئر؛ بئچئن واختي بو عالمئن آخيري‌دير و بئچئنچئلر ملکلردئلر. ۴۰ اونا گؤره نجه کي، آلاق اوتلار ييغيليب، اوددا يانديريلير، بو عالمئن آخيريندا دا اله اولاجاق. ۴۱ ائنسان اوغلو ملکلرئني گؤنده‌ره​جک و اونلار گوناها چکن بوتون شيلري و پئسلئک ادن هر آدامي اونون پادشاهليغيندان ييغاجاقلار. ۴۲ و اونلاري اود تندئرئنه آتاجاقلار. اورادا آغلاشما و دئش قيجيرتماسي اولاجاقدير. ۴۳ او واخت صالح آداملار آتالارينين پادشاهليغيندا گون کئمي شاخاجاقلار. قولاقلاري اولان قوي اشئتسئن.
کئچئک مثل​لر ۴۴ گؤيلرئن پادشاهليغي زمئده گئزله‌دئلن بئر خزئنه​يه بنزر کي، بئر آدام اونو تاپيب گئزلتدي. و شادليقلا گدئب، بوتون وار-يوخونو ساتدي و او زمئني آلدي. ۴۵ گئنه، گؤيلرئن پادشاهليغي گؤزل مئرواري آختاران بئر تاجئره بنزر کي، ۴۶ چوخ قئيمتلي بئر مئرواري تاپيب، گتدي و بوتون وار-يوخونو ساتيب، اونو آلدي. ۴۷ گئنه، گؤيلرئن پادشاهليغي دهنزه آتيلان بئر تورا بنزر کي، هر جور باليق توتدو. ۴۸ دولدوغو زامان اونو ساحئله چکدئلر و اوتوروب، ياخشي‌لاري قابلارا ييغديلار و پئسلري اِشئيه آتديلار. ۴۹ بو عالمئن آخيريندا دا بله اولاجاق. ملکلر گلئب، پئسلري صالح آداملارين آراسيندان آييراجاقلار ۵۰ و اونلاري اود تندئرئنه آتاجاقلار. اورادا آغلاشما و دئش قيجيرتماسي اولاجاقدير. ۵۱ آيا بوتون بو شيلري آنلادينيز؟” اونلار عئسايا ددئلر: “بلي.” ۵۲ عئسا دا اونلارا ددي: “بونا گؤره، هر دئن عالئمي کي، گؤيلرئن پادشاهليغينا گؤره تعلئم تاپيب، بئر اِو صاحئبئنه بنزر کي، خزئنه‌سئندن تزه و کؤهنه شيلر چيخاردير.”
عئسا ردّ ادئلئر
(مرقوس 6:‏1-‏6، لوقا 4:‏16-‏30) ۵۳ عئسا بو مثل​لري بئتئرندن سونرا اورادان آيريلدي. ۵۴ و اؤز دئيارينا گلئب، اوراداکي کنئسه​لرده خالقا تعلئم ورئردي. اله کي، اونلار حيران قاليب ديئردئلر: “بو آدام بله حئکمتي، بله موجوزه​لي قودرتي هارادان آليب؟ ۵۵ مگر بو، دولگر اوغلو ديئل؟ مگر آناسينين آدي مريم ديئل؟ مگر قارداشلاري يعقوب، يوسئف، شمعون و يهودا ديئل​لر؟ ۵۶ مگر بوتون باجيلاري آراميزدا ديئل​لر؟ بس بو آداما بوتون بو شيلر هارادان گلدي؟” ۵۷ و اوندان ناراحات اولدولار. لاکئن عئسا اونلارا ددي: “هچ بئر پيغمبر هچ يرده حؤرمتسئز ديئل، مگر اؤز وطنئنده و اؤز اِوئنده.” ۵۸ و اونلارين ائمانسيزليغي اوزوندن اورادا چوخ مؤجوزه اتمه‌دي.

- MAT
- ←
- ۱۳
- →

© 2008 Bible Society of Azerbaijan