- ISA
- ←
- ۲۸
- →

۲۸
شئمال پادشاهليغينا ائخطار ۱
واي اِفرايئمئن
کِفلی‌لرئنئن کئبئر تاجينا!
شؤوکتلي گؤزل‌لئيئنئن سولان گولونه!
او کي، بَهَرلي دره‌نئن باشيندا يِرله‌شيب،
واي بو شهره کي، شرابا دوشکون اولانلارين کئبئري‌دئر. ۲ باخ، ربّئن گوجلو و قووّتلي بئر آدامي وار.
او، بَرک ياغان دولو کئمي، بلا گتئرن طوفان کئمي،
هر شيي يولوندا محو ادن سل کئمي گلئر،
اَلي ائله او شهري يِره چيرپاجاق. ۳ اِفرايئمئن کِفلی‌لرئنئن کئبئر تاجي آياق آلتيندا تاپدالانير. ۴ محصوللو دره‌نئن باشيندا يِرلَشَن شهر،
اونون شؤوکتلي گؤزل‌لئيئنئن سولان گولو،
يايدان قاباق عمله گلن کال انجئر کئمي اولاجاق کي،
اونو گؤرَن تِز دَرئب يئيه‌جک. ۵ او گون قوشونلارين رَبّي،
صاغ قالان خالقي اوچون،
گؤزل‌ بئر تاج، شؤوکتلي بئر چَلَنگ اولاجاق. ۶ حؤکم کورسوسونده اوتورانا عدالت روحو،
شهر دروازالاريني مودافئعه ادنلره قودرت وره‌جک. ۷ بونلار دا شرابدان هِل‌له‌نئرلر، عَرَقدن آشا- آشا گِدئرلر:
هم کاهئن، هم نبي عَرَقدن هِل‌له‌نئرلر،
شراب اونلاري گئجَلدئب، عَرَق اونلاري آشيرير:
رؤيالار گؤرَن زامان کِفلي‌دئرلر،
حؤکم ادن زامان کِفلئلئکدن هِل‌له‌نئرلر. ۸ بوتون سوفره‌لر کثئف قوسماقلا دولودور،
بولانماميش بئر يِر يوخدور!
اِشَعيايا ادئلَن ائستِهزا ۹ “بو آدام کئمه معرئفت اؤيره‌دئر؟ پيامي کئمه آچيقلايير؟
سوددن کَسئلمئش، آنا دؤشوندن آيريلميش کؤرپه اوشاقلارا مگر؟ ۱۰ چونکي رب ديئر:
“امر اوستونه امر، امر اوستونه امر،
قايدا اوستونه قايدا، قايدا اوستونه قايدا،
بئر آز بورادا، بئر آز اورادا.” ۱۱ دوغرودان دا رب بو خالقلا دانيشاجاق؛
پلتک دوداقلارلا، ياد دئل‌له. ۱۲ او کي، اونلارا ددي:
“راحاتليق بودور،
يورغونلارا دئنجلئک ورئن.” و “ائستئراحت ادئن.”
آمّا اونلار اشئتمَک ائستَمه‌دئلر. ۱۳ بونا گؤره ده، ربّئن سؤزو اونلار اوچون بو اولاجاق:
“امر اوستونه امر، امر اوستونه امر،
قايدا اوستونه قايدا، قايدا اوستونه قايدا،
بئر آز بورادا، بئر آز اورادا.”
کي، گتسئنلر و آرخاسي اوسته ييخيلسينلار،
قيريلسينلار، تله‌يه دوشوب اسئر اولسونلار.
صحيون اوچون گوشه‌داشي ۱۴ بونا گؤره ده، ای رئشخندچئلر،
اورشلئمده اولان بو خالقين رهبرلري،
ربّئن سؤزونه قولاق آسين! ۱۵ مادام کي سئز دِدئنئز:
“اؤلومله عهد باغلاميشيق،
اؤلولر دئياري ائله راضيليغا گلمئشئک،
اؤلکه‌يه بؤيوک بلا گلنده، بئزه ضرر ورميه‌جک،
چونکي يالاني اؤزوموزه سيغيناجاق اتمئشئک،
حئيله‌نئن آرخاسيندا گئزلَنمئشئک.” ۱۶ بونا گؤره ده پروردئگار رب ديئر:
باخ، صحيوندا بونؤوره داشي،
مؤحکم داش، قئيمتلي گوشه‌داشي قويورام.
اونا ائنانان پرئشان اولماياجاق. ۱۷ عدالتي اؤلچو، صالحلئيي شاقول اده‌جيم.
يالان سيغيناجاغيني دولو محو اده‌جک،
گئزلَندئيئنئز يِرلري سِللر يويوب آپاراجاق. ۱۸ اؤلومله باغلاديغينيز عهد لغو اولوناجاق،
اؤلولر دئياري ائله راضيليغينيز قووّه‌دن دوشه‌جک.
اؤلکه‌يه بؤيوک بلا گلنده، سئزي تاپدالاياجاق. ۱۹ بو بلا هر گلدئيئنده سئزي سوپوروب گؤتوره‌جک.
او سحر به سحر، گجه گوندوزون هر واختي کچه‌جک.
بو خبري آنلايان دهشته بورونه‌جک. ۲۰ ياتاق اوزانماق اوچون قيسا،
يورغان بورونمک اوچون دار اولاجاق. ۲۱ چونکي رب پِراصئم داغيندا اتدئيي کئمي قالخاجاق،
گئبعون دره‌سئنده‌کي کئمي قضبلَنه‌جک.
او اؤز ائشئني، قِيري-عادي ائشئني يرئنه يتئره‌جک!
اؤز عملئني، نامعلوم عملئني حياتا کچئرده‌جک. ۲۲ بونا گؤره ده رئشخند اتمه‌يئن،
يوخسا زنجئرلرئنئز داها دا آغيرلاشار.
چونکي قوشونلارين ربّی پروردئگاردان اشئتمئشم کي،
بوتون يِر اوزونون محو اولماسينا قطعي بئر شکئلده قرار ورئلئب.
تارينين حئکمتي ۲۳ قولاق آسين، سَسئمي اِشئدئن،
قولاق ورئن و دِدئيئمي اِشئدئن. ۲۴ مگر اَکئنچي، اَکئن اَکمک اوچون، دورمادان يري شوخوملاماز؟
مگر دورمادان تورپاقدا شيريم آچيب هامارلاماز؟ ۲۵ مگر تورپاغي هامارلاياندان سونرا، شويود و زئره‌ني سَپمَز؟
مگر بوغداني ردئفله، آرپاني آييرديغي يِره، قيرميزي بوغداني دا اونون يانينا اَکمَز؟ ۲۶ چونکي تاريسي اونا نصئحت وِرَر، اونو ياخشي اؤيره‌دَر. ۲۷ چونکي شويودو خرمنده وَل‌له دؤيمَزلر،
زئره‌نئن اوستونه ده عارابا تَکَرلري ائله سورمَزلر. ۲۸ بوغدا چؤرک اوچون گرک خرمنده دؤيولسون؛
بونا گؤره ده اَکئنچي اونو ابده کئمي دؤيمَز.
اگر عاراباسينين تَکَرلرئني ده اوستوندن کچئرتسه،
آتلاري بوغداني اَزمَز. ۲۹ بو دا قوشونلارين ربّئندن گلئر.
اونون مصلحتي عالي، حئکمتي بؤيوکدور.

- ISA
- ←
- ۲۸
- →

© 2008 Bible Society of Azerbaijan