- 1SA
- ←
- ۱۹
- →

۱۹
يوناتان داوود اوچون شفاعت ادئر ۱ شاعول، اوغلو يوناتانا و بوتون اعيانلارينا تاپشيردي کي، داوودو اؤلدورسونلر. لاکئن شاعولون اوغلو يوناتانين داووددان چوخ خوشو گلئردي. ۲ يوناتان داوودا خبر ورئب ددي: “آتام شاعول سني اؤلدورمک ائسته‌يئر. اونا گؤره خاهئش ادئرم، سحره قدر اؤزونو قورو. گئزلَنه بئله‌جيئن بئر يِر تاپ، گئزلَن. ۳ من ده چؤلده، سنئن گئزلَندئيئن يره گلئب آتامين يانيندا دايانارام و سنئن حاقّيندا اونونلا دانيشارام. اگر بئر شي گؤرسَم، سنه خبر وره‌رم.” ۴ يوناتان آتاسي شاعولا داوودو تعرئفله‌يئب ددي: “پادشاه، قولو داوودون ضئدّئنه گوناه اتمه‌سئن، چونکي او سنئن ضئدّئنه هچ واخت گوناه اتمه‌يئب و اونون ائشلري سنئن اوچون چوخ خيئرلي اولوب. ۵ او، جا‌نيني اَلئنه آليب گولياتي اؤلدوردو و رب بوتون ائسرايئله بؤيوک قَلَبه قازانديردي. بونو سن ده گؤروب سِوئندئن. داوودو بوش يره اؤلدورمکله نه اوچون ناحاق قان تؤکوب گوناه ادئرسن؟” ۶ شاعول يوناتانين سؤزونو اشئتدي و آند ائچئب ددي: “وار اولان رب حاقّي، اونو اؤلدورمَيه‌جيم.” ۷ يوناتان داوودو چاغيردي و بوتون بو سؤزلري اونا خبر وردی. سونرا او، داوودو شاعولون يانينا گتئردي و داوود اوّلکي کئمي شاعولون قوللوغوندا دوردو. ۸ تزه‌دن موحارئبه باشلاندي. داوود قالخيب فئلئسطلی‌لرئن ضئدّئنه ووروشدو، اونلاري بؤيوک بئر شکئلده قيريب مغلوب اتدي. فئلئسطلی‌لر داوودون قاباغيندان قاچديلار. ۹ شاعول اَلئنده نئزه اِوده اوتورموشدو، ربّئن طرفئندن شر بئر روح اونون اوستونه اِندي. داوود چنگ چاليردي. ۱۰ شاعول داوودو نئزه ائله دووارا ياپيشديرماغا چاليشدي، لاکئن داوود شاعولون قاباغيندان قاچدي، نئزه دووارا ياپيشدي. داوود او گجه قاچيب جا‌نيني قورتاردي. ۱۱ شاعول داوودون اِوئنه آداملار گؤندردي کي، اونو گودوب سحر واختي اؤلدورسونلر. آمّا داوودون آروادي مئکَل بونو داوودا خبر ورئب ددي: “اگر بو گجه جا‌نيني قورتارماياسان، صاباح اؤلومه ورئله‌جکسن.” ۱۲ سونرا مئکَل داوودو پنجره‌دن آشاغي سالدي و او اِشئيه چيخيب قاچدي و قورتولدو. ۱۳ مئکَل عايئله بوتونو گؤتوروب ياتاغا اوزاتدي و باشينا توکلي کچي دَرئسي کچئردئب اوستونو پالتارلا اؤرتدو. ۱۴ شاعولون داوودو ياخالاماق اوچون گؤندردئيي آداملار گلنده مئکَل ددي: “او ناخوشدور.” ۱۵ سونرا شاعول داوودو گؤرمک ائسته‌دي. اونون اوچون آيري آداملار گؤندرئب ددي: “اونو ياتاغي ائله يانيما گتئرئن کي، اؤلدوروم.” ۱۶ بو آداملار ائچَري گئرئب گؤردولر کي، ياتاقدا باشينا توکلو کچي دَرئسي کچئردئلمئش بوت اوزانيب. ۱۷ شاعول مئکَله ددي: “نئيه منی بله آلداديب دوشمنئمي بوراخدين کي، قورتولسون؟” مئکَل شاعولا جاواب وردی: “داوود منه ددی کي، منی بوراخ، گدئم! آخي نئيه سني اؤلدوروم؟” ۱۸ داوود قاچيب قورتولدو و رامايا، سمويئلئن يانينا گلدي و شاعولون اونا اتدئيي بوتون شيلري سمويئله ددی. داوود و سمويئل نايوتا گدئب اورادا قالديلار. ۱۹ شاعولا خبر وردئلر: “باخ، داوود راماداکي نايوتدادير.” ۲۰ شاعول داوودو توتماق اوچون اورايا آداملار گؤندردي. آداملار سمويئلئن باشچيليغي آلتيندا پيغمبرلر دسته‌سئنئن پيغمبرلئک اتدئيئني گؤردولر. او واخت بو آداملارين دا اوستونه تارينين روحو اِندي و اونلار دا پيغمبرلئک اتمه‌يه باشلاديلار. ۲۱ بونو شاعولا خبر وردئلر، او آيري آداملار گؤندردي و اونلار دا پيغمبرلئک اتدئلر. شاعول اوچونجو دفه گئنه آداملار گؤندردي، اونلار دا پيغمبرلئک اتدئلر. ۲۲ آخيردا اؤزو رامايا گتدي و سِکودا اولان بؤيوک قويونون يانينا گلئب اوراداکي‌لاردان سوروشدو: “سمويئل و داوود هاراداديرلار؟” بئر نفر ددي: “باخ، رامانين نايوتوندا.” ۲۳ شاعول راماداکي نايوتدا گِدنده، اونون دا اوستونه تارينين روحو اِندي و رامه‌ده‌کي نايوتا چاتانا قدر پيغمبرلئک ادئب گتدي. ۲۴ سونرا او دا، پالتاريني سويونوب سمويئلئن قاباغيندا پيغمبرلئک اتدي و گلئب بوتون او گونو و گجه‌ني لوت يره سَرئلدي. بونا گؤره دئر ده کي، ديئرلر: “مگر شاعول دا پيغمبرلرئن سيراسيندادير؟”

- 1SA
- ←
- ۱۹
- →

© 2008 Bible Society of Azerbaijan