- 2CH
- ←
- ۱۰
- →

۱۰
ائسرايئللی‌لر رِحوبعاما ضئدّ چيخيرلار
(۱پاد. ۱۲: ۱- ۲۰) ۱ رِحوبعام شِکِمه گتدي، چونکي بوتون ائسرايئللی‌لر شِکِمه گلمئشدئلر کي، اونو پادشاه اتسئنلر. ۲ نِباط اوغلو يَروبعام، بونو اشئتدئيي زامان، مئصئردن قاييتدي چونکي سوليمان پادشاهين اَلئندن اورايا قاچميشدي. ۳ اونو چاغيرتديرديلار. يَروبعام گلدي و بوتون ائسرايئللی‌لرله بئرلئکده رِحوبعاملا دانيشيب اونا ددي: ۴ “آتان اوستوموزه آغير يوغ قويدو. سن ائندي آتانين چتئن قوللوغونو و اوستوموزه قويدوغو آغير يوغو يونگوللَشدئر، بئز ده سنه قوللوق اده‌رئک.” ۵ رِحوبعام اونلارا ددي: “اوچ گوندن سونرا گئنه منئم يانيما گلئن.” خالق گتدي. ۶ پادشاه رِحوبعام آتاسي سوليمانين صاغليغيندا اونا مصلحت ورن آغساقّاللارلا مصلحتله‌شئب ددي: “بو خالقا جاواب ورمک اوچون منه نه مصلحت ورئرسئنئز؟” ۷ آغساقّاللار اونا ددئلر: “اگر سن بو خالقا مهرئبان اولاسان و اونلاري راضي ادئب اونلارلا ياخشي دانيشاسان، دائم سنه قول اولارلار.” ۸ آمّا او، آغساقّاللارين وردئکلري مصلحته محل قويمادي و اونونلا بئرلئکده بؤيوموش و اونا خئدمت ادن جاوان آداملارلا مصلحتلَشدي. ۹ اونلاردان سوروشدو: “سئز نه مصلحت ورئرسئنئز؟ منه ديئن. بو خالقا کي، «آتانين اوستوموزه قويدوغو يوغو يونگول‌لَشدئر» ديئرلر، نه جاواب ورئم؟” ۱۰ اونونلا بئرلئکده بؤيوموش جاوان آداملار اونا ددئلر: “سنه «آتان اوستوموزه آغير يوغ قويدو، سن اونو يونگوللَشدئر» دئيَن بو خالقا بله دِه: «منئم کئچئک بارماغيم آتامين بِلئندن يوغوندور. ۱۱ آتام سئزي آغير يوغلا يوکله‌مئشدي، آمّا من سئزئن يوغوزنوزو داها دا آرتيراجاغام. آتام سئزي قامچيلارلا تَنبِه اتدي، آمّا من سئزي عقربلرله تَنبِه اده‌جيم.»” ۱۲ يَروبعام بوتون خالقلا بئرلئکده پادشاهين ددئيي کئمي کي، “اوچ گون سونرا گئنه يانيما گلئن”، اوچ گون سونرا رِحوبعامين يانينا گلدئلر. ۱۳ پادشاه اونلارا ياوا جاواب وردی. پادشاه رِحوبعام آغساقّاللارين مصلحتئنه محل قويماييب، ۱۴ جاوان آداملارين مصلحتئنه موطابئق، خالقا ددي: “آتام سئزي آغير يوغلا يوکله‌مئشدي، آمّا من اونو داها دا آرتيراجاغام. آتام سئزي قامچيلارلا تَنبِه اتدي، آمّا من عقربلرله تَنبِه اده‌جيم.” ۱۵ بلجه پادشاه خالقا قولاق آسمادي، چونکي بو حادئثه تاري طرفئندن اولدو کي، رب شئلولو اَخئيا واسئطه‌سئله نِباط اوغلو يَروبعاما ددئيي سؤزو يرئنه يتئرسئن. ۱۶ بوتون ائسرايئللی‌لر پادشاهين اونلارا قولاق آسماديغيني گؤرنده اونا جاواب ورئب ددئلر:
“داوودلا بئزئم نه ائشئمئز وار؟
يَسّه‌نئن اوغلوندا ائرثئمئز يوخدور!
ای ائسرايئللي، هر کس اِوئنه!
ای داوود، ائندي اؤز اِوئنه باخ!” بوتون ائسرايئللی‌لر اِولرئنه گتدئلر. ۱۷ رِحوبعام فقط يهودا شهرلرئنده ياشايان ائسرايئل اؤولادلاري اوستونده پادشاهليق اتدي. ۱۸ پادشاه رِحوبعام ائجباري فَعله‌لر اوستونده نظارتچي اولان هَدورامي گؤندردي. ائسرايئل اؤولادلاري اونو داشا باسيب اؤلدوردولر. پادشاه رِحوبعام تَلَسئک اؤز عاراباسينا مئندي کي، اورشلئمه قاچسين. ۱۹ بلجه ائسرايئل داوودون سولاله‌سئنئن ضئدّئنه قالخدي و بو، بو گونه کئمي بله‌دئر.

- 2CH
- ←
- ۱۰
- →

© 2008 Bible Society of Azerbaijan