- ISA
- ←
- ۳۸
- →

۳۸
خئزقئيانين ناخوشلاماسي
(۲پاد. ۲۰: ۱- ۱۱، ۲سال. ۳۲: ۲۴- ۲۶) ۱ او گونلرده خئزقئيا اؤلومجول ناخوشلادي. آموص اوغلو پيغمبر اِشَعيا اونون يانينا گلئب ددي: “رب بله ديئر: «اِوئنئن ائشلرئنئن تَرتئباتيني ور، چونکي ناخوشلوقدان صاغالماييب اؤله‌جکسن.»” ۲ خئزقئيا اوزونو دووارا چِوئردي و ربّه دوعا ادئب ددي: ۳ “يالواريرام، يارب، يادينا سال کي، نجه سنئن حوضوروندا وفالي و کامئل اورَکله ياشاميشام، نجه سنئن گؤزونده ياخشي اولان ائشلر اتمئشم.” خئزقئيا آجي-آجي آغلادي. ۴ او واخت ربّئن سؤزو اِشَعيايا نازئل اولدو: ۵ “گت و خئزقئيايا دِه کي، آتان داوودون تاريسي رب بله ديئر: «سنئن دوعاني اشئتدئم، گؤز ياشلاريني گؤردوم. باخ، سنئن عؤمرونو اون بش ائل آرتيريرام. ۶ سني و بو شهري آشور پادشاهينين اَلئندن قورتاراجاغام؛ بو شهري حئفظ اده‌جيم. ۷ بو ربدن سنه بئر علامتدئر کي، بئله‌سن رب ددئيي سؤزه عمل اده‌جک: ۸ باخ، اِله اده‌جيم کي، باتان گونشئن کؤلگه‌سي کي، آخازين تئکدئيي پئلّه‌کَنئن اوستونه دوشوب، اون قدم گری چکئلسئن.»” بلجه، گونش اِنمه درجه‌سئنده اون دره‌جه گری چکئلدي. ۹ بودور يهودا پادشاهي خئزقئيانين يازديغي او زامان کي، ناخوشلاييب سونراسي دا اوندان صاغالميشدي: ۱۰ “من اؤز-اؤزومه ددئم: عؤمرومون يارييا چاتديغي زامان،
اؤلولر دئيارينين قاپيسيندان کِچمه‌لئيَم؛
حياتيمين قالان ائللرئندن محروم قالمالي‌يام.” ۱۱ ددئم: “ربّی دئرئلر دئياريندا،
بلی، ربّی بئر داها گؤرميه‌جيم.
بو دونيادا ياشايانلار آراسيندا آرتيق ائنسان اوزو گؤرميه‌جيم. ۱۲ اِوئم چوبان چاديري کئمي داغيلدي،
اَلئمدن آليندي.
حياتيم دَزگاهدا توخونان ساپلار کئمي دؤور ادئردي،
او منی بو دَزگاهدان کَسئر.
بئر گونون ائچئنده اجلئمي چاتديريرسان. ۱۳ سحره قدر آغريلاردان چيغيرديم،
رب آصلان کئمی بوتون سوموکلرئمي قيرير.
بئر گونون ائچئنده اجلئمي چاتديريرسان. ۱۴ قارانقوش کئمي، دورنا کئمي چيغيريرام،
گؤيرچئن کئمی ائنله‌يئرم.
گؤيه باخماقدان گؤزلرئم يورولور.
ای پروردئگار، ضامئنئم اول، سئتم آلتينا دوشموشم! ۱۵ نه دِيئم؟ او منئمله دانيشيب، منه بونو ادن او اؤزودور.
جانيما دوشَن بو آجي‌لاردان اؤتري بوتون ائل‌لرئم باره‌ده سرگردان قالاجاغام. ۱۶ ای پروردئگار، آداملار بونلارلا ياشاييرلار،
منئم روحومون حياتي بونلارين ائچئنده‌دئر.
سالاماتليغي منه دؤندَر، ياشات مَني! ۱۷ چکدئيئم او بؤيوک مشقّت منئم خِيرئمه اولدو.
جا‌نيمي هِچلئک قويوسونا دوشمکدن قورتاران سَسسن،
چونکي بوتون گوناهلاريمي آرخانا آتيبسان. ۱۸ چونکي اؤلولر دئياري سنه شوکور اده بئلمز،
اؤلوم سنه حمدلر دِمَز،
قبئره دوشَنلر سنئن وفادارليغينا اومئد باغلايا بئلمز. ۱۹ بو گون سنه اتدئيئم کئمي،
دئرئلر، فقط دئرئلر سنه شوکور اِدَرلر.
آتالار سنئن وفادارليغيني اؤولادلارينا تانيتديريرلار. ۲۰ رب قطعن منه قورتولوش وره‌جک،
عؤمروموز بويو ربّئن معبدئنده تِلّي سازلارلا،
سنه نغمه‌لر چالاجاغيق.” ۲۱ اِشَعيا دمئشدي: “بئر انجئر کونده‌سي گؤتورون و چئبانين اوستونه قويون کي، پادشاه ساغالسين.” ۲۲ سونرا خئزقئيا دمئشدي: “ربّئن معبدئنه قالخماغيم اوچون علامت نه‌دئر؟”

- ISA
- ←
- ۳۸
- →

© 2008 Bible Society of Azerbaijan