- PSA
- ←
- ۶۳
- →

۶۳
۱ اي تاري، سن منئم تاريمسان،
اورکدن سني آختاريرام،
جانيم سنئن اوچون سوسوزدور،
ووجودوم سنئن اوچون ائنتئظار چکئر،
قورو و جان‌سيخيجي بئر دئياردا،
او دئياردا کي، سودان بئر اثر يوخدور. ۲ سنئن موقدّس يرئنده سنه باخميشديم کي،
قودرت و عئزّتئني گؤروم. ۳ دوداقلاريم سنه حمد اده‌جک،
چونکي سنئن محبّتئن حياتدان ياخشي‌دير. ۴ نه‌قدر جان بدنئمده وار، سنه حمد اوخوياجاغام،
اَللرئمي قالديريب سنئن آديني چاغيراجاغام، ۵ جانيم دويوب، گؤزل بئر يمکله دويان کئمي؛
شن دوداقلارلا آغزيم حمد اوخويور؛ ۶ ياتديغيم يرده سني خاطيرلاياندا،
گجه‌نئن نؤوبه‌‌لرئنده سني دوشوننده! ۷ قانادلارينين کؤلگه‌سي آلتيندا شادليقدان اوخوياجاغام،
چونکي منئم کؤمه‌يئم سن‌سن. ۸ جانيم سنه باغلي‌دير،
سنئن صاغ اَلئن مني ساخلايير. ۹ لاکئن جانيمي هلاک اتمه‌يه چاليشانلار محو اولاجاقلار،
يرئن لاپ دئب يرلرئنه باتاجاقلار، ۱۰ قيلينج آغزينا ورئله‌جکلر،
چاقّاللارين يئيه‌جيي اولاجاقلار. ۱۱ آمّا پادشاه تاريدا سوئنه‌جک،
تارينين آدينا آند ائچن هر کس شادلاناجاق؛
حال بو کي، يالانچيلارين آغزي باغلاناجاقدير.

- PSA
- ←
- ۶۳
- →

© 2008 Bible Society of Azerbaijan