- PSA
- ←
- ۴۸
- →

۴۸
۱ رب بؤيوکدور،
تاريميزين شهرئنده،
اونون موقدّس داغيندا حمده چوخ لايئقدئر. ۲ شئمال اته‌يئنده صحيون داغينين اوجاليغي گؤزلدئر،
بوتون عالمئن شادليغي‌دير؛
بؤيوک پادشاهين شهري‌دئر. ۳ تاري اونون قالالاريندادير؛
تاري اؤزونو بو شهرئن پناهي گؤرسه‌دئر. ۴ باخ، پادشاهلار بئر يره ييغيلديلار،
بئرلئکده گلدئلر، ۵ صحيونو گؤرونجه حيران قالديلار؛
قورخويا دوشوب قاچديلار. ۶ اوشاغيني دوغان آروادين آغريسي کئمي،
تئتره‌مه اورادا اونلاري توتدو. ۷ او زامان کئمي کي، سن شرقدن اَسَن قووّتلي يل‌له
ترشئش گمي‌لرئني سينديردين. ۸ قوشونلارين ربّئنئن شهرئنده،
تاريميزين شهرئنده نه اِشئتمئشدئک، اله ده گؤردوک؛
تاري اونو ابده کئمي برقرار اده‌جک. سِلا ۹ سنئن معبدئنئن ائچئنده، اي تاري
محبّتئنئن باره‌سئنده درئن دوشونوروک. ۱۰ نجه کي، آديندير، اي تاري،
حمدئن ده يرئن او بئري باشلارينا قدر چاتير؛
صاغ الئن صالحلئکله دولودور. ۱۱ حؤکملرئنئن سببئندن قوي صحيون داغي سوئنسئن.
قوي يهودا شهرلري شادليق اتسئن. ۱۲ صحيونون اطرافيني گزئب دولانين،
اونون بورجلرئني سايين. ۱۳ حئصارلارينا ياخشي باخين،
قالالارينا تاماشا ادئن کي، گله‌جک نسله نقل اده‌سئنئز. ۱۴ بو تاري ابددن ابده کئمي بئزئم تاريميزدير،
اؤلومه قدر ده بئزه يول گؤرسده‌جک.

- PSA
- ←
- ۴۸
- →

© 2008 Bible Society of Azerbaijan