- JHN
- ←
- ۲۰
- →

۲۰
اؤلولر آراسيندان دئرئلن عئسا
(متّا 28:‏1-‏8، مرقوس 16:‏1-‏8، لوقا 24:‏1-‏12) ۱
هفته​نئن ائلک گونو، مجدللي مريم سحر ارکن قبئرئن يانينا گلدي. هاوا حله قارانليق ائدي. آمّا قبئرئن آغزيني اؤرتن ديئرمان داشيني بئر يانا دئيئرلَنمئش گؤردو. ۲ ​​​او واخت قاچيب شمعون پطروس و عئسانين چوخ سودئيي او بئري شاگئردئن يانينا گلدي. و اونلارا ددي: “ربّي قبئردن گؤتوروبلر و بئلمئرئک کي، هارايا آپاريب قويوبلار.” ۳ پطروس و او بئري شاگئرد اودن چيخيب قبئر سمتئنه يولا دوشدولر. ۴ يولدا برابر قاچيرديلار، لاکئن او بئري شاگئرد پطروسو اؤتوب، اوندان اوّل قبئره يتئشدي. ۵ باشيني اَيئب قبئرئن ائچئنه باخدي. کتان پارچا اورادا يرده ائدي. آمّا گئنه ده قبئرئن ائچئنه گئرمه‌دي. ۶ او واخت شمعون پطروس اونون آرخاسيندان اورايا يتئشدي و قبئرئن ائچئنه گئرئب عئسانين کفنئني اورادا يرده گؤردو. ۷ عئسانين باشيني بورودوکلري دسمال، کفنله ديئلدي و آيري بئر يرده بوکولموش حالدا قويولموشدو. ۸ بو زامان اوّلجه قبئرئن يانينا يتئشن او بئري شاگئرد ده قبئرئن ائچئنه گئردي. او گؤردو و ائناندي. ۹ آمّا گئنه ده موقدّس کئتابين يازديغيني بئلمئردئلر کي، عئسا گرک اؤلولردن دئرئلسئن.
عئسا مجدللي مريمه گؤرونور
(متّا 28:‏9-‏10، مرقوس 16:‏9-‏11) ۱۰ بوندان سونرا شاگئردلر اِوه قاييتديلار، ۱۱ آمّا مريم قبئرئن يانيندا دورموشدو و آغلاييردي. آغلايا-آغلايا باشيني ايئب قبئرئن ائچئنه باخدي. ۱۲ آغ گيئنمئش ائکي ملک گؤردو. عئسانين بدنئنئن قويولدوغو يرده ملکلردن بئري اونون باشي اولان يرده اوتورموشدو، او بئرئسي ده اونون آياقلاري اولان يرده. ۱۳ او واخت ملکلر مريمه ددئلر: “آرواد نه اوچون آغلاييرسان؟” مريم ددي: “ربّئمي گؤتوروب آپاريبلار و هارايا قويدوقلاريني بئلمئرم.” ۱۴ بونو دئيندن سونرا آرخايا دؤندو و عئسانين اورادا دوردوغونو گؤردو. لاکئن اونون عئسا اولدوغونو بئلمه‌دي. ۱۵ عئسا اونا ددي: “آرواد نه اوچون آغلاييرسان؟ کئمي آختاريرسان؟” مريم اونو باغبان گومان ادئب اونا ددي: “آغا، اگر سن اونو گؤتوروب آپاريبسان، هارايا قويدوغون يري منه ده. قوي گدئم اونو گؤتوروم.” ۱۶ عئسا اونا ددي: “مريم!” مريم دؤنوب عئبراني دئلئنده اونا ددي: “ربّوني” (يعني اوستاد)! ۱۷ عئسا اونا ددي: “منه توخونما، چونکي حله آتانين يانينا قالخماميشام. آمّا قارداشلاريمين يانينا گت و اونلارا ده کي، آتامين يانينا و اونلارين آتاسينين يانينا قالخيرام، تاريمين يانينا و اونلارين تاريسينين يانينا.” ۱۸ مجدللي مريم گدئب شاگئردلره خبر وردي کي، ربّي گؤروب و رب اونا بونو ديئبدئر.
عئسا شاگئردلرئنه گؤرونور
(متّا 28:‏16-‏20، مرقوس 16:‏14-‏18، لوقا 24:‏36-‏49) ۱۹ او گون، هفته​نئن ائلک گونو، آخشام اولاندا، شاگئردلر يهودئلرئن قورخوسوندان قاپيلاري باغلاييب ائچه‌رئده بئر يره ييغيلميشديلار کي، عئسا گلئب اونلارين اورتاسيندا دوردو و اونلارا ددي: “سئزه سالام!” ۲۰ بونو دئيندن سونرا اللرئني و بؤيرونو اونلارا گؤرستدي. شاگئردلر ربّي گؤردوکلرئندن چوخ سوئندئلر. ۲۱ عئسا اونلارا گئنه ددي: “سئزه سالام. نجه کي، آتا مني گؤنده‌ردي، من ده سئزي گؤنده‌رئرم.” ۲۲ و بونو دئيندن سونرا نَفَسئني اونلارا اوفوروب ددي: “موقدّس روحو آلين. ۲۳ کئمئن گوناهلاريني باغيشلاياسينيز، باغيشلاناجاق. کئمئن ده گوناهلاريني باغيشلاماياسينيز، باغيشلانماياجاق.”
عئسا و توماس ۲۴ اکئز ديئلن توماس کي، اون‌ائکي شاگئرددن بئري ائدي، عئسا اونلارا گؤرونن واخت، اونلارلا بئر يرده ديئلدي. ۲۵ اونون اوچون ده گلدئيي واخت، او بئري شاگئردلر اونا خبر وردئلر: “ربّي گؤردوک!” آمّا توماس اونلارا ددي: “ميخلارين ياراسيني اونون اللرئنده گؤرمه‌يئنجه، بارماغيمي همن يارايا سوخمايينجا، الئمي اونون يارالي بؤيرونه قويمايينجا ائنانمارام!” ۲۶ سکّئز گون سونرا شاگئردلر گئنه اوده بئر يره ييغيشميشديلار و بو زامان توماس دا اونلارلا اورادا ائدي. قاپيلار باغلي ائکن عئسا گلئب، اونلارين اورتاسيندا دوردو و اونلارا ددي: “سئزه سالام!” ۲۷ سونرا توماسا ددي: “گل، بارماغيني اوزات، اللرئمه باخ! گل، الئني بؤيرومه قوي. ائمانسيز اولما، ائنان!” ۲۸ توماس جاواب ورئب اونا ددي: “ربّئم! تاريم!” ۲۹ عئسا اونا ددي: “مني گؤردويون اوچون ائناندين؟ بختور او آداملار کي، مني گؤرمه​مئش ائنانيب ائمان گتئرئرلر.” ۳۰ عئسا شاگئردلرئنئن گؤزلري قاباغيندا اؤزگه چوخ علامتلر گؤرستدي کي، بو کئتابدا يازيلماييب. ۳۱ لاکئن بو قدر يازيليب کي، عئسانين موعود اولان مسئح اولدوغونا و تارينين اوغلو اولدوغونا ائناناسينيز و ائمان گتئرمکله اونون آديندا حياتينيز اولسون!

- JHN
- ←
- ۲۰
- →

© 2008 Bible Society of Azerbaijan