- MAT
- ←
- ۱۵
- →

۱۵
ائنساني ناپاک ادن نه‌دئر؟
(مرقوس 7:‏1-‏13) ۱ او زامان فرئسئلر و دئن عالئملري اورشلئمدن عئسانين يانينا گلئب ددئلر: ۲ “نه اوچون شاگئردلرئن، آغساقّاللارين حدئثئني پوزورلار؟ چونکي چؤرک يئين زامان اَللرئني يومورلار؟” ۳ عئسا جاوابيندا اونلارا ددي: “بس سئز نه اوچون اؤز حدئثئنئزدن اؤتري تارينين امرئني پوزورسونوز؟ ۴ چونکي تاري بويوروب: «آتانا و آنانا حؤرمت ات» و «آتاسينا يا دا آناسينا يامان دئين آدام گرک اؤلدورولسون.» ۵ لاکئن سئز ديئرسئنئز: «کئم آتاسينا يا دا آناسينا دسه: مندن سنه يتئشن کؤمک تارييا تقدئم ادئلئب، ۶ آرتيق آتاسينا حؤرمت اتمک مجبورئيّتئنده ديئل.» بلجه سئز، اؤز حدئثلرئنئزدن اؤتري تارينين امرئني باطئل ادئرسئنئز. ۷ اي رئياکارلار! اشعيا پيغمبر سئزئن اوچون نه ياخشي ديئب: ۸ «بو خالق دوداقلاري ائله منه حؤرمت ادئر،
آمّا اور‌کلري مندن اوزاقدير. ۹ منه بوش يره عئبادت ادئرلر،
چونکي ائنسان امرلرئني، احکام آديندا تعلئم ورئرلر.»” ۱۰ عئسا جاماعاتي يانينا چاغيريب، اونلارا ددي: “قولاق آسين و آنلايين! ۱۱ آغيزا گئرن شي، ائنساني ناپاک اتمز؛ آغيزدان چيخان شي‌دئر کي، ائنساني ناپاک ادر.” ۱۲ او واخت شاگئردلر گلئب، اونا ددئلر: “آيا بئلئرسن کي، فرئسئلر بو سؤزو اشئدن واخت حئرصلَندئلر؟” ۱۳ عئسا جاواب ورئب، اونلارا ددي: “گؤيده‌کي آتامين اَکمه‌دئيي هر بئتکي، کؤکوندن قوپاريلاجاق. ۱۴ اونلاري بوراخين. اونلار کورلارين کور بلدچئلري‌دئرلر؛ کور، کورا يول گؤرسدسه، هر ائکئسي ده قويويا دوشر.” ۱۵ پطروس عئسايا جاواب ورئب ددي: “بئزه بو مثلي آچيقلا.” ۱۶ عئسا ددي: “آيا سئز ده حله باشا دوشمه‌يئبسئنئز؟ ۱۷ آنلاميرسينيز کي، آغيزا گئرن هر شي آدامين قارنينا گدئر و ائفراز اولونور؟ ۱۸ آمّا آغيزدان چيخان، اورکدن چيخار و ائنساني ناپاک ادر. ۱۹ چونکي اورکدن پئس فئکئرلر، آدام اؤلدورمک، زئناکارليق، عئفّتسئزلئک، اوغورلوق، يالانچي شاهئدلئک و کوفر چيخار. ۲۰ ائنساني ناپاک ادن شيلر بونلاردير. يويولماميش اللر​له يمک، ائنساني ناپاک اتمز.”
کَنَعانلي آروادين ائماني
(مرقوس 7:‏24-‏30) ۲۱ عئسا اورادان چيخيب، صور و صيدون بؤلگه​سئنه گتدي. ۲۲ کَنَعانلي بئر آرواد او طرفلردن گلئب، چيغيرا-چيغيرا ددي: “آغا، اي داوود اوغلو، منه يازيغين گلسئن. قيزيم ائبلئس اَلئنه توتولوب و پئس بئر حالدادير.” ۲۳ لاکئن عئسا جاوابيندا اونا بئر سؤز بله دمه‌دي. شاگئردلري عئسانين يانينا گلئب اونا يالوارديلار: “بونو مورخّص ات، گتسئن. آرخاميزدان باغيريب گلئر.” ۲۴ عئسا جاواب ورئب ددي: “من آنجاق ائسرايئل اوئنئن ائتمئش اولان قويونلارينين يانينا گؤنده‌رئلمئشم.” ۲۵ آمّا آرواد ياخينلاشدي و اونا سجده ادئب ددي: “يارب، منه ائمداد ات.” ۲۶ عئسا جاواب ورئب ددي: “اوشاقلارين چؤره‌يئني آليب، ائتلره آتماق روا ديئل.” ۲۷ آرواد ددي: “حاقلي‌سان يارب، آمّا ائتلر ده صاحئبلرئنئن سوفره​سئندن دوشن تئکه​لردن يئيرلر.” ۲۸ او واخت عئسا جاواب ورئب آروادا ددي: “آرواد، ائمانين بؤيوکدور. سنه ائسته‌دئيئن کئمي اولسون.” و اونون قيزي او ساعاتدا صاغالدي.
عئسا دؤرد مئن نفري دويورور
(مرقوس 8:‏1-‏10) ۲۹ عئسا اورادان چيخيب، جلئل گؤلونون ياخينليغينا گلدي و داغين باشينا چيخيب اورادا اوتوردو. ۳۰ اونون يانينا بؤيوک بئر جاماعات ييغيلدي و آرالاريندا توپاللار، چولاقلار، کورلار، لاللار، و بونلاردان باشقا چوخلاري دا وار ائدي. اونلاري عئسانين آياقلاري يانينا قويدولار و عئسا اونلارا شفا وردي. ۳۱ خالق لاللاري دانيشان، چولاقلاري صاغ، توپاللاري يرئين، و کورلاري گؤرن زامان تعجّوب ادئب ائسرايئلئن تاريسينا حمد اتدئلر. ۳۲ عئسا شاگئردلرئني يانينا چاغيريب ددي: “خالقا اوره‌يئم يانير، چونکي اوچ گوندور کي، يانيمداديرلار و يمه‌يه هچ بئر شيلري يوخدور.ائسته‌مئرم اونلاري آج بوراخيم، مبادا يولدا طاقتدن دوشسونلر.” ۳۳ شاگئردلري اونا ددئلر: “چؤلده بو قدر جاماعاتي دويورماق اوچون چؤره‌يي هارادان تاپاق؟!” ۳۴ عئسا اونلارا ددي: “نچه چؤره‌‌يئنئز وار؟” ددئلر: “يدّي چؤرک و بئر نچه کئچئک باليغيميز وار.” ۳۵ او واخت عئسا خالقا امر اتدي کي، يره اوتورسونلار. ۳۶ يدّي چؤرکله باليقلاري گؤتوروب شوکور اتدي و بؤلوب شاگئردلرئنه وردي. شاگئردلر ده خالقا پايلاديلار. ۳۷ هامي ييئب دويدو و آرتيق قالان تئکه​لردن يدّي دولو زنبئل ييغديلار. ۳۸ يئينلر آروادلار و اوشاقلاردان باشقا دؤرد مئن نفر ائدئلر. ۳۹ عئسا خالقي مورخّص اتدي و قاييغا مئنئب مجدل دئيارينا گلدي.

- MAT
- ←
- ۱۵
- →

© 2008 Bible Society of Azerbaijan