- ISA
- ←
- ۲۰
- →

۲۰
مئصئر و کوش اوچون علامت ۱ او ائلده کي، آشور پادشاهي سَرگونون امري ائله، قوشونونون باشچيسي اَشدودا هوجوم ادئب اوراني آلدي، ۲ رب آموص اوغلو اِشَعيانين واسئطه‌سئله او واخت دانيشيب بله ددي: “گت، اَينئنده‌کي چولونو و آياغينداکي چاريقلاريني چيخارت.» اِشَعيا اِله ده اتدي، لوت و آياق‌يالين گَزميه باشلادي. ۳ رب ددي: “مئصئر و کوش اوچون علامت و عئبرت اولاراق، قولوم اِشَعيا نجه اوچ ائل عرضئنده لوت و آياق‌يالين گَزئب، ۴ اِله ده آشور پادشاهي مئصئري خجالت آلتيندا قويماق اوچون، مئصئرلی‌لري و کوشلولاري اسئر ادئب، جاوانلاري و قوجالاري لوت و آياق‌يالين، عاييب يِرلري آچيق آپاراجاق. ۵ کوشا بِل باغلايان، مئصئرله فخر ادن خالق قورخاجاق و خجالته دوشه‌جک. ۶ او گون بو ساحئل بويونجا يِرلَشَن اؤلکه‌نئن ساکئنلري دئيه‌جکلر: «باخ، بو دا اومئدئمئز! گؤر آشور پادشاهينين اَلئندن قورتولماق اوچون کؤمک آلماغا قاچديغيميز خالقين باشينا نه‌لر گلدي! بس بئز نه جور قورتولاجاغيق؟»”

- ISA
- ←
- ۲۰
- →

© 2008 Bible Society of Azerbaijan