- ISA
- ←
- ۱۴
- →

۱۴
اسئرلرئن قاييتماسي ۱ رب يعقوب نسلئنه رحم اده‌جک، ائسرايئل خالقيني گئنه سِچه‌جک، اونلاري اؤز تورپاقلاريندا ساکئن اده‌جک، ياداِلّي‌لر ده يعقوب نسلئنه قوشولاجاقلار و اونلارلا بئرلَشه‌جکلر. ۲ آيري خالقلار ائسرايئل خالقيني آپاريب، اؤز يِرلرئنه گتئره‌جکلر. ائسرايئل خالقي ربّئن وردئيي تورپاقلاردا اونلاري اؤزلرئنه قول و کنئز اده‌جکلر؛ اونلاري اسئر آپارانلاري، اؤزلري اسئر اده‌جکلر و اونلارا ظولم ادنلرئن اوستونده حؤکم سوره‌جکلر.
اؤلولر دئيارينا دوشَن بابئل پادشاهي ۳ رب سني آغريندان، سيخينتيدان، گؤردويون آغير ائشدن قورتاراندا، ۴ بابئل پادشاهينا لاغ ادئب بله دئيه‌جکسن:
“ظولمکارين آخيري گؤر نجه اولوب!
قدّارليغين آخيري گؤر نجه اولوب! ۵ رب پئس آداملارين دَيَنه‌يئني،
حؤکمدارلارين عصاسيني قيريب. ۶ او عصا کي، دايانمادان خالقلاري قضبله ووراردي،
مئلّتلري قِيضله، آمانسيزجا اَزَردي. ۷ ائندي آمّا بوتون دونيا
ساکئتلئک و راحاتليق ائچئنده سِوئنجدن هاراي چکئر. ۸ حتّا لوبنانين شام و سئدر آغاجلاري دا
سنئن فلاکتئنه سِوئنه‌رَک ديئر:
«سنئن اؤلوموندن بَري، هچ کئم بئزي کَسمَيه گلمئر.» ۹ يِرئن آلتينداکي اؤلولر دئياري،
سني پئشواز اتمک اوچون صبئرسئزدئر،
اؤلولرئنئن روحو،
يِر اوزونون اؤلَن بوتون باشچيلاري
سنئن اوچون هيجانلي‌دير،
مئلّتلرئن بوتون کِچمئش پادشاهلاري تختلرئندن آياغا قالديرير. ۱۰ هامي جاواب ورئب سنه دئيه‌جک:
«سن ده بئزئم کئمي ضعئف اولوبسان، بئزه بَنزه‌يئبسن!» ۱۱ جاه-جلالين، چنگلرئنئن سَسي
اؤلولر دئيارينا اِندئرئلئب.
ياتاغين دا، يورغانين دا مِيئت قوردلاريدير. ۱۲ ای سحر اولدوزو، طولوع اوغلو،
گؤيلردن نجه يِره دوشوبسن!
ای مئلّتلري ذلئل ادن،
نجه ده يِره ييخيليبسان! ۱۳ لاکئن سن اوره‌يئنده ددئن:
«گؤيلره قالخاجاغام،
تختئمي تارينين اولدوزلاري اوستونده اوجالارا يِرلَشدئره‌جيم،
شئمالداکي اوجا يرده، ييغين داغيندا اوتوراجاغام، ۱۴ اوجا بولودلارين اوستونه چيخاجاغام،
اؤزومو حاق-تاعالا کئمي اده‌جيم.» ۱۵ آنجاق اؤلولر دئيارينا،
اؤلوم چوخورونون درئنلئيئنه اِندئرئله‌جکسن. ۱۶ سني گؤرَنلر گؤزلرئني زئلّه‌يه‌جکلر،
سنئن حاقّيندا دوشونوب دئيه‌جکلر:
«دونياني تئتره‌دن، سلطنتلري لرزه‌يه سالان، ۱۷ يِر اوزونو صحرايا چِوئرَن،
شهرلرئني يِرله بئر ادن،
محبوسلاري اِولرئنه بوراخمايان آدام، بو مگر ديئل؟» ۱۸ بوتون مئلّتلرئن پادشاهلاري،
هر بئري اؤز عظمتلي مزاريندا ياتير. ۱۹ لاکئن سن قيريلميش بوداق کئمي
قبرئندن کنارا، اوزاغا آتيليبسان،
بئر چوخورون دئبئنه توللانان،
بدنلري قيلينجلا دِشئلَن مِيئتلرله اؤرتولوبسن،
آياق آلتيندا قالان لِش کئمي‌سن. ۲۰ باشقالاري کئمي دفن اولماياجاقسان،
چونکي اؤز اؤلکه‌ني داغيديب، اؤز خالقيني اؤلدوروبسن.
پئسلئک ادن نسئل بئر داها خاطيرلانماياجاق. ۲۱ آتالارينين گوناهينا گؤره
اؤولادلاريني اؤلدورمک اوچون يِر حاضيرلايين کي،
اونلار قالخيب دونيايا مالئک اولماسينلار،
يِر اوزونو شهرلرله دولدورماسينلار.” ۲۲ قوشونلار ربّی اعلان ادئر: “بابئل خالقينين ضئدّئنه قالخاجاغام. بابئلئن آديني، صاغ قالانلاريني، اوغوللاريني و نسئل‌لرئني يوخ اده‌جيم.” رب اعلان ادئر. ۲۳ “بابئلي بايقوش يوواسينا، باتاقليغا چِوئره‌جيم و محو ادن سوپورگه ائله سوپوره‌جيم.” قوشونلار ربّی اعلان ادئر.
رب آشورلولاري جزالانديراجاق ۲۴ قوشونلار ربّی آند ائچئب بله ديئر: “دوغرودان دا دوشوندويوم کئمي اولوب و نئيّت اتدئيئم کئمي اولاجاق. ۲۵ اؤلکَمده آشورلولاري محو اده‌جيم و داغلاريمدا اونلاري تاپدالاياجاغام. سونرا خالقيم آشورون يوغوندان، و اونون چئيئنلرئنده‌کي يوکوندن قورتولاجاق. ۲۶ بوتون دونيا اوچون حاضيرلانان تقدئر بودور؛ بوتون مئلّتلرئن ضئدّئنه قالخميش اَلئم بودور. ۲۷ چونکي قوشونلار ربّی نئيّت ادئب، کئم اونو بوشا چيخاردا بئلر؟ قالخميش اَلئني کئم گری دؤنده‌ره بئلر؟”
رب فئلئسطلی‌لري جزالانديراجاق ۲۸ پادشاه آخازين اؤلدويو ائلده بو وحي نازئل اولدو: ۲۹ “ای بوتون فئلئسطلی‌لر،
سِوئنمه‌يئن کي، سئزي دؤيَن دَيَنَک قيريليب؛
چونکي ائلانين کؤکوندن افعي عمله گله‌جک،
اونون ثمره‌سي ده اوچان ائلان اولاجاق. ۳۰ کاسيبلارين لاپ کاسيبي دوياجاق،
مؤحتاجلار اَمئن-آمانليقدا دئنجَله‌جک.
سئزئن کؤکونوزو قيتليقلا کَسه‌جيم،
صاغ قالانلارينيز دا اؤلدوروله‌جک. ۳۱ ای دروازا، شئون ات!
ای شهر، آغلا!
ای بوتون فئلئسطلی‌لر، باشدان-باشا اَرئيئن!
چونکي شئمالدان توستو ياخينلاشير،
دوشمن عسگرلري سيرا-سيرا گلئر.” ۳۲ مئلّتئن اِلچئلرئنه نه جاواب ورئله‌جک؟
“بو کي، رب صحيونون پايالاريني قويوب،
اونون خالقينين مظلوملاري اورادا پناه تاپاجاق.”

- ISA
- ←
- ۱۴
- →

© 2008 Bible Society of Azerbaijan