- LEV
- ←
- ۱۳
- →

۱۳
دَري ناخوشلوقلاري ۱ رب موسايا و هارونا دانيشيب، ددي: ۲ “بئر آدامين بدنئنئن دَرئسئنده شئش، و يا سَپکي، و يا لَکه عمله گلئب، دَرئده جوزام کئمي گؤرونن بئر چئرک اتمه اولسا، قوي او آدام کاهئن هارونون، و يا اونون اوغوللاريندان اولان کاهئنلرئن بئرئنئن يانينا گتئرئلسئن. ۳ کاهئن دَرئده‌کي علامته باخسين. اگر علامت ائچئنده‌کي توکلر، آغارميش و بدنئنئن دَرئسئندن داها درئن گؤرونسه، بو چئرک اتمه جوزامدير. کاهئن اونا باخاندان سونرا، او آدامي نجئس اعلان اتسئن. ۴ آمّا اگر دَرئسئنده‌کي لَکه آغارميش، دَرئدن درئن گؤرونمه‌سه، اوستونده‌کي توکلري ده آغارميش اولماسا، کاهئن ناخوشو يدّي گون مودّتئنه قرنطئنه‌ده ساخلاسين. ۵ يدّئنجی گون کاهئن گئنه ده اونا باخسين. علامت نظرئنده دَرئسئنه ياييلميش يوخ، يرئنده قاليبسا، کاهئن اونو گئنه ده يدّي گون مودّتئنه قرنطئنه‌ده ساخلاسين. ۶ يدّئنجی گون کاهئن گئنه ده اونا باخسين. علامت سولوب دَرئسئنه ياييلماييبسا، کاهئن او آدامي تمئز اعلان اتسئن. بو مرض آنجاق دَري سَپمه‌سي‌دئر. او آدام پالتارلاريني يوسون و تمئز ساييلسين. ۷ لاکئن کاهئن اونا باخيب تمئز سايديقدان سونرا، سَپمه دَرئسئنه ياييلسا، او گئنه ده اؤزونو کاهئنه گؤرسدسن. ۸ کاهئن گئنه ده اونا باخسين، دَرئسئنده‌کي سَپمه ياييليبسا، اوندا کاهئن او آدامي نجئس اعلان اتسئن. بو جوزامدير. ۹ بئر آدامين دَرئسئنده جوزام چئرک اتمه‌سي عمله گلسه، اوندا او آدام کاهئنئن يانينا گتئرئلسئن. ۱۰ کاهئن اونا باخسين، اگر دَرئده توکلري آغاردان خورالي آغ بئر شئش وار، و شئشده قيرميزي اَت گؤرونور، ۱۱ بو، آدامين دَرئسئنده‌کي کؤک سالميش جوزامدير. کاهئن او آدامي نجئس اعلان اتسئن، آمّا قرنطئنه‌ده ساخلاماسين، چونکي او نجئسدئر. ۱۲ اگر جوزام دَرئيه ياييليب بوتون درئني بوروسه و علامت اونو تپه‌دن ديرناغاجاق توتماسي کاهئنه گؤرونسه، ۱۳ قوي کاهئن باخسين. اگر جوزام، بوتون بدني اؤرتوب، کاهئن ناخوشو تمئز اعلان اتسئن. هاميسي آغارديغي اوچون او آدام تمئز ساييلسين. ۱۴ لاکئن او آدامدا دئري اَت گؤرونسه او، نجئس ساييلسين. ۱۵ کاهئن دئري اَته باخيب، اونو نجئس اعلان اتسئن. دئري اَت نجئسدئر، او، جوزامدير. ۱۶ اگر دئري اَت تَکرار دؤنوب آغارسا، آدام کاهئنئن يانينا گتسئن ۱۷ و کاهئن اونا باخسين؛ اگر چئرک اتمه آغا دؤنموش اولسا، او آدامي تمئز اعلان اتسئن، چونکي او، تمئزدئر. ۱۸ بئر آدامين دَرئسئنده چئبان عمله گلئب صاغالاندان سونرا، ۱۹ اگر يِرئنده آغ شئش، و يا قيرميزيمتيل-آغ لَکه عمله گلسه، بو علامت کاهئنه گؤرسدئلسئن. ۲۰ کاهئن لکه‌يه باخسين. اگر دَرئدن درئن گؤرونسه و اوستونده‌کي توکلر آغارميش اولسا، کاهئن او آدامي نجئس اعلان اتسئن. بو چئبانلا باشلانان جوزامدير. ۲۱ آمّا اگر کاهئن باخيب لکه‌نئن اوستونده آغ توکلر گؤرمه‌سه، لکه‌ دَرئدن ده درئن اولماياراق سولغون حالدا اولسا، کاهئن ناخوشو يدّي گون مودّتئنه قرنطئنه‌ده ساخلاسين. ۲۲ اگر دَرئده‌کي لکه ياييليرسا، کاهئن آدامي نجئس اعلان اتسئن. چونکي بو، علامتدئر. ۲۳ آمّا اگر لکه يرئنده قاليب ياييلماييبسا، بو، چئباندان قالان چاپيقدير و کاهئن او آدامي تمئز اعلان اتسئن. ۲۴ بئر آدامين دَرئسئنده‌کي اولان يانيغين دئري اَتي يرئنده قيرميزيمتيل- آغ، و يا آغ پارلاق لکه عمله گلسه، ۲۵ کاهئن لکه‌يه باخسين، اگر لکه‌نئن اوستونده‌کي توکلر آغارميش و دَرئدن درئن گؤرونسه، بو، يانيقدا باشلانان جوزامدير. بونا گؤره کاهئن او آدامي نجئس اعلان اتسئن. بو جوزام علامتدئر. ۲۶ لاکئن اگر کاهئن باخيب گؤرسه کي، لکه‌نئن اوستونده آغ توکلر يوخدور و لکه دَرئدن درئن اولماياراق سولغون حالدادير، اوندا کاهئن ناخوشو يدّي گون قرنطئنه‌ده ساخلاسين. ۲۷ يدّئنجی گون کاهئن گئنه ناخوشا باخسين. اگر لکه دَرئيه ياييليبسا، کاهئن او آدامي نجئس اعلان اتسئن؛ بو جوزام علامتدئر. ۲۸ آمّا اگر لَکه يِرئنده قاليب دَرئسئنه ياييلماييب، و سولوبسا، بو يانيقدان قالان شئشدئر؛ کاهئن او آدامي تمئز اعلان اتسئن، چونکي بو، يانيق ياراسينين قابوغودور. ۲۹ اگر بئر کئشئنئن و يا آروادين باشيندا، يا دا چَنه‌سئنده چئرک اتمه وارسا، ۳۰ کاهئن اونا باخسين. اگر چئرک اتمه دَرئدن درئن گؤرونسه و اوستونده‌کي توکلر ساري و نازئکدئرسه، کاهئن اونو نجئس اعلان اتسئن. بو باش و يا چَنه‌ جوزامي‌دير، قوتوردور. ۳۱ کاهئن قوتور علامتئنه باخسين. اگر علامت دَرئدن درئن گؤرونمه‌يئب، اوستونده ده قارا توکلر يوخدور، کاهئن قوتور آدامي يدّي گون قرنطئنه‌ده ساخلاسين. ۳۲ يدّئنجی گونده گئنه علامته باخسين، اگر قوتورلوق ياييلماييبسا، اوستونده‌کي توکلر سارالماييبسا، قوتورلوق دا دَرئدن درئن گؤرونمورسه، ۳۳ اوندا او آدام، قوتورلوق اولان يردن ساوايي، بوتون بدنئني قيرخسين. سونرا کاهئن اونو گئنه ده يدّي گون قرنطئنه‌ده ساخلاسين. ۳۴ يدّئنجی گون کاهئن گئنه ده قوتورا باخسين. اگر قوتور دَرئيه ياييلماييبسا و دَرئدن درئن ده گؤرونمه‌سه، کاهئن او آدامي تمئز اعلان اتسئن. او آدام پالتارلاريني يوسون و تمئز ساييلسين. ۳۵ لاکئن اگر کاهئن ناخوشو تمئز سايديقدان سونرا قوتورلوق دَرئيه ياييليرسا، ۳۶ کاهئن اونا تکرار باخسين. اگر قوتورلوق دَرئسئنه ياييليبسا، کاهئن اوستونده‌کي ساري توکون اولوب-اولماماسينا باخماسين. او آدام نجئس ساييلسين. ۳۷ لاکئن اگر نظرئنده قوتورلوق يرئنده قاليب و اوستونده قارا توک عمله گلئب، قوتور شفا تاپيب و او آدام تمئزدئر. کاهئن اونو تمئز اعلان اتسئن. ۳۸ بئر کئشئنئن يا دا آروادين دَرئسئنده آغ پارلاق لکه‌لر اولسا، ۳۹ اوندا کاهئن باخسين؛ اگر دَرئسئنده سولغون آغ لَکه‌لر وار، بو باشلانان دَمروودور. او آدام تمئز ساييلسين. ۴۰ اگر بئر آدامين باشيندا اولان ساچ تؤکولسه، آدام کِچَلدئر. او تمئز ساييلسين. ۴۱ اگر ساچي آلنيندان و باشينين طرفلرئندن تؤکولوبسه، او آدامين آلني آچيلميشدير. او، تمئز ساييلسين. ۴۲ لاکئن کِچَل و يا آلني آچيلميش آدامين ساچي تؤکولَن يردن، قيرميزيمتيل-آغ لکه چيخسا، بو، کِچَل و يا آلني آچيلميش آدامين ساچي تؤکولَن يرده باشلانان جوزامدير. ۴۳ کاهئن اونا باخسين، اگر کِچَل و يا آلني آچيلميش آدامداکي شئش، قيرميزيمتيل-آغديرسا و جوزام کئمي گؤرونور، ۴۴ او کئشي جوزام ناخوشلوغونا توتولوب. و نجئسدئر. باشينداکي علامته گؤره کاهئن حَتمن اونو نجئس اعلان اتسئن. ۴۵ بله جوزام ناخوشلوغا توتولان آدامين پالتارلاري جيريلمالي، ساچي دا داغينيق اولمالي‌دير. او آدام بوغونو اؤرتوب چيغيرسين: نجئسَم! نجئسَم!” ۴۶ دَرئسئنده علامت اولدوغو بوتون مودّت، او نجئس ساييلسين. نجئسلئيئنه گؤره دوشَرگه‌‌نئن اشئيئنده تک ياشاسين.
پارچاداکي کوف ۴۷ اوستونده کوف علامتي اولان هر جور پارچا: يون، يا دا کتان پالتار و يا، ۴۸ هر جور توخونما پارچا، و يا دَري و دَرئدن اولان هر شيئن حاقّيندا تعلئمات بودور. ۴۹ اگر پالتاردا، و يا دَرئده، يا دا هر جور پارچادا، دَرئدن دوزَلمئش هر بئر اشيادا عمله گلن علامت ياشيل‌تَهر و يا قيرميزيمتيل اولسا، بو، کوف علامتي‌دئر. قوي بو کاهئنه گؤرسدئلسئن. ۵۰ کاهئن اونا باخيب، اشياني يدّي گون قرنطئنه‌ده ساخلاسين. ۵۱ يدّئنجی گون گئنه ده اونا باخسين. اگر علامت پالتارا، پارچايا، دَرئيه، و يا دَرئدن دوزَلمئش شيلره ياييليب، بو علامت فاسئد کوفدور. نجئس ساييلسين. ۵۲ کاهئن اوستونده علامت اولان يون، يا دا کتان پالتاري، و يا پارچاني، يا دا دَرئدن اولان اشياني يانديرسين. بو فاسئد کوفدور. او گرک يانديريلسين. ۵۳ آمّا اگر کاهئن باخيب گؤرسه کي، علامت پالتارا، پارچايا، و يا دَرئدن اولان اشيايا ياييلماييب، ۵۴ اوندا کاهئن امر ورسئن کي، اوستونده علامت اولان شي يويولسون. سونرا اونو گئنه ده يدّي گون قرنطئنه‌ده ساخلاسين. ۵۵ علامت يويولدوقدان سونرا، کاهئن گئنه ده باخسين. اگر علامتئن گؤرونوشو، ياييلماسينا باخماياراق، دَيئشمه‌يئب، او شي نجئسدئر. اونو يانديرمالي‌سينيز، ائستر علامت اوز طرفئنده اولسون، ائستر آرخا طرفئنده. ۵۶ لاکئن اگر کاهئن باخيب گؤرسه کي، علامت، يويولدوقدان سونرا، رنگي سولوب. کاهئن گرک اونو پالتاردان، دَرئدن، و يا پارچادان قوپارتسين. ۵۷ اگر بوندان سونرا علامت پالتاردا، پارچادا، و يا دَري اشيادا تزه‌دن عمله گلسه، علامت آرتيق يايييليب و او شي گرک اوددا يانديريلسين. ۵۸ يويولدوقدان سونرا علامت اوستوندن يوخ اولان پالتار، پارچا، و يا دَري اشيا گئنه ده يويولوب تمئز ساييلسين. ۵۹ بو، يون و يا کتان پالتاردا، هر توخونما پارچادا، و دَرئدن اولان هر شيده عمله گلن کوف علامتئنه اَساسن اونو تمئز، يا نجئس سايماق اوچون قانوندور.”

- LEV
- ←
- ۱۳
- →

© 2008 Bible Society of Azerbaijan