- MAT
- ←
- ۲۴
- →

۲۴
آخير گونلرئن علامتي
(مرقوس 13:‏1-‏13، لوقا 21:‏5-‏33) ۱ عئسا معبددن چيخيب گدنده، شاگئردلري اونا ياخينلاشديلار و ائسته‌دئلر کی، معبدئن بئنالاريني اونا گؤرسدسئنلر. ۲ عئسا اونلارا ددي: “آيا بوتون بو شيلري گؤرورسونوز؟ دوغروسونو سئزه ديئرم: بورادا داش، داش اوستونده قالماياجاق. هاميسي ييخيلاجاقدير.” ۳ عئسا زيتون داغيندا اوتورموشدو کي، شاگئردلر تکلئکده اونون يانينا گلئب ددئلر: “بئزه ده گؤرک، بو ددئکلرئن نه واخت باش وره‌‌جک؟ سنئن گلئشئنئن و بو دؤورون باشا چاتماسينين علامتي نه اولاجاق؟” ۴ عئسا جاواب ورئب اونلارا ددي: “دئقّتلي اولون کي، کئمسه سئزي آلداتماسين. ۵ چونکي چوخ آداملار منئم آديمدا گلئب «مسئح منم» دئيه​جکلر و چوخ آداملاري آلداداجاقلار. ۶ موحارئبه گورولتولري و ساواش خبرلري اشئده​جکسئنئز. باخين، قورخمايين، چونکي بوتون بونلارين باش ورمه‌سي گرکدئر. آمّا بو حله ده آخير ديئل. ۷ مئلّت مئلّتئن ضئدّئنه، دؤولت دؤولتئن ضئدّئنه قالخاجاق. موختلئف يرلرده قحطي‌لر و زلزله​لر اولاجاق. ۸ بوتون بونلار دوغوم سانجي‌لارينين باشلانيشي‌دير. ۹ او زامان سئزه اذئيّت ورئب، سئزي اؤلدوره​جکلر و منئم آديما گؤره، بوتون خالقلار سئزدن نئفرت اده​جکلر. ۱۰ او واخت بئر چوخلاري ائماندان بودره​يه​جکلر، بئربئرلرئني تسلئم ادئب بئربئرلرئندن نئفرت اده​جکلر. ۱۱ بئر چوخ يالانچي پيغمبرلر ظوهور ادئب، چوخ آداملاري آزديراجاقلار. ۱۲ پئسلئيئن آرتديغيندان چوخ آداملارين سِوگئسي سويوياجاق. ۱۳ لاکئن آخيرا قدر صبر ادن نئجات تاپاجاقدير. ۱۴ گؤيون پادشاهليغي حاقّيندا اولان بو موژده بوتون دونيايا وعظ اولوناجاق کي، هامي مئلّتلره شهادت اولسون. و آخير او واخت گله‌جکدئر. ۱۵ نه واخت گؤردونوز کي، دانيال پيغمبرئن واسئطه​سئله ديئلمئش او وئرانه​لئک گتئرن ائيرنج شي موقدّس يرده دورور، (قوي اوخويان آنلاسين)، ۱۶ يهودئيه​ده اولان داغلارا قاچسين. ۱۷ دامدا اولان اِوئندن بئر شي گؤتورمه‌يه اِنمه‌سئن. ۱۸ زمئده اولان دا رداسيني گؤتورمک اوچون گري دؤنمه‌سئن. ۱۹ او گونلرده بويلو اولانلارين و اوشاق اَمئزدئرنلرئن واي حالينا! ۲۰ دوعا ادئن کي، قاچماغينيز قيشدا، يا دا سبّت گونونده اولماسين. ۲۱ چونکي او زامان اله بؤيوک مشقّت اولاجاق کي، دونيانين باشلانيشيندان ائندئيه کئمي بله بئر شي نه اولوب، نه ده اولاجاق. ۲۲ اگر او گونلر قيسالماسايدي، هچ بئر ائنسان نئجات تاپمازدي. لاکئن سچئلمئش اولانلارين خاطئرئنه گؤره، او گونلر قيسالديلاجاق. ۲۳ اگر او زامان کئمسه سئزه دسه: «باخ، مسئح بورادادير»، يا دا «اورادادير»، اونا ائنانمايين. ۲۴ چونکي يالانچي مسئحلر و يالانچي پيغمبرلر ظوهور ادئب بؤيوک علامتلر و مؤجوزه​لر گؤرسده​جکلر کي، مومکون اولسا، سچئلمئش اولانلاري دا آلداتسينلار. ۲۵ باخين، من سئزه ائره​لئدن خبر وردئم. ۲۶ بلجه، اگر سئزه «باخ، او چؤلده​دئر» دسه​لر ده، چيخمايين؛ «باخ، او ائچه‌ري اوتاقلاردادير» دسه​لر ده، ائنانمايين. ۲۷ چونکي نجه شئمشک شرقدن چيخيب قربه کئمي گؤرونور، ائنسان اوغلونون گلمه‌‌سی ده اله اولاجاقدير. ۲۸ لِش هارادا اولسا، کرکسلر ده اورايا ييغيلارلار. ۲۹ او گونلرئن مشقّتئندن درحال سونرا،
گون قارالاجاق،
آي ائشيغيني ورمه‌يه​جک،
اولدوزلار گؤيدن دوشه​جک،
سماوي قووّتلر تئتريه​جک. ۳۰ او زامان ائنسان اوغلونون علامتي گؤيده گؤرونه​جک و ير اوزونون بوتون خالقلاري شئون اده​جکلر و گؤره​جکلر کي، ائنسان اوغلو گؤيون بولودلاري اوستونده قودرت و بؤيوک عئزّتله گلئر. ۳۱ و او، ملکلرئني اوجا سسلي شيپورلا گؤنده‌ره​جک. ملکلر ده سچئلمئشلري دؤرد طرفدن ، گؤيلرئن بئر اوجوندان او بئري اوجونا قدر ييغاجاقلار. ۳۲ ائندي، انجئر آغاجيندان عئبرت آلين. بوداقلاري تزه​له‌نئب يارپاق آچاندا بئلئرسئنئز کي، ياي ياخيندير. ۳۳ سئز ده بوتون بو شيلري گؤرنده بئلئن کي، ائنسان اوغلو ياخيندير، قاپيدادير. ۳۴ دوغروسونو سئزه ديئرم، بوتون بو شيلر باش ورمه‌يئنجه بو نسئل کچئب گتميه​جک. ۳۵ گؤي و ير کچئب گده​جک، آمّا منئم سؤزلرئم اصلا کچئب گتمه‌يه​جکدئر. ۳۶ لاکئن هچ کس او گون و او ساعاتي بئلمئر، نه گؤيون ملکلري، نه ده اوغول. آتادان باشقا هچ کئم بئلمئر. ۳۷ نوحون زامانيندا نجه اولدو، ائنسان اوغلونون گلئشي ده اله اولاجاق. ۳۸ نجه کي، طوفاندان ائره​لي اولان گونلرده، نوح گمئيه گئرن گونه کئمي، ائنسانلار ييئب، ائچئب، آرواد آليب، اَره گدئردئلر. ۳۹ و طوفانين گلئب هاميسيني آپارينجايا قدر، باشلارينا نه گله​جه‌يئندن بئخبر ائدئلر، ائنسان اوغلونون گلئشي ده بو جور اولاجاق. ۴۰ او گون زمئده اولان ائکي نفردن بئري آليناجاق، بئري قالاجاقدير. ۴۱ ديئرماندا دارتان ائکي آرواددان بئري آليناجاق، بئري قالاجاقدير. ۴۲ اونا گؤره ده، اوياق دورون؛ چونکي ربّئن هانسي گون گله​جه‌يئني بئلمئرسئنئز. ۴۳ آمّا بونو بئلئن کي، اگر اِو صاحئبي اوغرونون هانسي ساعاتدا گله​جه‌يئني بئلسَيدي، اوياق قاليب اؤز اِوئني اوغورلانماغا قويمازدي. ۴۴ بونون اوچون سئز ده حاضير اولون؛ چونکي ائنسان اوغلو سئزئن گومان آپارماديغينيز ساعاتدا گله​جکدئر. ۴۵ کئمدئر او صادئق و عاغيلّي قول کي، آغاسي، اِوئنئن اهلئني اونا تاپشيريب اله کي، قوللارين يمه‌يئني واختلي-واختيندا ورسئن؟ ۴۶ بختور او قول کي، آغاسي گلنده اونو بو جور ائشه مشغول تاپسين. ۴۷ دوغروسونو سئزه ديئرم؛ آغاسي بوتون مال-دؤولتئني اونا تاپشيراجاقدير. ۴۸ آمّا اگر قول پئس اولوب اوره‌يئنده دسه کي، «آغام گج گله​جک»، ۴۹ و يولداشلاريني دؤيوب عيّاشلارلا ييئب ائچمه‌يه باشلاسا. ۵۰ قولون آغاسي، اونون گؤزلمه​دئيي بئر گونده و بئلمه‌دئيي بئر ساعاتدا گله​جک، ۵۱ اونو ائکي شقّه ادئب رئياکارلارلا همن عاقئبته آتاجاق؛ اورايا کي، اورادا آغلاشما و دئش قيجيرتماسي اولاجاقدير.”

- MAT
- ←
- ۲۴
- →

© 2008 Bible Society of Azerbaijan