- NUM
- ←
- ۲۸
- →

۲۸
گونده‌لئک تقدئملر
(چيخ. ۲۹: ۳۸- ۴۶) ۱ رب موسا ائله دانيشيب اونا ددی: ۲ “ائسرايئل اؤولادلارينا امر ادئب دِه: «دئقّت ادئن کي، منه اولان تقدئمي، تقدئم اولونان قوربانلاريم اوچون يمه‌يئمي، و منئم خوشوما گلن عطئرلي تقدئملري، موعيّن واختلاردا تقدئم اده‌سئنئز.» ۳ اونلارا دِه: «ربّه وره‌جيئنئز اودلا تقدئم اولونان قوربان بودور: دائمي يانديرما قورباني اولاراق هر گون بئر-ائلّئک عيبسئز ائکي اِرکَک قوزو. ۴ قوزولاردان بئرئني سحر، او بئرئني آمّا آخشامچاغي تقدئم ادئن. ۵ هم ده تاخيل تقدئمي اولاراق دؤردده بئر هئن سيخيلميش ياغلا قاتيلميش اِفانين اوندا بئري نارين اون تقدئم ادئن. ۶ بو، دائمي يانديرما قورباني، سئنا داغيندا بويورولان، ربّئن خوشونا گلن اودلا تقدئم اولونان عطئرلي قورباندير. ۷ هر قوزو ائله بئرلئکده اولان مايع تقدئمي دؤردده بئر هئن اولاجاق. کفلندئرن ائچکئني ربّه موقدّس يرده تؤکون. ۸ او بئري قوزونو آخشامچاغي تقدئم ادئن. سحرکي کئمي تاخيل تقدئمي و مايع تقدئمي ائله بئرلئکده اونو تقدئم ادئن. بو، اودلا تقدئم اولونان، ربّئن خوشونا گلن عطئرلي قورباندير.
سَبّت تقدئملري ۹ سَبّت گونونده بئر-ائلّئک عيبسئز ائکي اِرکَک قوزو، و تاخيل تقدئمي اولاراق ياغلا قاتيلميش اوندا ائکي اِفا نارين اون و اونون مايع تقدئمئني تقدئم ادئن. ۱۰ دائمي يانديرما قورباني و اونون مايع تقدئمئندن علاوه، هر سَبّتئن يانديرما قورباني اولان تقدئم بودور.
تزه آي تقدئملري ۱۱ هر آيين باشيندا ربّه يانديرما قورباني اولاراق ائکي گاميش و بئر قوچ، بئر-ائلّئک عيبسئز يدّي اِرکَک قوزو تقدئم ادئن. ۱۲ هر گاميش اوچون تاخيل تقدئمي اولاراق ياغلا قاتيلميش اوندا اوچ اِفا نارين اون و تک قوچ اوچون تاخيل تقدئمي اولاراق ياغلا قاتيلميش اوندا ائکي اِفا نارين اون؛ ۱۳ هر قوزو اوچون تاخيل تقدئمي اولاراق ياغلا قاتيلميش اوندا بئر اِفا نارين اون تقدئم ادئن. بو يانديرما قورباني، اودلا تقدئم اولونان، ربّئن خوشونا گلن عطئرلي قورباندير. ۱۴ اونلارين مايع تقدئملري، بئر گاميش اوچون ياريم هئن شراب، قوچ اوچون اوچده بئر هئن ، و بئر قوزو اوچون دؤرده بئر هئن . ائل بويو هر تزه آيدا ورئله‌جک يانديرما قورباني بودور. ۱۵ دائمي يانديرما قورباني و اونون مايع تقدئمئندن علاوه ربّه گوناه تقدئمي اولاراق بئر اِرکَک کچي ده تقدئم ادئن.
پاسخا تقدئملري
(چيخ. ۱۲: ۱۵- ۲۰، لاو ۲۳: ۴- ۸، تثنئيه ۱۶: ۱- ۸) ۱۶ بئرئنجي آيين اون دؤردونجو گونو ربّئن پاسخا بايرامي‌دير. ۱۷ بو آيين اون بشئنجي گونو بايرام اولسون. يدّي گون ماياسيز چؤرک ييئلسئن. ۱۸ بئرئنجي گون موقدّس ييغين کچئردئن؛ گونده‌لئک ائشلرئنئزي گؤرمه‌يئن. ۱۹ ربّه اودلا تقدئم اولونان قوربان، يانديرما قورباني اولاراق ائکي گاميش، بئر قوچ و بئر-ائلّئک يدّي اِرکَک قوزو تقدئم ادئن؛ هاميسي عيبسئز اولسون. ۲۰ هر گاميش اوچون تاخيل تقدئمي اولاراق ياغلا قاتيلميش اوندا اوچ اِفا نارين اون، قوچ اوچون اوندا ائکي، ۲۱ يدّي قوزودان هر قوزو اوچون اوندا بئر اِفا تقدئم ادئن. ۲۲ اؤزونوزو کفّاره اتمک اوچون گوناه قورباني اولاراق بئر اِرکَک کچي تقدئم ادئن. ۲۳ هر سحر تقدئم اده‌جيئنئز دائمي يانديرما قوربانينا علاوه اولاراق، بونلاري دا تقدئم ادئن. ۲۴ بلجه، هر گون ربّئن اودلا تقدئم اولونان قوربانين يمه‌يئني، اونون خوشونا گلن عطئرلي تقدئمي يدّي گون تقدئم ادئن. دائمي يانديرما قورباني ائله مايع تقدئمئنه علاوه اولاراق تقدئم ادئن. ۲۵ يدّئنجی گون موقدّس ييغين کچئردئن، گونده‌لئک ائشلرئنئزي گؤرمه‌يئن.
هفته‌لر بايرامينين تقدئملري
(لاو. ۲۳: ۱۵- ۲۲؛ تثنئيه ۱۶: ۹- ۱۲) ۲۶ نوبارين ييغيلما گونو هفته‌لر بايرامينيزدا ربّه تزه تاخيل تقدئمي گتئرنده موقدّس ييغين کچئردئن، گونده‌لئک ائشلرئنئزي گؤرمه‌يئن. ۲۷ ربّئن خوشونا گلن عطئرلي تقدئمئني يانديرما قورباني اولاراق ائکي گاميش، بئر قوچ و بئر-ائلّئک يدّي اِرکَک قوزو تقدئم ادئن. ۲۸ هر گاميش اوچون تاخيل تقدئمي اولاراق ياغلا قاتيلميش اوندا اوچ اِفا، تک قوچ اوچون اوندا ائکي اِفا، ۲۹ يدّي قوزودان هر قوزو اوچون اوندا بئر اِفا نارين اون تقدئم ادئن. ۳۰ اؤزونوزو کفّاره اتمک اوچون بئر اِرکَک کچي ده تقدئم ادئن. ۳۱ دائمي يانديرما قورباني و اونون تاخيل تقدئمئندن علاوه، اونلاري اونلارين مايع تقدئملري ائله تقدئم ات. اونلار عيبسئز اولمالي‌دير.

- NUM
- ←
- ۲۸
- →

© 2008 Bible Society of Azerbaijan