- JHN
- ←
- ۹
- →

۹
آنادان کور دوغولموش آدام ۱
عئسا يولدا گِدَرکن، آنادان کور دوغولموش بئر آدام گؤردو. ۲ اونون شاگئردلري اوندان سوروشدولار: “اوستاد، کئمئن گوناهي اوزوندن بو آدام کور آنادان اولدو؟ اونون اؤزونون؟ يوخسا آتا-آناسينين؟” ۳ عئسا جاواب وردي: “نه بو آدام گوناه اتدي، نه ده آتا-آناسي. او، آنادان کور اولدو کي، تارينين ائشلري اونون حياتيندا گؤرونسون. ۴ مادام کي، گوندوزدور، مني گؤنده‌ر​ه‌نئن ائشلرئنه مشغول اولمالي‌يام. گجه گلئر کي، او زامان هچ کس ائشليه بئلمز. ۵ دونيادا ائکن دونيانين نورويام.” ۶ بو سؤزلري دئيندن سونرا، عئسا يره توپوروب، توپورجکله پالچيق دوزلتدي و کورون گؤزونه سورتدو. ۷ و اونا ددي: “گت، سئلوآم (يعني گؤنده‌رئلمئش) حوووضوندا يو.” کور آدام گدئب يودو و گؤزو آچيلميش گلدي. ۸ قونشولار و کور آدامين يولچولوق اتدئيئني ائره​لئدن بئلنلر ديئردئلر: “مگر بو اوتوروب يولچولوق ادن همن آدام ديئل؟” ۹ بعضئلري “اودور” ديئردئلر. بعضئلري ده ديئردئلر: “خير، بو، او کور آداما اوخشايان بئر آدامدير.» آمّا او اؤزو “من اِله او آدامام” ديئردي. ۱۰ اونون اوچون کور آدامدان سوروشدولار: “بس نجه گؤزلرئن آچيلدي؟” ۱۱ او، جاواب وردي: “عئسا ديئلن آدام پالچيق دوزه‌لدئب گؤزومه سورتدو و منه ددي؛ «گت، سئلوآم حوووضوندا يو.» من ده گدئب يودوم و او زامان گؤزلرئم آچيلدي.” ۱۲ اونلار اوندان سوروشدولار: “بو آدام هارادير؟” ددي: “بئلمئرم.” ۱۳ اوّلجه کور اولان آدامي فرئسئلرئن يانينا آپارديلار. ۱۴ عئسا پالچيق دوزه‌‌لدئب کور آدامين گؤزلرئني آچديغي گون، سبّت گونو ائدي. ۱۵ اونون اوچون ده فرئسئلر گؤزلرئنئن نجه آچيلديغيني گئنه سوروشدولار. و او دا فرئسئلره ددي: “گؤزلرئمئن اوستونه پالچيق سورتدو و يودوم و ائندي گؤرورَم.” ۱۶ او واخت فرئسئلردن بعضئلري ددئلر: “بو آدام تاري طرفئندن ديئل، چونکي سبّت گونونو ساخلامير.” آمّا بعضئلري ده ددئلر: “گوناهکار بئر آدام نجه بله مؤجوزه​لر اده ​بئلر؟” ۱۷ او واخت کور آداما گئنه ددئلر: “سنئن گؤزلرئني آچان آدامين حاقّيندا اؤزون نه ديئرسن؟” جاواب وردي: “او آدام بئر پيغمبردئر.” ۱۸ يهودئلر او آدامين قاباق کور اولدوغونا و ائندي گؤزلرئنئن آچيلديغينا ائنانماديلار. اونون اوچون ده گؤزلري آچيلميش آدامين آتا-آناسيني چاغيريب، ۱۹ سوروشدولار: “سئزئن ددئيئنئز آنادان کور دوغولان اوغول بودور؟ بس ائندي نجه گؤرور؟” ۲۰ او آدامين آتا-آناسي جاواب وردئلر: “بو آدامين بئزئم اوغلوموز اولدوغونو و آنادان کور دوغولماسيني يقئن بئلئرئک. ۲۱ آمّا ائندي بئلمئرئک کي، نجه گؤرور و کئم اونون گؤزلرئني آچيب. اؤزوندن سوروشون. او اؤزو حدّي-بولوغا چاتميش بئر آدامدير. اؤزو حاقّيندا قوي اؤزو دانيشسين.” ۲۲ او آدامين آتا-آناسي بو سؤزو يهودئلرئن قورخوسوندان ددئلر. چونکي يهودئلرئن ريئسلري بله قرار قويموشدولار کي، عئسانين مسئح اولدوغونا ائنانان هر کس کنئسه​دن قووولسون. ۲۳ بو سببدن او آدامين آتا-آناسي “اونون اؤزوندن سوروشون. او اؤزو حدّي-بولوغا چاتميش بئر آدامدير.” ددئلر. ۲۴ اونون اوچون اوّلجه کور اولان آدامي ائکئنجي دفه چاغيرديلار و اونا ددئلر: “جلالي تارييا ور. بئز بو آدامين گوناهکار اولدوغونو بئلئرئک.” ۲۵ او واخت او آدام اونلارا ددي: “اونون گوناهکار اولوب اولماديغيني بئلمئرم. آنجاق بئر شي بئلئرم، کور ائدئم، ائندي گؤرورم.” ۲۶ فرئسئلر اوندان سوروشدولار: “او، سنه نه اتدي؟ گؤزلرئني نجه آچدي؟” ۲۷ اونلارا جاواب وردي: “سئزه ائندي ددئم، مگر قولاق آسمادينيز؟! نئيه گئنه اشئتمک ائسته‌يئرسئنئز؟ يوخسا سئز ده اونون شاگئردلري اولماق آرزوسونداسينيز؟!” ۲۸ فرئسئلر او آدامي سؤيوب ددئلر: “او آدامين شاگئردي سن​سن. بئز موسانين شاگئردلري​يئک. ۲۹ بئز تارينين موسا ائله دانيشديغيني بئلئرئک. آمّا بو آدامين هارادان اولدوغونو بئلمئرئک.” ۳۰ او آدام جاواب ورئب اونلارا ددي: “اله تعجّوبلوسو ده بودور. سئز بو آدامين هارادان اولدوغونو بئلمئرسئنئز، حال بو کي، بو آدام منئم گؤزلرئمي آچيب. ۳۱ ياخشي بئلئرئک کي، تاري گوناهکار آداملارا قولاق آسماز. تاري او آداما قولاق آسار کي، اونا عئبادت ادئر و اونون ائسته‌دئيئني يرئنه يتئرئر. ۳۲ عالمئن باشلانيشيندان کئمسه اشئتمه‌يئب کي، آنادان کور دوغولموش بئر آدامين گؤزلري آچيلسين. ۳۳ اگر بو آدام تاري طرفئندن اولماسايدي، هچ بئر شي اده​بئلمزدي.” ۳۴ فرئسئلر اونا جاواب ورئب ددئلر: “ائندي سن بئزه درس ورئرسن، سن کي، تامامن گوناه ائچئنده دوغولوبسان؟!” و اونو اشئيه سالديلار. ۳۵ عئسا او آدامين اشئيه سالينديغيني اشئتدي و اونو تاپيب ددي: “آيا تارينين اوغلونا ائمان گتئرئرسن؟” ۳۶ او آدام جاواب ورئب ددي: “آغا، او کئمدئر کي، اونا ائمان گتئرئم؟” ۳۷ عئسا اونا ددي: “اونو گؤروبسن. سنئنله دانيشان او اؤزودور.” ۳۸ او آدام ددي: “يارب، ائمان گتئرئرم.” و عئسايا پرستئش اتدي. ۳۹ و عئسا ددي: “بو دونيايا حؤکم اتمک اوچون گلمئشم، اله کي، گؤرمه‌ينلر گؤرسونلر و گؤرنلر کور اولسونلار.” ۴۰ يانيندا اولان بعضي فرئسئلر بو سؤزلري اشئدئب اونا ددئلر: “يوخسا بئز ده کوروق؟!” ۴۱ عئسا اونلارا ددي: “اگر کور اولسايدينيز، گوناهينيز اولمازدي. آمّا ائندي کي، «گؤروروک» ديئرسئنئز، گوناهينيز اوستونوزده قالير.”

- JHN
- ←
- ۹
- →

© 2008 Bible Society of Azerbaijan