- 1KI
- ←
- ۱۸
- →

۱۸
ائليا و عوبَديا ۱ اوزون مودّت سونرا، قوراقليغين اوچونجو ائلئنده، ائليايا ربّئن بو سؤزو نازئل اولدو: “گت، اَخابا گؤرون. من تورپاغين اوستونه ياغيش وره‌جيم.” ۲ ائليا اَخابا گؤرونمک اوچون گتدي. او واخت سامئره‌ده قيتليق آغير ائدي. ۳ اَخاب ساراي ريئسي عوبَدياني چاغيردي. (عوبَديا ربدن چوخ قورخوردو. ۴ ائزِبِل ربّئن پيغمبرلرئني قيران زامان، عوبَديا پيغمبرلردن يوز نفري آپاريب اونلاري اَلّي-اَلّي ماغارادا گئزلَتمئشدي، چؤرک و سو ائله ده تأمئن اتمئشدي.) ۵ اَخاب عوبَديايا ددي: “اؤلکه‌ده اولان بوتون سو بولاقلارينا و دره‌لره گت. بلکه اوت تاپديق، آتلاري و قاطيرلاري سالامات ساخلاديق، و حيوانلارين بئر آزيني اؤلدورمه‌يه ده مجبور اولماديق.” ۶ اونلار اؤلکه‌ني آرالاريندا بؤلدولر کي، هر طرفي آختارسينلار. اَخاب آيريجا، بئر يوللا، عوبَديا دا آيريجا، آيري بئر يوللا گتدي. ۷ عوبَديا يولدا ائکَن، ائليا اونا راست گلدي. او، ائلياني تانيدي و اوزو اوسته يره دوشوب ددي: “آغام ائليا، آيا بو، سن اؤزونسن؟” ۸ ائليا ددي: “منم. گت، آغانا دِه کي، ائليا بورادادير.” ۹ او ددي: “نه گوناه اتمئشم کي، من قولونو اؤلدورمک اوچون اَخابين اَلئنه ورئرسن؟ ۱۰ وار اولان تارين ربّه آند اولسون کي، آغام سني آختارماغا آدام گؤندرمه‌دئيي بئر مئلّت، يا دا بئر مملکت قالماييب. اونلار «او بورادا ديئل» ددئکلري واخت، همئن پادشاهليغا و مئلّته سني تاپماديقلارينا آند ائچدئردي. ۱۱ و ائندي سن ديئرسن: «گت، آغانا دِه کي، ائليا بورادادير.» ۱۲ سنئن يانيندان گتدئيئم واخت، ربّئن روحو سني بئلمه‌دئيئم بئر يره آپاراجاق. من ده گدئب اَخابا بئلدئرَنده، او سني تاپماياجاق و منی اؤلدوره‌جک. هر چند بو قولون من، جاوانليغيمدان بَري، ربدن قورخورام. ۱۳ ائزِبِل ربّئن پيغمبرلرئني قيران زامان، مگر منئم اتدئيئم ائش آغاما بئلدئرئلمه‌دي؟ من اوندا ربّئن پيغمبرلرئندن يوز نفري اَلّي-اَلّي ماغارادا گئزلَتدئم و اونلاري چؤرک و سو ائله تأمئن اتدئم. ۱۴ و ائندي سن ديئرسن: «گت، آغانا دِه کي، ائليا بورادادير.» او منی اؤلدورَر.” ۱۵ ائليا ددي: “حوضوروندا دوردوغوم وار اولان قوشونلارين ربّئنه آند اولسون کي، بو گون دوغرودان دا اؤزومو اونا گؤرسده‌جيم.”
ائليا کَرمِل داغيندا ۱۶ عوبَديا اَخابين پئشوازينا چيخدي و اونا هر شيي ددی. اَخاب دا ائليانين گؤروشويونه گلدي. ۱۷ اَخاب ائلياني گؤرنده اوندان سوروشدو: “آيا بو، سن اؤزونسن، ای ائسرايئلي دَرده سالان آدام؟” ۱۸ او جاواب وردی: “ائسرايئلي من يوخ، سن و آتانين اِوي دَرده ساليبسينيز. سئز ربّئن امرلرئندن دؤنوب بَعَل بوتلرئنئن دالينجا گدئبسئنئز. ۱۹ ائندي بوتون ائسرايئللی‌لري منئم اوچون کَرمِل داغينا چاغيرتدير، اونلارلا ائزِبِلئن سوفره‌سئنده يمک يئيَن دؤرد يوز اَلّي بَعَل پيغمبرئني و دؤرد يوز ائلاهه اَشِرا پيغمبرئني ده ييغ.” ۲۰ اَخاب بوتون ائسرايئل اؤولادلارينا خبر گؤنده‌رئب، اونلاري پيغمبرلرله بئرلئکده کَرمِل داغينا چاغيرتديردي. ۲۱ ائليا بوتون خالقين يانينا گلئب ددي: “داها نه واختا قدر ائکي طرف آراسيندا لَنگه‌يه‌جکسئنئز؟ اگر رب تاريدير، اونا پِيرَو اولون، يوخ، اگر بَعَل تاريدير، اوندا اونون دالينجا گدئن.” خالق اونون سؤزونه جاواب ورمه‌دي. ۲۲ او واخت ائليا خالقا ددي: “ربّئن پيغمبرلرئندن تَکجه من قالميشام. آمّا بَعَلئن پيغمبرلري دؤرد يوز اَلّي نفردئرلر. ۲۳ ائندي قوي بئزه ائکي اؤکوز ورئلسئن: قوي اونلار اؤزلري اوچون بئر اؤکوز سچسئنلر، اونو دوغراييب اودونلارين اوستونه قويسونلار، لاکئن اود وورماسينلار. من ده آيري اؤکوزو حاضيرلاييب، اونو اودونلارين اوستونه قوياجاغام، آنجاق اود وورماياجاغام. ۲۴ سئز اؤز آللاهينيزين آديني چاغيرين، من ده ربّئن آديني چاغيراجاغام؛ او تاري کي، اودلا جاواب ورسه، تاري اودور.” بوتون خالق جاواب ورئب ددي: “ياخشي سؤزدور.” ۲۵ ائليا بَعَل پيغمبرلرئنه ددي: “بئر اؤکوزو اؤزونوز اوچون سچئن و مندن اوّل اونو حاضيرلايين، چونکي سئز چوخسونوز. سئز اؤز آللاهينيزين آديني چاغيرين، لاکئن اود وورمايين.” ۲۶ اونلار اؤزلرئنه ورئلَن اؤکوزو گؤتوروب حاضيرلاديلار و سحردن گون-‌اورتايا قدر بَعَلئن آديني چاغيريب ديئردئلر: “ای بَعَل، بئزه جاواب ور!” آمّا هچ سَس-سوراق يوخ ائدي. اونلار دوزلتدئکلري قوربانگاهين اطرافيندا آتيليب دوشدولر. ۲۷ گون اورتا اولاندا ائليا اونلاري لاغا قويوب ددي: “اونو اوجا سَسله چاغيرين. چونکي او بئر آللاهدير؛ يا فئکئره گدئب، يا دا آياق‌يولوندادير، بلکه ده سفره چيخميش؟ مومکوندور ياتميش اولسون و اونو اوياتماق لازيمدير.” ۲۸ اونلار اوجا سَسله چاغيرديلار و روسوملارينا گؤره بدنلرئندن قان آخانا قدر قيلينج و نئزه‌لرله اؤزلرئني يارالاديلار. ۲۹ گون اورتا کِچئنجه، آخشام قورباني تقدئم اولونان واختا قدر جوشوب دَلي‌لئک اتدئلر، آمّا نه بئر سَس- سوراق، نه ده بئر قولاق آسان وار ائدي. ۳۰ او واخت ائليا بوتون خالقا ددي: “منئم يانيما گلئن.” بوتون خالق اونون يانينا گلدي. او، ربّئن داغيديلميش قوربانگاهيني تعمئر اتدي. ۳۱ ائليا يعقوب اوغوللاري قبئله‌لرئنئن سايينا گؤره اون ائکي داش گؤتوردو، چونکي يعقوبا ربّئن سؤزو نازئل اولوب دمئشدي: “سنئن آدين ائسرايئل اولاجاق.” ۳۲ ائليا داشلارلا ربّئن آدينا بئر قوربانگاه تئکدي. او، قوربانگاهين اطرافيندا ائکي اؤلچو توخوم توتاجاق قدر بئر خندق دوزلتدي. ۳۳ سونرا اودونلاري دوزدو، اؤکوزو دوغراييب اودونلارين اوستونه قويدو و ددي: “اونو دؤرد سَهَنگ سو ائله دولدورون. سويو يانديرما قوربانينين و اودونلارين اوستونه تؤکون.” ۳۴ سونرا او ددي: “ائکئنجي دفه ادئن.” اونلار ائکئنجي دفه اتدئلر. او ددي: “اوچونجو دفه ادئن.” اونلار اوچونجو دفه اتدئلر. ۳۵ سو قوربانگاهين اطرافينا آخدي و خندق ده سو ائله دولدو. ۳۶ آخشام قورباني تقدئم ادئلَن واخت، ائليا پيغمبر ياخين گلئب ددي: “ای ائبراهئمئن، ائسحاقين و ائسرايئلئن تاريسي رب! قوي بو گون بئلئنسئن کي، ائسرايئلده سن تاريسان و من سنئن قولونام، بوتون بو ائشلري ده سنئن سؤزونله اتدئم. ۳۷ منه جاواب ور، يارب، منه جاواب ور. قوي بو خالق بئلسئن کي، سن تاريسان، يارب. و اونلارين اوره‌يئني اؤزونه طرف دؤندرئبسن.” ۳۸ او واخت ربّئن اودو نازئل اولدو و يانديرما قوربانيني، اودونلاري، داشلاري، و تورپاغي يانديريب ياخدي و خندقده اولان سويو قوروتدو. ۳۹ بوتون خالق بونو گؤرنده اوزو اوسته دوشوب ددئلر: “رب تاريدير! رب تاريدير!” ۴۰ او واخت ائليا اونلارا ددي: “بَعَل پيغمبرلرئني توتون، قويمايين اونلاردان بئر نفر ده قاچسين.” اونلاري توتدولار. ائليا اونلاري قئشون دره‌سئنه اِندئرئب اورادا اؤلدوردو.
قوراقليغين آخيري ۴۱ ائليا اَخابا ددي: “گت، يِيئب-ائچ، چونکي گوجلو ياغيشين سَسي گلئر.” ۴۲ اَخاب يِيئب-ائچمه‌يه گتدي. لاکئن ائليا کَرمِل داغينين تپه‌سئنه چيخدي؛ يره اَيئلئب اوزونو دئزلري آراسينا قويدو. ۴۳ نؤکرئنه ددي: “ائندي چيخ و دهنز طرفئنه باخ.” نؤکر قالخدي و دئقّتله باخيب ددي: “بئر شي يوخدور.” ائليا يدّي دفه اونا “گئنه گت” ددی. ۴۴ يدّئنجی دفه گدنده نؤکر ددي: “باخ، دهنزدن ائنسان اووجو بويدا کئچئک بئر بولود چيخير.” ائليا ددي: “گت، اَخابا دِه: «عاراباني قوشوب آشاغي اِن کي، ياغيش سنه مانع اولماسين.»” ۴۵ بئر آز کچمه‌مئشدي کي، گؤيلر بولودلارلا قارالدي، کولَک اَسدي و گوجلو ياغيش، ياغماغا باشلادي. اَخاب عارابايا مئنئب يئزرِعِله گتدي. ۴۶ ائليايا ربّئن قووّتي گلدي و او، کمرئني باغلاييب اَخابين قاباغيندا يئزرِعِله گئره‌جيئنه قدر قاچدي.

- 1KI
- ←
- ۱۸
- →

© 2008 Bible Society of Azerbaijan