- HEB
- ←
- ۸
- →

۸
۱ بو سؤزلرئن اصلي مطلبي بودور: بئزئم بله بئر باش کاهئنئمئز وار کي، گؤيلرده او عظمت تختئنئن صاغيندا اوتوروب؛ ۲ موقدّس يرده و حقئقي چاديردا بئر خئدمت اِدَن. او چادير کي، اونو ائنسان يوخ، رب قوردو. ۳ چونکي هر باش کاهئن تعيئن اولونور کي، هدئيّه​لر و قوربانلار تقدئم اتسئن. اِله‌جه بو باش کاهئنه ده لازيمدير کي، بئر شي تقدئم اتسئن. ۴ ائندي اگر او، ير اوزونده اولسايدي، اصلا بئر کاهئن اولمازدي، چونکي شرئعت اساسينا هدئيّه تقدئم اِدَنلر واردير کي، ۵ گؤيده‌کي شيلرئن بئر کوپئيه و کؤلگه​سئنه خئدمت ادئرلر. نجه کي، موسايا، عئبادت چاديريني قوران زامان، ائخطار ورئلدي؛ “چونکي تاري ديئر: دئقّت ات کي، هر شيي داغدا سنه گؤرسه‌دئلن نومونه​يه موطابئق دوزه‌لده​سن.” ۶ آمّا ائندي او، نه قدر کي، داها ياخشي وعده​لرئن اوستونه قويولان داها ياخشي بئر عهدئن واسئطه​چئسي‌دئر، اعلا بئر خئدمته نايئل اولوبدور. ۷ چونکي اگر او بئرئنجي عهد قوصورسوز اولسايدي، ائکئنجئسئنه ير آختاريلمازدي. ۸ چونکي تاري خالقدا قوصور تاپاراق ديئر:
باخين، ربّ ديئر:
اِله گونلر گلئر کي، ائسرايئل اِوی ائله،
يهودا اِوي ائله تزه بئر عهد باغلاياجاغام. ۹ او عهد کئمي يوخ کي، من اونلارين آتالاري ائله،
اَللرئندن توتوب مئصئر دئياريندان چيخارتديغيم گون، باغلاديم.
ربّ ديئر:
چونکي اونلار منئم عهدئمه وفالي قالماديلار،
من ده اونلارين قيدئنه قالماديم. ۱۰ رب ديئر:
بو او عهددئر کي،
او گونلردن سونرا ائسرايئل اِوی ائله باغلاياجاغام:
احکاملاريمي اونلارين ذهئنئنه قوياجاغام،
اونلارين اورکلرئنده حکّ اده​جه‌يم.
من اونلارين تاريسي اولاجاغام،
و اونلار منئم خالقيم اولاجاقلار. ۱۱ و هچ کس اؤز هموطنئنه،
و هچ کس اؤز قارداشينا تعلئم ورمه‌يئب، دمه‌يه​جک:
ربّي تاني!
چونکي هامي، بؤيوکدن کئچئيه قدر، مني تانيياجاقلار. ۱۲ چونکي اونلارين حاقسيزليقلارينا مرحمتلي اولاجاغام،
و اونلارين گوناهلاريني بئر داها ياديما گتئرمه‌يه​جه‌يم. ۱۳ “تزه بئرئني” دِمَکله، تاري اوّلکئني کؤهنه​لَنمئش ساييب. لاکئن کؤهنه​لَشَن و قوجالان شي يوخ اولماغا ياخيندير.

- HEB
- ←
- ۸
- →

© 2008 Bible Society of Azerbaijan