- 1CH
- ←
- ۱۴
- →

۱۴
داوودون اورشلئمده پادشاهليق اتمه‌سي
(۲سَم. ۵: ۱۱- ۱۶) ۱ صور پادشاهي خئرام داوودون يانينا قاصئدلر گؤندردي و اونلارلا دا سئدر آغاجلاري، بنّالار و دولگرلر کي، داوودا بئر ساراي تئکسئنلر. ۲ او واخت داوود باشا دوشدو کي، رب اونو ائسرايئل اوستونده پادشاه کئمي برقرار ادئب و خالقي ائسرايئلئن خاطئرئنه اونون پادشاهليغيني چوخ اوجالديب. ۳ داوود اورشلئمده آيري آروادلار آلدي، و گئنه اوغوللار و قيزلار آتاسي اولدو. ۴ اونون اورشلئمده دوغولان اؤولادلارينين آدلاري بله‌دئر: شَمّوعَع، شوباب، ناتان، سوليمان، ۵ يئبخار، اِلئشوعَع، اِلپِلِط، ۶ نوگاح، نِفِگ، يافئعَع، ۷ اِلئشاماع، بِعِلياداع و اِلئفِلِط.
فئلئسطلی‌لرئن اوستونه ظفر
(۲سال. ۵: ۱۷- ۲۵) ۸ فئلئسطلی‌لر اشئتدئلر کي، داوود بوتون ائسرايئل اوستونده پادشاه اولماق اوچون مسح ادئلئب. او واخت هاميسي داوودو آختارماغا چيخديلار. داوود بونو اشئدئب اونلارلا راستلاشماغا چيخدي. ۹ فئلئسطلی‌لر گلئب رِفاعئم دره‌سئنه هوجوم ادئردئلر. ۱۰ داوود تاريدان مصلحت ائسته‌دي: “آيا فئلئسطلی‌لرئن قاباغينا چيخيم؟ آيا اونلاري منئم اَلئمه تسلئم اده‌جکسن؟” رب اونا جاواب وردی: “چيخ، اونلاري سنئن اَلئنه تسلئم اده‌جيم.” ۱۱ اونلار بَعَل پِراصئمه چيخديلار و داوود فئلئسطلی‌لري اورادا قيردي. داوود ددي: “سِللر بندلري داغيتديغي کئمي، تاري دا منئم اَلئمله دوشمنلرئمي داغيتدي.” بونا گؤره ده او يِرئن آديني بَعَل پِراصئم قويدولار. ۱۲ فئلئسطلی‌لر قاچاندا اؤز آللاهلارينين بوتلرئني اورادا قويدولار. داوودون امري ائله بونلار اوددا يانديريلدي. ۱۳ آمّا فئلئسطلی‌لر گئنه او دره‌‌يه هوجوم اتدئلر. ۱۴ داوود گئنه تاريدان مصلحت ائسته‌دي و تاري اونا ددي: “اونلارين داليسيجا چيخما، اونلارين اطرافينا دولانيب بالزام آغاجلارينين قاباغيندا بو دوشمنلرئن اوستونه گل. ۱۵ بالزام آغاجلارينين باشيندان قدم سَسلري اشئدنده دؤيوشه چيخ، چونکي او زامان تاري سنئن قاباغينجا چيخاجاق کی، فئلئسطلی‌لرئن قوشونونو مغلوب اتسئن.” ۱۶ داوود تارينين اونا بويوردوغو کئمي اتدي و اونلار گئبعوندان گِزِره قدر فئلئسطلی‌لرئن قوشونونو قيرديلار. ۱۷ او واخت داوودون شؤهرتي بوتون اؤلکه‌لره ياييلدي و رب اونون قورخوسونو بوتون مئلّتلرئن اوره‌يئنه سالدي.

- 1CH
- ←
- ۱۴
- →

© 2008 Bible Society of Azerbaijan