- JDG
- ←
- ۱۷
- →

۱۷
مئکانين اِو بوتلري ۱ اِفرايئمئن داغليق بؤلگه‌سئندن اولان مئکا آدلي بئر آدام وار ائدي. ۲ او، آناسينا بله ددي: “سندن اوغورلانان مئن يوز شِکِل گوموشدن اؤتري کي، لعنت اتدئن و من ده اشئتدئم، باخ، او گوموش منده‌دئر، اونو من گؤتورموشم.” آناسي اونا ددي: “اوغلوم، قوي رب سنه برکت ورسئن.” ۳ او، مئن يوز شِکِل گوموشو آناسينا قايتاردي. آناسي اونا ددي: “بو گوموشون هاميسيني رب اوچون وقف ادئرم. قوي اوغلوم اوندان بئر اويما و بئر تؤکمه بوت دوزلتسئن. بونون اوچون ده ائندي بو گوموشو سنه قايتاريرام.” ۴ گوموشو آناسينا گری قايتارارکَن، آناسي ائکي يوز شِکِل گوموش گؤتوروب زرگره وردی. اوندان بئر اويما و بئر تؤکمه بوت دوزلتدئردي. بو بوتلري مئکانين اِوئنه قويدولار. ۵ مئکانين عئبادتگاهي وار ائدي. او بئر اِفود و اِو بوتلري دوزَلدئب اوغوللاريندان بئرئني اؤزونه کاهئن تعيئن اتدي. ۶ او گونلرده ائسرايئلده پادشاه يوخ ائدي؛ هَره اؤز گؤزونده دوغرو گؤرونَن ائشي ادئردي. ۷ جاوان لاوئلي وار ائدي کي، يهودانين بِيت‌لِخِم شهرئندن اولان بئر يهودالي عايئله‌نئن يانيندا ياشاييردي. ۸ همئن آدام ياشاماغا بئر يِر تاپماق اوچون يهودانين بِيت‌لِخِم شهرئندن چيخدي. سفره چيخارکَن، اِفرايئمئن داغليق بؤلگه‌سئنه، مئکانين اِوئنه گلدي. ۹ مئکا اونا ددي: “هارادان گلئرسن؟” او، مئکايا ددي: “من يهودانين بِيت‌لِخِم شهرئندن گلن بئر لاوئلي‌يَم، ياشاماق اوچون بئر يِر آختاريرام.” ۱۰ مئکا اونا ددي: “منئمله قال، منه آتا و کاهئن اول. من ده سنه ائلده اون شِکِل گوموش، بئر دست پالتار و يِمه‌يئني وره‌رم.” لاوئلي اونونلا گتدي. ۱۱ او، مئکا ائله قالماغا راضي اولدو و بو جاوان اونا بئر اوغول کئمي اولدو. ۱۲ مئکا لاوئلئني اؤزونه کاهئن تعيئن اتدي و بو جاوان اونون اِوئنده ياشادي. ۱۳ سونرا مئکا ددي: “ائندي بئلئرم کي، رب منه ياخشيليق اده‌جک، چونکي بئر لاوئلي کاهئنئم وار.”

- JDG
- ←
- ۱۷
- →

© 2008 Bible Society of Azerbaijan