- EZK
- ←
- ۳۰
- →

۳۰
مئصئر اوچون مرثئيه ۱ منه ربّئن بو سؤزو نازئل اولدو: ۲ “ای بشر اوغلو، نبئلئک ادئب دِه کي، پروردئگار رب بله ديئر:
«‹آه، او گون› ديئب شئون ادئن، ۳ چونکي او گون ياخيندير،
ربّئن گونو ياخيندير؛
او گون بولودلو گوندور،
مئلّتلرئن قئيامَت گونودور. ۴ مئصئرئن اوستونه قيلينج گله‌جک،
کوش درد ائچئنده ياتاجاق
او زامان کي، مئصئرده آداملار هلاک اولورلار،
اؤلکه‌نئن ثروتي قارت اولونور،
بونؤوره‌‌لري داغيلير. ۵ مئصئرله بئرلئکده کوش، پوت، لود،
بوتون عَرَبئستان، کوب
و عهد باغلاديغي اؤلکه‌نئن آداملاري
قيلينجدان کچئرئله‌جکلر.» ۶ رب بله ديئر:
«مئصئره آرخا اولانلار ييخيلاجاقلار،
اونون کئبئرلَندئيي قودرت ييخلاجاق؛
مئگدولدان سِوِنه‌يه قدر اراضئده
قيلينجدان کچئرئلَنه‌جکلر.»
پروردئگار رب بله بويورور. ۷ «مئصئر خارابا قالميش اؤلکه‌لر آراسيندا
خارابا قالاجاق.
شهرلري وئران اولموش شهرلر آراسيندا
وئران قالاجاق. ۸ من مئصئري اودا تسلئم ادنده،
اونا کؤمک ادنلر اَزئلَنده
بئله‌جکلر کي، رب منم. ۹ او گون گَمئلرله قاصئدلر گؤنده‌ره‌جيم کي،
لاقيد اولان کوش اهالئسئني قورخوتسونلار.
اونلار مئصئرئن داغيلديغي گون گلنده ائضطئرابا دوشه‌جکلر.
باخ، او گون گلئر!» ۱۰ پروردئگار رب بله ديئر:
«بابئل پادشاهي نِبوکَدنِصّر واسئطه‌سئله
مئصئرئن بوللوغونا آخير قوياجاغام. ۱۱ او و قوشونو کي، مئلّتلر آراسيندا لاپ رحمسئزدئرلر،
اؤلکه‌ني يِرله بئر اتمک اوچون گتئرئله‌جک.
مئصئرئن ضئدّئنه قيلينج چکه‌جکلر،
اؤلکه‌ني اؤلولرله دولدوراجاقلار. ۱۲ چايلاري قورودوب،
اؤلکه‌ني پئس آداملارا ساتاجاغام.
اؤلکه‌ني ده، اورادا اولان هر شيي ده
ياداِللي‌لرئن اَلي ائله وئران اده‌جيم.»
من رب بونو ددئم. ۱۳ پروردئگار رب بله ديئر:
«بوتلري محو اده‌جيم،
نوفداکي
بوتلري يوخ اده‌جيم؛
آرتيق مئصئرده رهبر قالماياجاق؛
بلجه مئصئر اؤلکه‌‌سئني قورخوويا سالاجاغام. ۱۴ پَتروسو خاراباليغا چِوئره‌جيم،
صوعَني اودا وره‌جيم،
نو
شهرئني موحاکئمه اده‌جيم. ۱۵ قضبئمي مئصئرئن قالاسي اولان
صئن شهرئنئن اوستونه تؤکه‌جيم،
نو شهرئنئن چوخلو اهالئسئني يوخ اده‌جيم. ۱۶ مئصئري اودا وره‌جيم،
صئن شهري آغير بئر آغرييا دوشه‌جک،
نو شهرئنئن دوواري ياريلاجاق.
نوف
هر گون ائضطئراب ائچئنده ياتاجاق. ۱۷ اون شهرئنئن ، پئبِسِت شهرئنئن جاوانلاري
قيلينجدان کچئرئله‌جک.
اوراداکي اهالي اسئر اولوناجاق. ۱۸ تَخپَنخِسده مئصئرئن يوغونو قيرديغيم زامان
اورادا گوندوز قارانليغا چِورئله‌جک،
کئبئرلَندئيي قودرت محو اولاجاق.
شهر بولودلارلا اؤرتولَنه‌جک،
قيز شهرلري اسئر اولوناجاق. ۱۹ بلجه مئصئري موحاکئمه اده‌جيم.
او واخت بئله‌جکلر کي، رب منم.»” ۲۰ اسئرلئيئمئزئن اون بئرئنجي ائلئنده، بئرئنجي آيين يدّئنجی گونو منه ربّئن سؤزو نازئل اولدو: ۲۱ “ای بشر اوغلو، مئصئر پادشاهي فئرعونون قولونو قيرديم. باخ، قولو ساغالماق اوچون باغلانماييب، اونا مَرهم قويولماييب کي، قيلينج اَله آلاجاق قدر گوجلَنسئن. ۲۲ بونا گؤره ده پروردئگار رب بله ديئر: «باخ، من مئصئر پادشاهي فئرعونون ضئدّئنه‌يَم. هر ائکي قولونو-صاغ اولاني دا، سيناني دا قيراجاغام، قيلينجي اَلئندن سالاجاغام. ۲۳ مئصئرلی‌لري مئلّتلر آراسينا ياياجاغام، اؤلکه‌لر آراسينا سَپه‌لَيه‌جيم. ۲۴ بابئل پادشاهينين قولونا گوج وره‌جيم، قيلينجيمي اونون اَلئنه وره‌جيم. آمّا فئرعونون قول‌لاريني قيراجاغام. او، بابئل پادشاهينين قاباغيندا آغير يارالي کئمي ناله چکه‌جک. ۲۵ بابئل پادشاهينين قولونا گوج وره‌جيم، لاکئن فئرعونون قول‌لاري يانينا دوشه‌جک. قيلينجيمي بابئل پادشاهينين اَلئنه ورنده، او دا بو قيلينجي مئصئر اؤلکه‌سئنه اوزاداندا بئله‌جکلر کي، رب منم. ۲۶ مئصئرلی‌لري مئلّتلر آراسينا ياياجاغام و اؤلکه‌لر آراسينا سَپه‌لَيه‌جيم. او واخت بئله‌جکلر کي، رب منم.»”

- EZK
- ←
- ۳۰
- →

© 2008 Bible Society of Azerbaijan