- NUM
- ←
- ۲۹
- →

۲۹
کَره‌ناي چالما گونونون تقدئملري
(لاو. ۲۳‏: ۲۳- ۲۵) ۱ يدّئنجی آيين بئرئنجي گونونده موقدّس ييغين کچئردئن، هچ بئر گونده‌لئک ائشلرئنئزي گؤرمه‌يئن. او گون سئزئن اوچون کَره‌ناي چالما گونو اولاجاق. ۲ ربّئن خوشونا گلن عطئرلي تقدئمئني يانديرما قورباني اولاراق تقدئم ادئن: بئر گاميش، بئر قوچ و عيبسئز بئر ائلّئک يدّي اِرکَک قوزو. ۳ گاميش اوچون تاخيل تقدئملري اولاراق ياغلا قاتيلميش اوندا اوچ اِفا ، قوچ اوچون اوندا ائکي اِفا ، ۴ يدّي قوزودان هر قوزو اوچون اوندا بئر اِفا نارين اون تقدئم ادئن. ۵ اؤزونوزو کفّاره اتمک اوچون، گوناه قورباني اولاراق، بئر اِرکَک کچي ده تقدئم ادئن. ۶ بونلار، قايدالارينا گؤره، تزه آي اوچون اولان يانديرما قورباني و اونون تاخيل تقدئمئندن، دائمي يانديرما قورباني و اونون تاخيل تقدئمئندن، و اونلارين مايع تقدئملرئندن علاوه اولاجاق. بو، اودلا تقدئم اولونان، ربّئن خوشونا گلن عطئرلي قورباندير.
کفّاره گونونون تقدئملری
(لاو. ۱۶: ۲- ۳۴، ۳۲: ۲۶- ۳۲) ۷ همئن يدّئنجی آيين اونوندا موقدّس ييغين کچئردئن؛ اؤزونوزو هر شيدن محروم ادئن و هچ بئر ائش گؤرمه‌يئن. ۸ ربّه خوش عطئر کئمي يانديرما قورباني تقدئم ادئن: بئر گاميش، بئر قوچ، بئر-ائلّئک يدّي اِرکَک قوزو. اونلار عيبسئز اولمالي‌دير. ۹ گاميش اوچون تاخيل تقدئملري اولاراق ياغلا قاتيلميش اوندا اوچ اِفا، قوچ اوچون اوندا ائکي اِفا، ۱۰ يدّي قوزودان هر قوزو اوچون اوندا بئر اِفا نارين اون تقدئم ادئن. ۱۱ گوناه قورباني اولاراق بئر اِرکَک کچي ده تقدئم ادئن. بونلاري کفّاره اوچون اولان گوناه قوربانيندان، دائمي يانديرما قورباني و اونون تاخيل تقدئمي و مايع تقدئملرئندن علاوه تقدئم ادئن.
چاديرلار بايرامينين تقدئملري
(لاو. ۲۳‏: ۳۳- ۳۴؛ تثنئيه ۱۶: ۱۳- ۱۷) ۱۲ يدّئنجی آيين اون بشئنجي گونونده موقدّس ييغين کچئردئن؛ هچ بئر گونده‌لئک ائشلرئنئزي گؤرمه‌يئن. ربّه يدّي گون بايرام توتون. ۱۳ ربّئن خوشونا گلن عطئرلي تقدئمي يانديرما قورباني اولاراق، اودلا تقدئم اولونان قوربان تقدئم ادئن: هر اون اوچ گاميش، هر ائکي قوچ و بئر-ائلّئک اون دؤرد اِرکَک قوزو. اونلار عيبسئز اولمالي‌دير. ۱۴ هر گاميش اوچون تاخيل تقدئملري اولاراق ياغلا قاتيلميش اوندا اوچ اِفا، هر قوچ اوچون اوندا ائکي اِفا، ۱۵ اون دؤرد قوزودان هر قوزو اوچون اوندا بئر اِفا نارين اون گتئرئن. ۱۶ گوناه قورباني اولاراق اِرکَک بئر کچي ده تقدئم ادئن. بونلاري دائمي يانديرما قورباني ائله تاخيل و مايع تقدئمئندن علاوه اولاراق تقدئم ادئن. ۱۷ ائکئنجي گون: اون ائکي گاميش، ائکي قوچ، بئر ائلّئک عيبسئز اون دؤرد اِرکَک قوزو. ۱۸ گاميش، قوچ و قوزولارين سايينا گؤره اونلارين لازيمي تاخيل تقدئمئني و مايع تقدئملرئني اؤز قايدالارينا گؤره گتئرئن. ۱۹ گوناه قورباني اولاراق بئر اِرکَک کچي ده تقدئم ادئن. بونلاري دائمي يانديرما قورباني و اونون تاخيل تقدئمئندن و مايع تقدئملرئندن علاوه اولاراق تقدئم ادئن. ۲۰ اوچونجو گون: اون بئر گاميش، ائکي قوچ، بئر ائلّئک عيبسئز اون دؤرد اِرکَک قوزو. ۲۱ گاميش، قوچ و قوزولارين سايينا گؤره لازيمي تاخيل و مايع تقدئملرئني اؤز قايدالارينا گؤره گتئرئن. ۲۲ گوناه قورباني اولاراق بئر اِرکَک کچي ده تقدئم ادئن. بونلاري دائمي يانديرما قورباني ائله تاخيل و مايع تقدئملرئندن علاوه اولاراق تقدئم ادئن. ۲۳ دؤردونجو گون: اون گاميش، ائکي قوچ، بئر-ائلّئک عيبسئز اون دؤرد اِرکَک قوزو. ۲۴ گاميش، قوچ و قوزولارين سايينا گؤره اونلارين لازيمي تاخيل و مايع تقدئملرئني اؤز قايدالارينا گؤره تقدئم ادئن. ۲۵ گوناه قورباني اولاراق بئر اِرکَک کچي ده تقدئم ادئن. بونلاري دائمي يانديرما قورباني ائله تاخيل و مايع تقدئملرئندن علاوه اولاراق تقدئم ادئن. ۲۶ بشئنجي گون: دوقّوز گاميش، ائکي قوچ، بئر-ائلّئک عيبسئز اون دؤرد اِرکَک قوزو. ۲۷ گاميش، قوچ و قوزولارين سايينا گؤره لازيمي تاخيل و مايع تقدئملرئني اؤز قايدالارينا گؤره تقدئم ادئن. ۲۸ گوناه قورباني اولاراق بئر اِرکَک کچي ده تقدئم ادئن. بونلاري دائمي يانديرما قورباني ائله تاخيل و مايع تقدئملرئندن علاوه اولاراق تقدئم ادئن. ۲۹ آلتينجي گون: سکّئز گاميش، ائکي قوچ، بئر-ائلّئک عيبسئز اون دؤرد اِرکَک قوزو. ۳۰ گاميش، قوچ و قوزولارين سايينا گؤره اونلارين لازيمي تاخيل و مايع تقدئملرئني اؤز قايدالارينا گؤره گتئرئن. ۳۱ گوناه قورباني اولاراق بئر اِرکَک کچي ده تقدئم ادئن. بونلاري دائمي يانديرما قورباني ائله تاخيل و مايع تقدئملرئندن علاوه اولاراق تقدئم ادئن. ۳۲ يدّئنجی گون: يدّي گاميش، ائکي قوچ، بئر-ائلّئک عيبسئز اون دؤرد اِرکَک قوزو. ۳۳ گاميش، قوچ و قوزولارين سايينا گؤره اونلارين لازيمي تاخيل و مايع تقدئملرئني اؤز قايدالارينا گؤره گتئرئن. ۳۴ گوناه قورباني اولاراق بئر اِرکَک کچي ده تقدئم ادئن. بونلاري دائمي يانديرما قورباني ائله تاخيل و مايع تقدئملرئندن علاوه اولاراق تقدئم ادئن. ۳۵ سکّئزئنجي گون اؤزونوز اوچون بايرام ادئن؛ هچ بئر گونده‌لئک ائشلرئنئزي گؤرمه‌يئن. ۳۶ ربّئن خوشونا گلن عطئرلي تقدئم اولان يانديرما قورباني، اودلا تقدئم اولونان قوربان تقدئم ادئن: بئر گاميش، بئر قوچ و بئر-ائلّئک عيبسئز يدّي اِرکَک قوزو. ۳۷ گاميش، قوچ و قوزولارين سايينا گؤره اونلارين لازيمي تاخيل و مايع تقدئملرئني اؤز قايدالارينا گؤره گتئرئن. ۳۸ گوناه قورباني اولاراق بئر اِرکَک کچي ده تقدئم ادئن. بونلاري دائمي يانديرما قورباني ائله تاخيل و مايع تقدئملرئندن علاوه اولاراق تقدئم ادئن. ۳۹ بونلاري تعيئن اولونموش واختلاردا گرک ربّه تقدئم اده‌سئنئز. بونلار سئزئن نذئرلر و اؤز گؤيلونوزله گتئردئيئنئز تقدئملردن، يانديرما قوربانلارينيز، تاخيل تقدئملرئنئز، مايع تقدئملرئنئز و باريش قوربانلارينيزدان علاوه اولاجاق.»” ۴۰ موسا ربّئن اونا امر اتدئيي هر شيي ائسرايئل اؤولادلارينا بئلدئردي.

- NUM
- ←
- ۲۹
- →

© 2008 Bible Society of Azerbaijan