- NUM
- ←
- ۳۱
- →

۳۱
مئديانلي‌لاردان قئصاص آلما ۱ سونرا رب موسا ائله دانيشيب اونا بله ددی: ۲ “ائسرايئل اؤولادلارينين قئصاصيني مئديانلي‌لاردان آل. اوندان سونرا اؤلوب اؤز خالقينا قوشولاجاقسان.” ۳ موسا خالقلا دانيشيب اونلارا بله ددي: “دؤيوش اوچون آرانيزدان بعضی آداملاري سئلاحلانديرين کي، مئديانلي‌لارلا دؤيوشه چيخيب، ربّئن قئصاصيني اونلاردان آلسينلار. ۴ ائسرايئل قبئله‌لرئنئن هر بئرئندن مئن نفر دؤيوشه گؤنده‌رئن.” ۵ بلجه، ائسرايئلئن طايفالاريندان، هر قبئله‌دن مئن نفر اولماقلا دؤيوشه حاضير اون ائکي مئن نفر سچئلدي. ۶ موسا هر قبئله‌دن مئن نفري کاهئن اِلعازارين اوغلو پئنِخاسلا بئرلئکده دؤيوشه گؤندردي. پئنِخاس اؤزو ائله موقدّس يره عاييد بعضی اشيالاري و خبردارليق اتمک اوچون کَره‌نايلاري گؤتوردو. ۷ اونلار ربّئن موسايا امر اتدئيي کئمي مئديانلي‌لارلا دؤيوشوب بوتون کئشئلري قيرديلار. ۸ اونلار باشقا اؤلدورولَنلرله مئديان پادشاهلاريني دا اؤلدوردولر: اِوي، رِقِم، صور، خور و رِبَع، بش مئديان پادشاهي. پِعور اوغلو بَلعامي دا قيلينجلا اؤلدوردولر. ۹ سونرا ائسرايئل اؤولادلاري مئديان آروادلاري ائله اوشاقلاريني اسئر گؤتوروب، اونلارين بوتون مال-حيوانلاريني و سورولرئني، بوتون اشيالاريني تالان اتدئلر. ۱۰ سونرا مئديانلي‌لارين ياشاديقلاري بوتون شهرلره، اوبالارا اود ووردولار. ۱۱ ائنسانلاري، حيوانلاري، بوتون قنئمتي، و تالان ماللاريني گؤتوردولر. ۱۲ اسئرلري، قنئمتي، تالان ماللاريني اوردون چايينين شرقئنده، اَرئحانين موقابئلئنده، موآب اووالارينداکي دوشَرگه‌ده موسا ائله کاهئن اِلعازارين و ائسرايئل اؤولادلارينين بوتون جاماعاتي يانينا گتئردئلر. ۱۳ موسا، کاهئن اِلعازار و جاماعات رهبرلري دوشَرگه‌نئن کنارينا چيخديلار کی، اونلاري پئشواز اتسئنلر. ۱۴ موسا دؤيوشدن قاييدان سرکرده‌لره، مئن‌باشي‌لارا، و يوزباشي‌لارا قضبله‌نئب ۱۵ اونلارا ددي: “بوتون آروادلاري صاغ ساخلاييبسينيز؟” ۱۶ باخ، بونلار همئن آروادلاردير کي، بَلعامين وردئيي نصئحته قولاق آسيب، پِعور حادئثه‌سئنده ائسرايئل اؤولادلارينين ربّه اهانت اتمه‌سئنه سبب اولدولار. اونا گؤره ده ربّئن جاماعاتي آراسينا وبا دوشدو. ۱۷ ائندي بوتون اوغلان اوشاقلاريني و کئشي ائله ياخينليق اتمئش آروادلاري اؤلدورون. ۱۸ فقط کئشي ائله ياخينليق اتمه‌مئش قيزلاري اؤزونوز اوچون صاغ ساخلايين. ۱۹ دوشَرگه‌نئن کناريندا يدّي گون قالين؛ هر کس کي، آدام اؤلدوروب يا دا مِيئته توخونوب. اوچونجو و يدّئنجی گون اؤزونوزو، هم ده اسئرلرئنئزي تمئز ادئن. ۲۰ هر پالتاري، دَرئدن، کچي توکوندن و آغاجدان دوزه‌لن نه وارسا، هاميسيني تمئز ادئن.” ۲۱ بوندان سونرا کاهئن اِلعازار دؤيوشدن قاييدان عسگرلره ددي: “ربّئن موسايا امر اتدئيي قانونون قايداسي بله‌دئر. ۲۲ آنجاق قيزيلي، گوموشو، بورونجو، دَمئري، قالايي، قورغوشونو، ۲۳ اودا داواملي اولان هر شيي آلوودان کچئردئن کي، تمئز ساييلسين. لاکئن پاکلاما سويو ائله ده پاکلانسين. آمّا اودا داوامسيز اولان شيلري سودان کچئردئن. ۲۴ يدّئنجی گون پالتارلارينيزي يويون، اوندا تمئز اونلارسينيز، سونرا دوشَرگه‌يه گئرئن.”
تالان مالينين بؤلونمه‌سي ۲۵ رب موسا ائله دانيشيب اونا ددی: ۲۶ “سن، کاهئن اِلعازار و جاماعاتين طايفا باشچيلاري اَله کچئردئلن تالان ماللاريني هم ائنسانلاري، هم ده حيوانلاري، سايين. ۲۷ تالان ماللاريني دؤيوشه چيخان ائگئدلرله جاماعاتين قالان قئسمي آراسيندا ياري بؤلون. ۲۸ دؤيوشه گدن ائگئدلره دوشَن ائنسان، مال-حيوان، اِششَک، قويون-کچي پاييندان ورگي اولاراق بش يوزده بئرئني ربّه آييرين. ۲۹ بو ورگئني ائگئدلره بؤلونن پايدان گؤتوروب، ربّه بئر تقدئم اولاراق کاهئن اِلعازارا ورئن. ۳۰ او بئري ائسرايئل اؤولادلارينا دوشن پايدان ائنسان، مال-حيوان، اِششَک، قويون-کچي و باشقا حيوانلاردان اَلّئده بئرئني گؤتوروب ربّئن خيمه‌سئنده خئدمت ادن لاوئلی‌لره ورئن.” ۳۱ موسا و کاهئن اِلعازار ربّئن موسايا امر اتدئيي کئمي عمل اتدئلر. ۳۲ دؤيوشه گدن ائگئدلرئن گؤتوردويو تالان ماليندان بو قنئمتلر قالميشدي: ۶۷۵۰۰۰ قويون، ۳۳ ۷۲۰۰۰ مال-حيوان، ۳۴ ۶۱۰۰۰ اِششَک، ۳۵ کئشي ائله ياخينليق اتمه‌مئش قيزلارين سايي ۳۲۰۰۰ ائدي. ۳۶ بونلارين ياريسي دؤيوشه گدن ائگئدلره پاي دوشدو: قويون-کچئنئن سايي ۳۳۷۵۰۰، ۳۷ بونلاردان ربّه ورگي ورئلن ۶۷۵ قويون- کچي ائدي؛ ۳۸ مال-حيوانين سايي ۳۶۰۰۰ ائدي کي، بونلاردان ۷۲ مال-حيوان ربّه ورگي اولاراق آيريلدي؛ ۳۹ اِششَکلرئن سايي ۳۰۵۰۰ ائدي کي، بونلاردان ۶۱ اِششَک ربّه ورگي اولاراق آيريلدي؛ ۴۰ آداملارين سايي ۱۶۰۰۰ نفر ائدي کي، بونلاردان ۳۲ نفر ربّه ورگي اولاراق آيريلدي. ۴۱ موسا ربّئن اونا امر اتدئيي کئمي ربّه ورگي اولاراق آيريلانلاري کاهئن اِلعازارا وردی. ۴۲ موسانين دؤيوشه گدن ائگئدلردن آييرديغيندان ائسرايئل اؤولادلارينا دوشن پايين ياريسي بونلاردير: ۴۳ جاماعاتا دوشن ياري پاي ۳۳۷۵۰۰ قويون-کچي، ۴۴ ۳۶۰۰۰ مال-حيوان، ۴۵ ۳۰۵۰۰ اِششَک، ۴۶ ۱۶۰۰۰ ائنسان. ۴۷ موسا ائسرايئل اؤولادلارينين پاييندان هر اَلّي نفردن و حيواندان بئرئني سچئب ربّئن خيمه‌سئنده خئدمت ادن لاوئلی‌لره وردي؛ نجه کي، رب موسايا امر اتمئشدي. ۴۸ قوشون بؤلمه‌لرئنده حؤکم ورن سرکرده‌لر، مئن‌باشي‌لار و يوزباشي‌لار موسانين يانينا گدئب، ۴۹ ددئلر: «بئز، قوللارين، حؤکم اتدئيئمئز دؤيوشچولرئن ساييني بئلدئک. بئزدن هچ کئم اَسکئک ديئلدئر. ۵۰ اونا گؤره ده هر کَسئن تاپديغي موختلئف قيزيل اشيالاري–بازوبَندلري، دَستبَندلري، اوزوکلري، گوشوارالاري، بويونباغي‌لاري تقدئم اولاراق ربّه گتئردئک کي، ربّئن قاباغيندا اؤزوموز اوچون کفّاره اِدَک.” ۵۱ موسا ائله کاهئن اِلعازار قيزيلي و هر جور بَزَک اشيالاريني اونلاردان آلديلار؛ ۵۲ مئن‌باشي‌لاردان و يوزباشي‌لاردان ربّه تقدئم گتئرئلن قيزيل ۱۶۷۵۰ شِکِل آغيرليغيندا ائدي. ۵۳ دؤيوشه گدن ائگئدلرئن هر بئري اؤزلري اوچون تالان ادئلمئش مالدان گؤتورموشدو. ۵۴ موسا ائله کاهئن اِلعازار مئن‌باشي‌لاردان و يوزباشي‌لاردان قيزيلي آليب، ائسرايئل اؤولادلاري اوچون ربّئن قاباغيندا بئر خاطئره اولاراق حوضور چاديرينا گتئردئلر.

- NUM
- ←
- ۳۱
- →

© 2008 Bible Society of Azerbaijan