- JHN
- ←
- ۱۹
- →

۱۹
عئسا اؤلومه محکوم اولور ۱
او زامان پئلاط عئساني توتوب اونا شالّاق ووردوردو. ۲ عسگرلر ده تئکانلاردان بئر تاج هؤروب اونون باشينا قويدولار و اونا قيرميزي رنگئنده بئر شئنل گيدئردئلر. ۳ و اونون يانينا گلئب ددئلر: “سالام، اي يهودئلرئن پادشاهي.” و اونا شئلّه ووروردولار. ۴ پئلاط گئنه اشئيه گدئب يهودئلره ددي: “باخين، اونو سئزئن يانينيزا گتئرئرم کي، اوندا هچ بئر گوناه تاپماديغيمي بئله​سئنئز.” ۵ او واخت عئسا، باشيندا تئکاندان تاج و اَينئنده قيرميزي بئر شئنل، اشئيه چيخدي. پئلاط يهودئلره ددي: “باخين، او آدام!” ۶ باش کاهئنلر و موحافئظلر عئساني گؤرن زامان چيغيريب ددئلر: “چارميخا چک! چارميخا چک!” پئلاط اونلارا ددي: “گؤتورون سئز اؤزونوز چارميخا چکئن. من اوندا هچ بئر گوناه گؤرمورَم.” ۷ يهودئلر جاواب وردئلر: “بئزئم بئر قانونوموز وار و او قانونا گؤره بو آدام اؤلملي‌دئر. چونکي اؤزونو تارينين اوغلو ادئب.” ۸ پئلاط بو سؤزو اشئدن واخت داها چوخ قورخدو ۹ و تکرار سارايا قاييديب عئسايا ددي: “سن هارادانسان؟” آمّا عئسا اونا جاواب ورمه‌دي. ۱۰ او واخت پئلاط اونا ددي: “منه جاواب ورمئرسن؟ بئلمئرسن کي، سني هم چارميخا چکمه‌يه قودرتئم وار، هم ده آزاد اتمه‌يه؟” ۱۱ عئسا جاواب وردي: “اگر بو قودرت سنه يوخاريدان ورئلمه‌سَيدي، منئم اوستومده هچ بئر قودرتئن اولمازدي. اونا گؤره ده، او آدامين گوناهي کي، مني سنئن الئنه ورئب، داها بؤيوکدور.” ۱۲ بو زاماندان پئلاط عئساني آزاد اتمه‌يه چاليشدي، آمّا يهودئلر قيشقيريب ديئردئلر: “اگر بو آدامي بوراخاسان، آرتيق قيصرئن دوستو ديئلسن. اؤزونو پادشاه ادن بئر آدام قيصرئن ضئدّئنه قالخيب.” ۱۳ پئلاط بو سؤزلري اشئدنده عئساني اشئيه گتئردي و “داش دؤشه‌مه” ديئلن يرده حؤکم کورسوسونده اوتوردو. بو يره عئبراني دئلئنده “جابّاتا” ديئلئر. ۱۴ او گون پاسخا بايرامينين حاضيرليق گونو ائدي. تقرئبن گونون آلتينجي ساعاتي ائدي. پئلاط يهودئلره ددي: “بودور، سئزئن پادشاهينيز!” ۱۵ يهودئلر چيغيرديلار: “محو اولسون، محو اولسون. چارميخا چک!” پئلاط اونلارا ددي: “پادشاهينيزي چارميخا چکئم؟” باش کاهئنلر جاواب وردئلر: “قيصردن باشقا هچ پادشاهيميز يوخدور.” ۱۶ او زامان پئلاط عئساني چارميخا چکئلمک اوچون اونلارا تحوئل وردي.
عئسا چارميخا چکئلئر
(متّا 27:‏32-‏34، مرقوس 15:‏21-‏32، لوقا 23:‏26-‏43) اونلار عئساني آليب گؤتوردولر. ۱۷ عئسا چارميخيني داشيياراق کلّه ديئلن بئر يره گتئرئلدي. بو يره عئبراني دئلئنده جولجوتا ديئردئلر. ۱۸ اونلار بو يرده عئسا و اونونلا برابر ائکي نفري ده چارميخا چکدئلر. بئرئني اونون بئر طرفئنده و او بئرئسئني اونون او بئري طرفئنده و عئسا اورتادا قالدي. ۱۹ پئلاط بئر تخته يازيب اونو چارميخين باشينا ووردو. بو تخته​ده بله يازيلميشدي؛ “ناصئره​لي عئسا، يهودئلرئن پادشاهي” ۲۰ يهودئلردن چوخلاري بو يازيني اوخودولار. چونکي عئسانين چارميخا چکئلدئيي ير شهرئن ياخينليغيندا ائدي و بو يازي عئبراني، يوناني، و لاتين دئلئنده يازيلميشدي. ۲۱ او واخت يهودئلرئن باش کاهئنلري پئلاطا ددئلر: “يازما؛ يهودئلرئن پادشاهي، ياز؛ بو آدام «يهودئلرئن پادشاهي‌يام» ديئردي.” ۲۲ پئلاط جاواب وردي: “يازديغيمي يازميشام.” ۲۳ عسگرلر عئساني چارميخا چکندن سونرا اونون پالتارلاريني دؤرد يره بؤلدولر و هر بئرئسي بئر پاي گؤتوردو. اونون کؤينه‌يئني ده گؤتوردولر، آمّا کؤينک تئکئشسئز و باشدان باشا بئر توخوما ائدي. ۲۴ اونا گؤره ده بئربئرلرئنه ددئلر: “بونو ييرتماياق. گلئن اونون کئمئن اولماسينا پوشک آتاق.” و بونلار اونا گؤره اولدو کي، موقدّس کئتابين ددئيي سؤز يرئنه يتئشسئن؛ “اونلار پالتارلاريمي اؤز آرالاريندا بؤلدولر و کؤينه‌يئم اوچون پوشک آتديلار.” عسگرلر بله اتدئلر. ۲۵ عئسانين چارميخي يانيندا اونون آناسي، خالاسي، کلوپاسين آروادي مريم و مجدللي مريم دورموشدولار. ۲۶ عئسا آناسي و اونون يانيندا سودئيي شاگئردئن دوردوغونو گؤرنده آناسينا ددي: “آنا، بودور، سنئن اوغلون!” ۲۷ سونرا دا او شاگئرده ددي: “بودور، سنئن آنان.” و او زاماندان او شاگئرد عئسانين آناسيني اؤز اوئنه آپاردي.
عئسانين اؤلومو
(متّا 27:‏45-‏56، مرقوس 15:‏33-‏41، لوقا 23:‏44-‏49) ۲۸ بوندان سونرا، عئسا بوتون ائشلرئن تامام اولدوغونو بئلدي و موقدّس کئتابدا ديئلن سؤزون يرئنه يتئشمه‌سي اوچون “سوسوزام” ددي. ۲۹ اورادا سئرکه دولو بئر قاب قويولموشدو. سئرکه​دن بئر سونگر دولدوروب اونو بئر زوفا بوداغينا تاخيب عئسانين آغزينا اوزاتديلار. ۳۰ عئسا سئرکه​ني داددي و سونرا ددي: “هر شي يرئنه يتئشدي.” و باشيني اَيئب جان وردي. ۳۱ او گون بايرامين حاضيرليق گونو ائدي و يهودئلر سبّت گونونده جسدلرئن چارميخدا قالماسيني ائسته‌مئردئلر، چونکي او سبّت بؤيوک بئر گون ائدي. اونا گؤره ده پئلاطدان ائسته‌دئلر کي، اونلارين قيچلاري سينديريلسين و چارميخدان گؤتورولسون. ۳۲ بو سببدن عسگرلر گلئب بئرئنجي آدامين، سونرا دا عئسانين او بئري يانيندا چارميخا چکئلمئش آدامين قيچلاريني سينديرديلار. ۳۳ آمّا عئسانين يانينا گلنده اونون اؤلموش اولدوغونو گؤروب قيچلاريني سينديرماديلار. ۳۴ لاکئن، عسگرلردن بئري اونون بؤيرونه نئزه ووردو و او آندا اورادان قان و سو آخدي. ۳۵ بونو گؤرن شهادت ورئب و اونون شهادتي دوغرودور. او، حقئقتي ددئيئني بئلئر و شهادت ورئر کي، سئز ده ائمان گتئره​سئنئز. ۳۶ بو شيلرئن هاميسي باش وردي کي، موقدّس کئتابين يازديغي بو سؤز يرئنه يتئشسئن: “اونون سوموکلرئندن هچ بئري سينماياجاق.” ۳۷ و گئنه باشقا بئر يازي ديئر: “نئزه ووردوقلاري آداما باخاجاقلار.” ۳۸ بو حادئثه​لردن سونرا، آراماتايلي يوسئف پئلاطدان ائجازه ائسته‌دي کي، عئسانين بدنئني گؤتورسون. او، عئسانين شاگئردي ائدي، لاکئن يهودئلرئن قورخوسوندان اؤزونو گئزله​دئردي. پئلاط بو ائشه ائجازه وردي و او دا گلئب عئسانين بدنئني گؤتوردو. ۳۹ نئقودئموس دا کي، اوّلجه گجه قارانليغيندا عئسانين يانينا گلمئشدي، يوز لئتراس قاريشميش مور و عؤد آغاجي ائله گلدي. ۴۰ او زامان عئسانين بدنئني گؤتوروب عطئرلر​له کفنه بوکدولر. نجه کي، يهودئلرئن دفن عادتي ائدي. ۴۱ ​​​عئسانين چارميخا چکئلدئيي يرده بئر باغ وار ائدي و بو باغدا تزه بئر مقبره قازيلميشدي کي، اونون ائچئنه بو زامانا قدر کئمسه​ني قويماميشديلار. ۴۲ يهودئلرئن بايرامينين حاضيرليق گونو اولدوغونا گؤره، عئسانين بدنئني اورايا قويدولار. چونکي بو مقبره ياخين ائدي.

- JHN
- ←
- ۱۹
- →

© 2008 Bible Society of Azerbaijan