- JER
- ←
- ۱۳
- →

۱۳
کتان قورشاقلا موقايئسه ۱ رب منه بله ددي: “گت، اؤزونه بئر کتان قورشاق ساتين آل و بِلئنه باغلا، آمّا قويما او سويا دَيسئن.” ۲ من ربّئن ددئيي کئمي قورشاق آلديم و اونو بِلئمه باغلاديم. ۳ منه گئنه ربّئن سؤزو نازئل اولدو: ۴ “بِلئنده‌کي آلديغين قورشاغي گؤتور و قالخ، پِراتا طرف گت. اونو اورادا قايانين اويوغوندا گئزلَت.” ۵ من ربّئن امر اتدئيي کئمي پِراتا گتدئم و اونو اورادا گئزلَتدئم. ۶ اوزون مودّت سونرا رب منه ددي: “قالخ، پِراتا طرف گت و او قورشاغي کی، سنه گئزلَتمه‌سئني امر اتدئم، اورادان گؤتور.” ۷ من پِراتا طرف گتدئم و قورشاغي گئزلَتدئيئم يردن قازيب گؤتوردوم. گؤردوم کي، قورشاق چورويوب و داها هچ نه‌يه يارامير. ۸ او زامان منه ربّئن بو سؤزو نازئل اولدو: ۹ “رب بله ديئر: «يهودانين تکبّورونو و اورشلئمئن بؤيوک تکبّورونو بلجه چوروده‌جيم. ۱۰ سؤزلرئمه قولاق آسمايان، اورَکلرئنئن عئنادکارليغي دالينجا قاچان، باشقا آللاهلارا قوللوق و پرستئش ادن بو پئس خالق هچ بئر شيه يارامايان همئن قورشاق کئمي اولاجاق.» ۱۱ رب ديئر: «قورشاق ائنسانين بِلئنه نجه ياپيشير، بوتون ائسرايئل نسلئني و يهودا نسلئني اؤزومه اِلَجه ياپيشديرديم کي، اؤز خالقيم اولوب منه شؤهرت، تعرئف و عئزّت گتئرسئنلر، آمّا اونلار قولاق آسماديلار.» ۱۲ اونلارا دِه: ائسرايئلئن تاريسي رب بله ديئر: «هر تولوق شرابلا دولاجاق.» اگر سنه دِسه‌لر: «هر تولوغون شرابلا دولاجاغيني بئز ده مگر بئلمئرئک؟» ۱۳ او زامان اونلارا دِه: رب بله ديئر: «بوتون بو اؤلکه‌ده ياشايانلاري، داوودون تختي اوستونده اوتوران پادشاهلاري، کاهئنلري، پيغمبرلري، بوتون اورشلئمده ياشايانلاري مست اولانا قدر شرابلا دويدوراجاغام.» ۱۴ رب بويورور: «من اونلاري آتا و اوغوللاري ائله بئرلئکده بئربئرلرئنه چيرپاجاغام. اورَک يانديرمادان، رحم اتمه‌دن، شَفقَت گؤرسدمه‌دن هاميسيني محو اده‌جيم.»”
اسارت باره‌ده ائخطار ۱۵ اِشئدئن و قولاق آسين،
کئبئرلي اولمايين،
چونکي رب بله ديئب. ۱۶ او نه قدر کي قارانليق چؤکدورمه‌يئب،
ظولمت داغلاريندا آياقلارينيز بودرمه‌يئب،
تارينيز ربّی عئزّتلَندئرئن.
سئز ائشيق گؤزله‌يئرسئنئز،
آمّا رب اونو اؤلوم کؤلگه‌سئنه چِوئره‌جک،
درئن ظولمته دؤندره‌جک. ۱۷ لاکئن اگر اونا قولاق آسماياسينيز،
سئزئن کئبئرئنئز اوچون گئزلئجه آغلاياجاغام؛
گؤزلرئم آجي-آجي آغلاياجاق، سل کئمي ياش تؤکه‌جک.
چونکي ربّئن سوروسو اسئر آپاريلاجاق. ۱۸ پادشاها و آنا ملکه‌سئنه دِه:
“آشاغي يرده اوتورون،
چونکي شرف تاجينيز باشينيزدان دوشه‌جک.” ۱۹ نِگِب شهرلرئنئن دروازالاري باغلاناجاق،
اونو آچان اولماياجاق.
بوتون يهودا اسئر ادئلده‌جک،
هامي اسئر آپاريلاجاق. ۲۰ باشينيزي قالديريب شئمالدان گلنلري گؤرون.
سنه ورئلَن سورو،
سنئن گؤزل قويونلارين هارادادير؟ ۲۱ رب موتّفئق کئمي حاضيرلاديغين آداملاري
سنه حاکئم قوياندا نه دئيه‌جکسن؟
دوغان آروادين چکدئيي سانجي کئمی
مگر سني ده آغري توتماياجاق؟ ۲۲ اگر اوره‌يئنده دئيه‌سن:
“بوتون بونلار نه اوچون باشيما گلئب؟”
بئل کي، گوناهينين چوخلوغوندان
اَتَکلرئن آچيلدي، تجاووز اولوندون. ۲۳ مگر کوشلو اؤز دَرئسئني،
پلنگ اؤز خال‌لاريني ديئشدئره بئلر؟
پئسلئک اتمه‌يه آليشميش سئز ده ياخشيليق اده بئلمزسئنئز. ۲۴ “سني چؤل کوله‌يي ائله سوورولان سامان چؤپو کئمي سپه‌لَيه‌جيم. ۲۵ سنه دوشن پوشک، منئم سنه آييرديغيم پاي بودور.”
رب بله اعلان ادئر.
“چونکي منی ياددان چيخارديبسان،
يالان اولانا بِل باغلاييبسان. ۲۶ من اؤزوم سنئن اَتَکلرئني اوزونه قالديراجاغام کي،
عاييبين گؤرونسون. ۲۷ چولده‌کي تپه‌لر اوستونده گؤردويون ائيرنج ائشلري،
زئناکارليغيني، شهوتله کئشنَمه‌يئني،
حياسيز عئفّتسئزلئيئني گؤرموشم.
واي حالينا، ای اورشلئم!
نه واختا قدر نجئس قالاجاقسان؟”

- JER
- ←
- ۱۳
- →

© 2008 Bible Society of Azerbaijan