- JOB
- ←
- ۳۷
- →

۳۷
۱ بونا دا اوره‌يئم چيرپينير، يرئندن اوينايير. ۲ اشئدئن! گورولده‌ين سَسئني، آغزيندان چيخان هارايي اشئدئن. ۳ شئمشه‌يئني بوتون گؤيون آلتينا سالير، يرئن هر طرفئنه گؤنده‌رئر. ۴ داليسيجا نعره چکئر؛ عظمتلي سَسي ائله گورولدايير. سَسي اشئدئلَنده ده شئمشه‌يئنئن قاباغيني آلمير. ۵ تاري سَسي ائله عجئب بئر شکئلده گورولدايير؛ آنلايا بئلمه‌دئيئمئز بؤيوک ائشلر گؤرور. ۶ قارا ديئر: يره ياغ! ياغيشا و شئدّتلي ياغان ياغيشا ديئر: شئدّتلي تؤکول! ۷ هرکسئن اَلئني ائشدن ساخلايير، اله کي، ياراتديغي بوتون ائنسانلار اونون ائشئني بئلسئنلر. ۸ حيوانلار يووالارينا چکئلئرلر؛ اؤز يرلرئنده قاليرلار. ۹ اوتاغيندان فيرلانان يل گلئر، داغيلان يل‌لرئندن ده سويوق. ۱۰ تارينين نفسي سولاري دوندورور گِنئش سولار بوز باغلاييرلار. ۱۱ بولودلاري نَمله يوکله‌يئر، شئمشه‌يئني اونلارين ائچئندن يايير. ۱۲ اونون رهبرلئيي ائله دؤنوب فيرلانيرلار، اله کي، ير اوزونده اونون امر اتدئکلرئني يرئنه يتئرسئنلر. ۱۳ ائستر تنبه اوچون، ائستر دئياري اوچون، ائستر سِوگئسي اوچون بونون باش ورمه‌سئنه باعئث اولور. ۱۴ بونو اشئت، اَيّوب: دايان و تارينين عجايئب ائشلرئني بئر دوشون. ۱۵ آيا بئلئرسن کي، تاري بولودلارينا نجه نئظام قويور، شئمشَکدن نجه اود چيخاردير؟ ۱۶ آيا بولودلارين تارازليغيني، معرئفتده کامئل اولانين عجايئب ائشلرئني بئلئرسن؟ ۱۷ جنوب يلي، دئياري ساکئت ادن واخت، سن کي، ائستئدن پالتاريندا حالدان گدئرسن، ۱۸ آيا سن ده اونون کئمي گؤي قوبّه‌سئني تؤکمه بورونج آيناسي کئمي سَره بئلئرسن؟ ۱۹ دِه بئزه اونا نه دئيَک؛ چونکي قارانليق سببئندن سؤزوموزو سيرايا دوزه بئلمئرئک. ۲۰ آيا منئم دانيشماق ائستَمه‌يئم گرک اونا خبر ورئلسئن؟ مگر اولار کي، ائنسان اودولماغيني ائسته‌سئن؟ ۲۱ کولَک قورتاراندا، گؤيو تمئزله‌يَنده، گؤيده پارلايان ائشيغا هچ کئم باخا بئلمز. ۲۲ شئمالدان قيزيل شؤوکتي ائله گلئر؛ تاري هيبتلي عظمتئنده گلئر. ۲۳ بئز قادئري-موطلقي تاپا بئلمه‌رئک؛ قودرت و عدالتده او، بؤيوکدور. صداقتئنئن چوخلوغوندا او، هچ حاقسيزليق اتمز. ۲۴ اونا گؤره ده، ائنسانلار اوندان قورخورلار، او، اورَکلرئنده حئکمتلي اولانلارا دا باخماز.”

- JOB
- ←
- ۳۷
- →

© 2008 Bible Society of Azerbaijan