- PRO
- ←
- ۳۱
- →

۳۱
لِمواِل پادشاهين سؤزلري ۱
لِمواِل پادشاهين سؤزلري،
آناسينين اونا اؤيره‌تدئيي کلام: ۲ نه ديئم، اوغلوم؟
نه ديئم، بطنئمئن اوغلو؟
نه ديئم، نذئر اتدئيئم اوغلوم؟ ۳ قووّتئني آروادلارا؛
يوللاريني بو پادشاهلاري يوخ ادنلره ورمه. ۴ پادشاهلارا ياراشماز، اي لِمواِل؛
پادشاهلارا شراب ائچمک ياراشماز،
حؤکمدارلارا دا کفلندئرن ائچکئلري سومک ياراشماز؛ ۵ مبادا شراب ائچئب شرئعتي ياددان چيخارتسينلار،
بوتون ذلئلرئن حاقلاريني ترسه اتسئنلر. ۶ کفلندئرن ائچکئني هلاکا گِده‌نه،
شرابي دا آجي اورکلئيه ور. ۷ قوي ائچئب يوخسوللوغونو ياددان چيخارتسين،
و مشقّتئني آرتيق خاطيرلاماسين. ۸ آغزيني دئلسئز اوچون،
بوتون مؤحتاجلارين حاقلاري اوچون آچ. ۹ آغزيني آچ و ائنصافلا حؤکم ات،
فاغيرلارلا مؤحتاجلارين حاقلاريني ور.
فضئلتلي آرواد ۱۰ فضئلتلي آروادي کئم تاپا بئلر؟
چونکي اونون دَيَري ياقوتلاردان چوخ آرتيقدير. ۱۱ اَرئنئن اوره‌يي اوندان آرخاييندير؛
اونا گؤره ده قازانجي اسکئک اولماز. ۱۲ بوتون عؤمور بويو ارئنه پئسلئک يوخ،
ياخشيليق ادر. ۱۳ يون آختارار، کتان آختارار،
اللري ائله چاليشقانليقلا ائشله‌ير. ۱۴ تئجارت گمئلري کئمي‌دئر؛
ارزاغيني اوزاق يرلردن گتئرر. ۱۵ حله گجه ائکن يوخودان قالخار،
اؤز عايئله‌سي اوچون يمک حاضيرلايار.
کنئزلرئنه ده بئر پاي ورر. ۱۶ زمي نظردن کچئردئب ساتين آلار،
الئنئن باريندان اوزوم باغي اکر. ۱۷ بلئني قووّتله باغلار،
قوللارينين قودرتئني آرتيرار. ۱۸ تئجارتئنئن ياخشي اولدوغونو دادار،
گجه واختيندا اونون چيراغي سؤنمز. ۱۹ اللرئني جهره‌يه قويار،
جهره‌نئن ائيئني اللري ائله برک توتار. ۲۰ مظلوملارا الي‌آچيقدير،
بلي، الئني مؤحتاج آداملارين کؤمه‌يئنه اوزادار. ۲۱ اِوئنئن خالقي اوچون قارين ياغماغيندان قورخماز،
چونکي هاميلاري ائکئقات
گيئنئبدئر. ۲۲ ياتاغينا بزکلي پارچالار دوزه‌لدر؛
پالتاري خالئص کتان و ارغواندير. ۲۳ اَري، شهرئن دروازالاري يانيندا تانينميشدير،
مملکتئن آغساقّاللاري ائله اوتورار. ۲۴ کتان پالتار دوزه‌لدئب ساتار،
تاجئرلره قاييشلار ورر. ۲۵ اونون پالتاري قووّت و عئزّتدئر؛
گله‌جک اوچون سوئنر. ۲۶ آغزيني حئکمتله آچار،
دئلي اوستونده صالحلئک تعلئمي وار. ۲۷ اِوي خالقينين گدئشئنه موواظئبدئر،
تنبل‌لئک چؤره‌يئني يمز. ۲۸ اؤولادلاري قالخيب اونا بختور دئيرلر؛
اري ده اونو تعرئفله‌ير: ۲۹ “باجاريقلي قيزلار چوخدور،
لاکئن سن اونلارين هاميسيندان اعلاسان.” ۳۰ لطافت آلداتان، گؤيچکلئک باطئلدئر،
لاکئن ربدن قورخان آرواد تعرئفه لايئقدئر. ۳۱ اللرئنئن ثمره‌سئني اونا ور،
قوي شهر داروازالاريندا ائشلري اونا تعرئف گتئرسئن.

- PRO
- ←
- ۳۱
- →

© 2008 Bible Society of Azerbaijan