- MAT
- ←
- ۸
- →

۸
عئسا جوذاملي بئر آداما شفا ورئر
(مرقوس 1:‏40-‏45، لوقا 5:‏12-‏16) ۱ داغدان اندئيي واخت، عئسانين دالينجا بؤيوک بئر جاماعات گتدي. ۲ بو آرادا بئر جوذاملي گلدي و اونون قاباغيندا سجده ادئب ددي: “يارب، اگر ائستيه​سن، مني بو ناخوشلوقدان تمئز اده بئلرسن.” ۳ عئسا الئني اوزاتدي و اونا قويوب ددي: “ائسته‌يئرم، تمئز اول.” جوذاملي آدام درحال جوذامدان تمئزلندي. ۴ عئسا اونا ددي: “باخ، هچ کسه بئر سؤز دمه، آنجاق گت، اؤزونو کاهئنه گؤرسد و موسانين بويوردوغو قورباني تقدئم ات کي، ائنسانلارا شهادت اولسون.”
يوزباشينين ائماني
(لوقا 7:‏1-‏10) ۵ عئسا کفر ناحوما گئرن واخت، بئر يوزباشي اونا ياخينلاشيب يالواردي: ۶ “يارب، نؤکرئم فلج اولوب، اِوده ياتير و چوخ عذاب چکئر.” ۷ عئسا اونا ددي: “گلئب اونو صاغالدارام.” ۸ يوزباشي جاواب ورئب ددي: “يارب، لايئق ديئلم کي، سن منئم داميم آلتينا گئره​سن. آنجاق بئر سؤز بويور و نؤکرئم صاغالار. ۹ چونکي من ده امر آلتيندا اولان بئر آدامام و امرئم آلتيندا عسگرلر وار. بئرئنه «گت» دِسَم، گدر. او بئرئنه «گل» دِسَم، گلر. و قولوما «بونو ات» دسم، ادر.” ۱۰ عئسا بونو اشئدن واخت تعجّوبلندي و آرخاسيندا گلنلره ددي: “دوغروسونو سئزه ديئرم؛ ائسرايئلده بله، بو قدر بؤيوک ائمانا راست گلمه‌دئم. ۱۱ سئزه ديئرم کي، شرقدن و قربدن چوخ آدام گله​جک و گؤيلرئن پادشاهليغيندا ائبراهئم، ائسحاق، و يعقوبلا بئرلئکده سوفره​يه اوتوراجاق، ۱۲ لاکئن بو پادشاهليغين اوغوللاري چؤل قارانليغينا آتيلاجاق؛ اورادا آغلاشما و دئش قيجيرتماسي اولاجاقدير.” ۱۳ سونرا عئسا يوزباشي‌يا ددي: “گت، ائنانديغين کئمي اولسون.” و نؤکر او ساعات ياخشيلاشدي.
عئسا چوخ آداما شفا ورئر
(مرقوس 1:‏29-‏34، لوقا 4:‏38-‏41) ۱۴ عئسا پطروسون اوئنه گئرئب، گؤردو کي، اونون قايناناسي قيزديرما ائچئنده ياتيب. ۱۵ اونون الئندن توتدو و آروادين قيزديرماسي کسئلدي. او دا قالخيب، اونلارا خئدمت اتمه‌يه باشلادي. ۱۶ آخشام اولاندا ناپاک روحلارا اسئر اولموش بئر چوخ آداملاري اونون يانينا گتئردئلر. و عئسا، بئر سؤزله روحلاري قوودو و ناخوشلارين هاميسينا شفا ورئردي کي، ۱۷ اشعيا پيغمبرئن واسئطه​سئله ديئلن سؤز يرئنه يتئشسئن:
“بئزئم ضعئفلئکلرئمئزي او، گؤتوردو،
بئزئم ناخوشلوقلاريميزي او، داشيدي.”
عئسايا پيرو اولماغين باهاسي
(لوقا 9:‏57-‏62) ۱۸ عئسا اطرافيندا بؤيوک بئر جاماعاتي گؤرن واخت، بويوردو کي، گؤلون او تايينا کچسئنلر. ۱۹ بو زامان بئر دئن عالئمي گلئب، اونا ددي: “اوستاد! هارايا گده​سن، سنئن دالينجا گله​جه‌يم.” ۲۰ عئسا اونا ددي: “تولکولرئن يوواسي وار، گؤي قوشلارينين دا يوواسي؛ لاکئن ائنسان اوغلونون باشيني داياماغا بئر يري يوخدور.” ۲۱ آيري بئر شاگئرد عئسايا ددي: “يارب، منه ائجازه ور، اوّلجه گدئم آتامي باسديريم.” ۲۲ لاکئن عئسا اونا ددي: “سن منئم داليمجا گل. قوي اؤلولر، اؤلولرئني باسديرسينلار.”
عئسا طوفاني ياتيردير
(مرقوس 4:‏35-‏41، لوقا 8:‏22-‏25) ۲۳ عئسا قاييغا مئندئيي زامان، شاگئردلري ده اونون دالينجا گتدئلر. ۲۴ بئردن​بئره گؤلده بؤيوک بئر کولک باشلادي، اله کي، قاييق شپه​لر​له اؤرتولدو. لاکئن عئسا ياتميشدي. ۲۵ شاگئردلر ياخينلاشديلار و عئساني اوياديب ددئلر: “بئزي خئلاص ات يارب، هلاک اولوروق.” ۲۶ عئسا اونلارا ددي: “اي آز ائمانلي‌لار! نه اوچون قورخورسونوز؟» سونرا دوروب، کوله‌يه و گؤله آجيقلاندي و بؤيوک بئر آرامليق دوشدو. ۲۷ آداملار مات قاليب ديئردئلر: “بو، کئمدئر کي، هم کولک، هم ده گؤل اوندان ائطاعت ادئر؟”
ائبلئس الئنه توتولموش ائکي آدام
(مرقوس 5:‏1-‏20، لوقا 8:‏26-‏39) ۲۸ عئسا، گؤلون او تاييندا اولان “جَدَرئلَرئن” دئيارينا گلدئيي زامان، ائکي نفره راست گلدي کي، قبئرلئک ماغارالاردان چيخيرديلار. ائبلئس الئنده اسئر ائدئلر. اونلار چوخ دلي ائدئلر و هچ کئم او يولدان کچه بئلمزدي. ۲۹ بئردن باغيريب ددئلر: “اي تارينين اوغلو، بئزدن نه ائسته‌يئرسن؟ مگر گلئبسن کي، واختيندان قاباق بئزه عذاب وره​سن؟” ۳۰ اونلاردان اوزاقدا بؤيوک بئر دونگوز سوروسو اوتلاييردي. ۳۱ ائبلئسلر عئسايا يالوارديلار: “اگر بئزي قوواجاقسان، ائجازه ور کي، بو دونگوز سوروسونه گئرک.” ۳۲ عئسا اونلارا ددي: “گئرئن.” اونلار دا چيخيب، دونگوز سوروسونه گئردئلر. او آندا سورونون هاميسي اوچورومدان گؤله آتيليب، سودا بوغولدولار. ۳۳ اونلاري اوتارانلار قاچديلار و شهره گئرن واخت، بونلارين هاميسيني و ائبلئس الئنه توتولموشلارين باشينا گلن احوالاتي خبر وردئلر. ۳۴ بونا گؤره، شهرئن بوتون خالقي عئسانين پئشوازينا چيخديلار و اونو گؤرن زامان يالوارديلار کي، اونلارين دئياريندان گتسئن.

- MAT
- ←
- ۸
- →

© 2008 Bible Society of Azerbaijan