- JHN
- ←
- ۲۱
- →

۲۱
عئسا يدّي شاگئردئنه گؤرونور ۱
بو حادئثه​لردن سونرا طئبريا
گؤلونون قيراغيندا عئسا گئنه اؤزونو شاگئردلره گؤرستدي و بو ائش بله اولدو: ۲ شمعون پطروس، اکئز ديئلن توماس، جلئلئن قانا کندئندن اولان نته‌ناعئل، زِبِدِيئن اوغوللاري، و عئسانين شاگئردلرئندن آيري ائکي نفر بئر يرده ائدئلر. ۳ شمعون پطروس اونلارا ددي: “باليق توتماغا گدئرم.” اونلار اونا ددئلر: “بئز ده سنئنله گلئرئک.” اشئيه چيخيب قاييغا مئندئلر. آمّا او گجه هچ بئر شي توتا بئلمه‌دئلر. ۴ سحر آچيلارکن عئسا ساحئلده دورموشدو، لاکئن شاگئردلر اونون عئسا اولدوغونو بئلمه‌دئلر. ۵ عئسا اونلارا ددي: “اوشاقلار، يمک اوچون بئر شيئنئز وار؟” اونلار اونا جاواب وردئلر: “خير.” ۶ عئسا اونلارا ددي: “تورو قاييغين صاغ طرفئنه آتين کي، توتارسينيز.” تورو آتديلار و باليقلارين چوخلوغوندان اونو چکه بئلمئردئلر. ۷ او واخت عئسانين سودئيي شاگئرد پطروسا ددي: “ربدئر!” شمعون پطروس اونون رب اولدوغونو اشئدن واخت، اينئندن چيخارتديغي پالتارينا سارينيب، اؤزونو گؤله آتدي. ۸ آمّا او بئري شاگئردلر باليق تورونو چکه‌رک قاييقلا گلدئلر، چونکي ساحئلدن اوزاق ديئلدئلر، آنجاق دوخسان متر اولاردي. ۹ قورولوغا چيخديقلاري زامان اودون کؤمورون يانديغيني گؤردولر. اودون اوستونده باليق، يانيندا دا چؤرک وار ائدي. ۱۰ عئسا اونلارا ددي: “ائندي توتدوغونوز باليقلاردان گتئرئن.” ۱۱ شمعون پطروس گدئب، تورو قورولوغا چکدي. تور يوز الّي اوچ ائري باليقلا دولموشدو و بو قدر چوخ اولدوغو حالدا تور ييرتيلماميشدي. ۱۲ عئسا اونلارا ددي: “گلئن سحر يمه‌يئني ييئن.” شاگئردلردن هچ بئري اوندان “سن کئمسن؟” سوروشماغا جسارت اتمئردي. چونکي اونون رب اولدوغونو بئلئردئلر. ۱۳ عئسا گلدي و چؤره‌يي گؤتوروب اونلارا وردي. باليغي دا وردي. ۱۴ عئسا اؤلومدن دئرئلندن سونرا، بو اوچونجو دفه ائدي کي، شاگئردلره گؤرونوردو.
عئسا و پطروس ۱۵ سحر يمه‌يئني يئيندن سونرا، عئسا شمعون پطروسا ددي: “يونا اوغلو شمعون، آيا سن مني بونلاردان داها چوخ سوئرسن؟” شمعون اونا ددي: “بلي يارب، بئلئرسن کي، سني سوئرم.” عئسا اونا ددي: “قوزولاريمي اوتار.” ۱۶ عئسا گئنه ائکئنجي دفه شمعونا ددي: “يونا اوغلو شمعون، آيا مني سوئرسن؟” شمعون اونا ددي: “بلي يارب، بئلئرسن کي، سني سوئرم.” عئسا اونا ددي: “قويونلاريما چوبان اول.” ۱۷ عئسا اوچونجو دفه اونا ددي: “يونا اوغلو شمعون، آيا مني سوئرسن؟” عئسانين اوچونجو دفه اوندان “آيا مني سوئرسن؟” سوروشماسي پطروسو پرت اتدي. پطروس عئسايا ددي: “يارب، سن هر شيي بئلئرسن. بئلئرسن کي، سني سوئرم.” عئسا اونا ددي: “قويونلاريمي اوتار. ۱۸ دوغروسونو سنه ديئرم، جاوان اولدوغون زامان اؤزون اؤز بلئني باغلاييب، ائسته‌دئيئن يره گدَردئن، آمّا قوجاليغيندا اللرئني اوزاداجاقسان و اؤزگه بئري سنئن بلئني باغلاياجاق و ائستمه‌دئيئن يره آپاراجاقلار.” ۱۹ عئسا بو سؤزو دمکده او اؤلومه ائشاره ادئردي کي، پطروس اونونلا تاريني عئزّتلندئره​جک ائدي. و سونرا اونا ددي: “منئم داليمجا گل.” ۲۰ پطروس دؤنوب عئسانين سودئيي شاگئردئنئن آرخالاريندا گلمه‌سئني گؤردو، او شاگئردي کي، شام يمه‌يئنده عئسانين سئنه‌سئنه سؤيکه‌نئب، اوندان “يارب سنه خيانت ادن کئمدئر؟” سوروشموشدو. ۲۱ پطروس بو شاگئردي گؤروب عئسايا ددي: “يارب، بس بو نه اولاجاق؟” ۲۲ عئسا پطروسا ددي: “اگر من گلنه کئمي اونون قالماسيني ائسته‌سم، بوندان سنه نه؟ سن منئم داليمجا گل.” ۲۳ بلجه “او شاگئرد اؤلمه‌يه​جک” سؤزو قارداشلارين آراسيندا ياييلدي. آمّا عئسا پطروسا “او، اؤلمه‌يه​جک” دمه‌مئشدي. “اگر من گلنه کئمي اونون قالماسيني ائسته‌سم، بوندان سنه نه؟” دمئشدي. ۲۴ بو همن او شاگئرددئر کي، بو شيلرئن حاقّيندا شهادت ورئب و يازيبدير و بئلئرئک کي، اونون شهادتي دوغرودور. ۲۵ عئسانين اتدئيي اؤزگه چوخ شيلر حله وار کي، اگر تک‌-‌تک يازيلسايدي، گومان ادئرم يازيلان کئتابلار دونيايا بله سيغمازدي.

- JHN
- ←
- ۲۱
- →

© 2008 Bible Society of Azerbaijan