- LEV
- ←
- ۴
- →

۴
گوناه قورباني ۱ رب موسايا ددي: ۲ “ائسرايئل اؤولادلارينا بله دِه: «اگر بئري ربّئن بويوردوقلارينئن بئرئنده، بئلمه‌دن ربّئن قدغن اتدئيي بئر شي اتسه، ۳ اگر مسح ادئلمئش کاهئن گوناه ائشله‌دئب تقصئري خالقا گتئرسه، او گوناها گؤره ربّه گوناه قورباني اولاراق عيبسئز بئر گاميش تقدئم اتسئن. ۴ گاميشي حوضور چاديرينين گئرئشئنه، ربّئن حوضورونا گتئرسئن و الئني حيوانين باشينا قويوب، اونو ربّئن حوضوروندا کَسسئن. ۵ سونرا مسح ادئلمئش کاهئن گاميشين قانيندان گؤتوروب، حوضور چاديرينا گتئرسئن. ۶ کاهئن بارماغيني قانا باتيريب، ربّئن حوضوروندا، موقدّس يرئن پرده‌سي قاباغيندا، يدّي دفه سَپسئن. ۷ سونرا کاهئن حوضور چاديريندا، ربّئن قاباغيندا اولان عطئرلي بوخور قوربانگاهينين بوينوزلارينا او قاندان بئر آز چکسئن، گاميشين قانينين قالان حئصّه‌سئني او قوربانگاهين آلتليغينا تؤکسون کي، حوضور چاديرينين گئرئشئنده يانديرما قوربانلاري اوچون قورولوب. ۸ کاهئن گوناه قورباني اولان گاميشين پئيئني کامئل گؤتورسون. ائچ‌آلاتي اؤرتَن پئيي و اوستونده‌کي بوتون پئيي، ۹ بلئنده‌کي هر ائکي بؤيره‌يي اوستونده‌کي پئيي ائله، قارا جئيه‌رئن قويروغا بَنزَر حئصّه‌سئني. بونلاري بؤيرَکلري ائله بئرلئکده چيخارتسين. ۱۰ بونلارين هاميسي باريش قورباني اولان اؤکوزدن گؤتورولدويو کئمي گؤتورولسون و کاهئن اونلاري يانديرما قوربانلاري اوچون قورولان قوربانگاهدا توستوله‌دئب يانديرسين. ۱۱ لاکئن گاميشين دَرئسئني، بوتون اَت و باشيني، آياقلار و ائچ‌آلاتيني، و باغيرساغيني، ۱۲ يعني، هر قالان حئصّه‌سئني دوشَرگه‌دن قيراغا چيخارديب، کول تؤکولَن پاک بئر يره گتئرسئن و اورادا اودون اوستونده اونو يانديرسين. کول توکولَن يرده گرک يانديريلسين. ۱۳ اگر بوتون ائسرايئل جاماعاتي سَهو اتسه‌لر و بو اونلارين نظرئندن قاچسا، و ربّئن قدغن اتدئکلرئنئن بئرئني يرئنه يتئرئب، تقصئرکار اولسالار، ۱۴ اتدئکلري گوناه آشکارا چيخاندا، جاماعات مال-حيواندان گوناه قورباني اولاراق بئر گاميش گؤتوروب، حوضور چاديرينين قاباغينا گتئرسئنلر. ۱۵ جاماعاتين آغساقّاللاري ربّئن حوضوروندا اللرئني گاميشين باشينا قويوب، ربّئن حوضوروندا اونو کَسسئنلر. ۱۶ سونرا مسح ادئلمئش کاهئن گاميشين قانيندان گؤتوروب، حوضور چاديرينا گتئرسئن. ۱۷ کاهئن بارماغيني قانا باتيريب، ربّئن حوضوروندا پرده‌نئن قاباغينا يدّي دفه سَپسئن. ۱۸ کاهئن او قاندان بئر آزيني حوضور چاديريندا ربّئن قاباغينداکي قوربانگاهين بوينوزلارينا چکسئن و گاميشين قانينين قالان حئصّه‌سئني او قوربانگاهين آلتليغينا تؤکسون کي، حوضور چاديرينين گئرئشئنده يانديرما قوربانلاري اوچون قورولوب. ۱۹ او گرک حيوانين بوتون پئيئني گؤتورسون و قوربانگاهدا توستوله‌دئب يانديرسين؛ ۲۰ گوناه قورباني اولان گاميشا نه جور اتسه، بو گاميشا دا هَمن جور اتسئن. بونونلا کاهئن خالق اوچون کفّاره اتسئن و خالق باغيشلانار. ۲۱ سونرا کاهئن گاميشي دوشَرگه‌دن قيراغا چيخارديب، اَوّلکي گاميشي يانديران کئمي، اونو دا يانديرسين. بو، جاماعات اوچون ورئلَن گوناه قوربانيدير. ۲۲ باشچيلاردان بئري بئلمه‌دن گوناه ائشله‌دنده و سَهوَن تاريسي ربّئن قدغن اتدئيي بئر ائش گؤروب تقصئرکار چيخاندا، ۲۳ ائشلَتدئيي گوناه اؤزونه آشکار اولان واخت، تقدئمي اوچون بئر اِرکَک و عيبسئز کِچي قوربان گتئرسئن. ۲۴ اَلئني اِرکَک کِچئنئن باشينا قويوب، اونو ربّئن حوضوروندا، يانديرما قوربانلار کَسئلَن يرده کَسسئن. بو، گوناه قوربانيدير. ۲۵ سونرا کاهئن بارماغي ائله گوناه قوربانينين قانيندان بئر آز گؤتوروب، يانديرما قوربانلاري اوچون قورولان قوربانگاهين بوينوزلارينا چکسئن. قانين قالان حئصّه‌سئني ده يانديرما قوربانلاري اوچون قورولان قوربانگاهين آلتليغينا تؤکسون. ۲۶ سونرا او حيوانين بوتون پئيئني باريش قوربانينين پئيي کئمي قوربانگاهدا توستوله‌دئب يانديرسين. بونونلا کاهئن او آدام اوچون گوناهيني کفّاره اتسئن، و او باغيشلانار. ۲۷ اگر خالقدان بئر نفر سَهوَن ربّئن قدغن اتدئکلرئنئن بئرئنه عَمل ادئب، اؤزونو تقصئرکار چيخارتسا، ۲۸ ائشلَتدئيي گوناه اؤزونه آشکار اولاندا، او گوناهينا گؤره عيبسئز بئر دئشي کِچي اؤزو اوچون قوربان گتئرسئن، ۲۹ و اَلئني گوناه قوربانينين باشينا قويوب، بو گوناه قوربانيني يانديرما قوربانلاري کَسئلَن يرده کَسسئن. ۳۰ سونرا کاهئن بارماغي ائله قوربانين قانيندان بئر آز گؤتوروب، يانديرما قوربانلاري اوچون قورولان قوربانگاهين بوينوزلارينا چکسئن؛ قانين قالان حئصّه‌سئني ده قوربانگاهين آلتليغينا تؤکسون. ۳۱ سونرا حيوانين بوتون پئيئني باريش قوربانينين پئيئني چيخارتديغي کئمي چيخارديب، اونو ربّئن خوشونا گلن عطئرلي قوربان کئمي قوربانگاهدا توستوله‌دئب يانديرين. بونونلا کاهئن او آدام اوچون کفّاره اتسئن و او، باغيشلانار. ۳۲ اگر آدام گوناه قورباني اولاراق قوزو گتئرسه، قوي او قوزو عيبسئز دئشي حيوان اولسون. ۳۳ و اَلئني گوناه قوربانينين باشينا قويسون و اونو يانديرما قوربانلاري کَسئلَن يرده کَسسئن. ۳۴ سونرا کاهئن بارماغي ائله گوناه قوربانينين قانيندان بئر آز گؤتوروب، يانديرما قوربانلاري اوچون قورولان قوربانگاهين بوينوزلارينا چکسئن؛ قانين قالان حئصّه‌سئني ده قوربانگاهين آلتليغينا تؤکسون. ۳۵ سونرا او آدام قوزونون بوتون پئيئني باريش قورباني اولان قويونون پئيئني کئمي چيخارتسين و کاهئن اونو ربّه تقدئم ادئب قوربانگاهدا توستوله‌دئب يانديرسين. بونونلا کاهئن او آدام اوچون، ائشلَتدئيي گوناهي کفّاره اتسئن، و او باغيشلانار.

- LEV
- ←
- ۴
- →

© 2008 Bible Society of Azerbaijan