- JHN
- ←
- ۱۱
- →

۱۱
ائلعازرئن اؤلومو ۱
مريم و باجيسي مارتانين کندي بيت‌عنيادان، ائلعازر آديندا بئر کئشي ناخوش ائدي. ۲ بو اله او مريم ائدي کي، ربّين آياقلارينا ياغ تؤکوب ساچلاري ائله سئلدي. ناخوش اولان ائلعازر اونون قارداشي ائدي. ۳ اونا گؤره باجي‌لار عئسايا خبر گؤنده‌ردئلر: “آغا، سودئيئن آدام ناخوشدور.” ۴ عئسا بونو اشئدنده ددي: “بو ناخوشلوغون آخيري اؤلوم ديئل، تارينين جلالي اوچوندور کي، تارينين اوغلو اونونلا عئزّت تاپسين.” ۵ عئسا مارتا، باجيسي مريم، و ائلعازري سوئردي. ۶ ​​​ائلعازرئن ناخوشلوغونو اشئدندن سونرا، عئسا قالديغي يرده ائکي گون ده قالدي. ۷ اوندان سونرا شاگئردلرئنه ددي: “گلئن گئنه يهودئيه دئيارينا گدک.” ۸ شاگئردلري اونا ددئلر: “اوستاد، يهودئلر سني داشلاماق ائسته‌يئردئلر و ائندي سن گئنه اورايا گدئرسن؟!” ۹ عئسا جاواب وردي: “مگر بئر گون اون‌ائکي ساعات ديئل؟ گوندوزده يرئين آدام سوروشمز. چونکي بو دونيانين ائشيغيندا گؤرور. ۱۰ آمّا گجه قارانليغيندا گزن آدامدير کي، ائشيغي اولماديغينا گؤره سوروشر.” ۱۱ عئسا بو سؤزلري دئيندن سونرا اونلارا ددي: “دوستوموز ائلعازر يوخويا گدئب. گدئرم اونو يوخودان اوياديم.” ۱۲ شاگئردلر اونا ددئلر: “آغا، اگر يوخويا گتمئشسه، توختاياجاق.” ۱۳ عئسانين او سؤزدن مقصدي ائلعازرئن اؤلومو ائدي. آمّا اونلار اله گومان اتدئلر کي، يوخودان حاصئل اولان دئنجلمکدن دانيشير. ۱۴ اونون اوچون ده عئسا آچيقجا اونلارا ددي: “ائلعازر اؤلوبدور. ۱۵ سئزئن ائمان گتئرمه‌يئنئز اوچون اورادا اولماديغيمدان چوخ سوئنئرم. آمّا گلئن اونون يانينا گدک.” ۱۶ “اکئز” آدلانان توماس او بئري شاگئردلره ددي: “گلئن بئز ده اونونلا گدئب اونونلا بئرلئکده اؤلک.”
قئيامت و حيات منم ۱۷ عئسا بيت‌عنيايا ياخينلاشاندا، ائلعازرئن قبئره قويولماسيندان دؤرد گون کچئردي. ۱۸ بيت عنيانين اورشلئمدن ياريم آغاجدان آز آراسي وار ائدي. ۱۹ و يهودئلردن چوخلاري مريم و مارتانين يانينا گلمئشدئلر کي، قارداشلارينين اؤلومو اوچون اونلارا تسلّي ورسئنلر. ۲۰ مارتا عئسانين گلدئيئني اشئدن واخت، اونون قاباغينا چيخدي. آمّا مريم اِوده اوتورموشدو. ۲۱ مارتا عئسايا ددي: “آغا، اگر بورادا اولسايدين، قارداشيم اؤلمزدي. ۲۲ و ائندي ده بئلئرم کي، تاريدان نه ائستيه​سن، تاري سنه وره​جک.” ۲۳ عئسا اونا ددي: “قارداشين گئنه دئرئله​جک.” ۲۴ مارتا اونا ددي: “بئلئرم کي، قئيامت گونونده، او آخير گونده گئنه دئرئله​جک.” ۲۵ عئسا اونا ددي: “«قئيامت و حيات منم. منه ائمان گتئرن اؤلسه ده، ياشايار. ۲۶ و ياشايان هر کس منه ائمان گتئرسه، اصلا اؤلمز. آيا بونا ائنانيرسان؟” ۲۷ مارتا اونا ددي: “بلي يارب، ائنانميشام کي، مسئح سنسن؛ او تارينين اوغلو کي، اونون بو دونيايا گله​جه‌يي قاباقدان خبر ورئلئب.” ۲۸ بونو دئيندن سونرا گدئب باجيسي مريمي گئزلئجه چاغيردي و اونا ددي: “اوستاد بورادادير و سني چاغيرير.” ۲۹ مريم بونو اشئدنده تله‌سئک قالخيب عئسانين يانينا گلدي. ۳۰ عئسا حله کنده گئرمه​مئشدي و مارتا ائله راستلاشان يرده ائدي. ۳۱ مريمله اِوده اوتوران يهودئلر و اونا تسلّي ورنلر مريمئن تله‌سئک قالخيب گتدئيئني گؤرنده اونون دالينجا گتدئلر و گومان ادئردئلر کي، گدئر قبئرئن اوستونده آغلاسين. ۳۲ مريم عئسانين اولدوغو يره گلدي و اونو گؤرنده اونون آياقلارينا دوشوب ددي: “آغا، اگر بورادا اولسايدين، قارداشيم اؤلمزدي.” ۳۳ عئسا، مريم و اونونلا گلن يهودئلرئن آغلاديغيني گؤرنده روحونو قم باسدي و اوره‌يي سيخيلدي. ۳۴ و ددي: “اونو هارايا قويوبسونوز؟” اونلار عئسايا ددئلر: “آغا، گل اؤزون گؤر.” ۳۵ عئسا آغلادي. ۳۶ بونا گؤره يهودئلر ددئلر: “گؤر ائلعازري نه قدر سوئردي!” ۳۷ آمّا اونلاردان بعضئلري ددئلر: “آيا کور آدامين گؤزلرئني آچان بو آدام، او کئشئنئن اؤلومونه مانع اولا بئلمزدي؟” ۳۸ عئسانين روحونو گئنه قم باسدي و قبئرئن يانينا گلدي. قبئر بئر ماغارا ائدي و گئرئش آغيزيني بئر داش توتموشدو. ۳۹ عئسا ددي: “داشي گؤتورون.” اؤله‌نئن باجيسي مارتا اونا ددي: “آغا، ائندي او قوخويور. اؤلوموندن دؤرد گون کچئر.” ۴۰ عئسا مارتايا ددي: “دمه‌دئم اگر ائمان گتئره​سن، تارينين جلاليني گؤررسن؟!” ۴۱ او واخت ماغارانين آغيزيني توتان داشي گؤتوردولر و عئسا گؤزلرئني گؤيه قالديريب ددي: “آتا، مني اشئتدئيئن اوچون سنه شوکور ادئرم. ۴۲ و بئلئردئم کي، سن همئشه مني اشئدئرسن. آمّا بورادا دوران جاماعات اوچون ددئم کي، سنئن مني گؤنده‌ردئيئنه ائمان گتئرسئنلر.” ۴۳ و بو سؤزلري دئيندن سونرا اوجا بئر سسله چاغيردي: “ائلعازر، اشئيه گل.” ۴۴ اؤلموش آدام ال-آياغي کفن ائچئنده باغلي و اوزو دسماللا سرئلمئش اشئيه چيخدي. عئسا اونلارا ددي: “اونو آچين. قويون گتسئن.”
يهودئلر عئساني اؤلدورمک اوچون چاليشيرلار ۴۵ او زامان مريمئن يانينا گلمئش يهودئلرئن چوخلاري، عئسانين بو ائشئني گؤره‌نده اونا ائمان گتئردئلر. ۴۶ آمّا اونلاردان بعضئلري فرئسئلرئن يانينا گدئب، عئسانين اتدئيي ائشلرئني اونلارا خبر وردئلر. ۴۷ بو سببدن باش کاهئنلر و فرئسئلر شورا قوروب ددئلر: “نه ادک؟ بو آدام بئر چوخ علامتلر گؤرسه‌دئر؟ ۴۸ اگر اونو بله اؤز-باشينا بوراخاق، هامي اونا ائمان گتئره​جک، و روملولار دا گلئب هم موقدّس يرئمئزي، هم ده مئلّتئمئزي يوخ اده​جکلر.” ۴۹ آمّا اونلاردان بئري قيافا، همئن ائلئن باش کاهئني، اونلارا ددي: “سئز هچ بئر شي بئلمئرسئنئز. ۵۰ مگر دوشونمورسونوز کي، خالق يولوندا بئر آدامين اؤلمه‌سي بئزئم اوچون بوتون خالقين محو اولماسيندان داها ياخشي‌دير؟!” ۵۱ قيافا بو سؤزو اؤزوندن دمئردي. قيافا همئن ائلئن باش کاهئني اولاراق، نبئلئک ادئب قاباقجادان خبر وردي کي، عئسا، مئلّت يولوندا اؤله​جک. ۵۲ و فقط او مئلّت يولوندا يوخ، تارينين داغيلميش اؤولادلاري يولوندا دا کي، اونلاري بئر يره ييغيب هاميسيني بئر اتسئن. ۵۳ اله او گوندن اونو اؤلدورمک اوچون مصلحتلشدئلر. ۵۴ اونون اوچون عئسا آرتيق يهودئلر آراسيندا آچيقجا گزمئردي و اورادان آيريليب، کؤشنه ياخين اِفرايئم آدلي بئر شهره گتدي و شاگئردلری ائله اورادا قالديلار. ۵۵ يهودئلرئن پاسخا بايرامي ياخينلاشيردي. اونون اوچون ده چوخ آداملار اؤزلرئني تطهئر اتمک اوچون بايرامدان قاباق هر يردن، اوزاقدان-ياخيندان اورشلئمه گتدئلر. ۵۶ اونلار عئساني آختاريرديلار و معبدده بئربئرلرئنه ديئردئلر: “سئز نه دوشونورسونوز؟ آيا او، بايرام اوچون گله​جک؟” ۵۷ چونکي باش کاهئنلر و فرئسئلر امر ورمئشدئلر کي، عئسانين يرئني بئلنلر، اونون ياخالانماسي اوچون گرک هارادا اولدوغونو اونلارا خبر ورسئنلر.

- JHN
- ←
- ۱۱
- →

© 2008 Bible Society of Azerbaijan