- JDG
- ←
- ۸
- →

۸
اِفرايئمئن حسودلوغو ۱ اِفرايئملی‌لر جِدعونا ددئلر: “بو نه ائشدئر باشيميزا گتئردئن؟ مئديانلي‌لارلا دؤيوشه گِدنده نئيه بئزي چاغيرمادين؟” بوندان اؤتري اونونلا آغير موباحئثه اتدئلر. ۲ آمّا جِدعون اونلارا ددي: “آخي سئزئن گؤردويونوز ائشلرئن يانيندا، ائندي گؤردويوم بو ائش ندئر کي؟ اِفرايئمئن اوزوم باشاقلاري اَبئعِزِرئن اوزوم باغينين محصوللاريندان مگر ياخشي ديئل؟ ۳ مئديان باشچيلاري عورِب و ذِعِبي، تاري سئزه تسلئم ادئب؛ مگر سئزئن گؤردويونوز ائشلرئن يانيندا من نه اده بئلمئشم؟» بونو دئيَندن سونرا اِفرايئملی‌لرئن اونا اولان قضبي ياتدي. ۴ جِدعون اوردون چايينا چاتدي، اؤزو و يانينداکي اوچ يوز نفرله برابر چايي کچدئلر. اونلار يورولماقلارينا باخماييب دوشمنلرئن تعقئبئنه داوام ورئردئلر. ۵ او گلئب سوکّوت آداملارينا ددي: “خاهئش ادئرم، آرخامجا گلن آداملارا بئر پارچا چؤرک ورئن، چونکي طاقتدن دوشوبلر. آمّا من مئديان پادشاهلاري زِبَخ و صَلمونّاعين دالينجا گدئرم.” ۶ سوکّوت باشچيلاري اونا ددئلر: “مگر زِبَخ و صَلمونّاعين اَلي ائندي سنئن اَلئنده‌دئر کي، سنئن دؤيوشچولرئنه چؤرک ورَک؟” ۷ جِدعون اونلارا ددي: “نِينَک، رب زِبَخ و صَلمونّعي منه تسلئم ادنده سئزئن اَتئنئزي چؤلون تئکانلاري و کول‌لاري ائله دئده‌جيم.” ۸ اورادان گلئب پِنوعِله چيخدي و اوراداکي‌لاردان دا هَمن شيي ائسته‌دي. سوکّوت ساکئنلري نجه اونا جاواب ورمئشدئلر، پِنوعِل ساکئنلري ده اونا اِله جاواب وردئلر. ۹ جِدعون پِنوعِل ساکئنلرئنه ده بله ددي: “صاغ-سالامات گِرئيه قاييتديغيم زامان، بو بورجو داغيداجاغام.” ۱۰ زِبَخله صَلمونّع بوتون شرق خالقلارينين قوشونوندان صاغ قالانلارلا قَرقوردا ائدئلر و اونلارين سايي اون بش مئن نفره قدر اولاردي؛ اونلارين اوردوسوندان يوز ائيئرمي مئن جنگاور يره سَرئلمئشدي. ۱۱ جِدعون نوبَخ و يوگبوهانين شرقئندن، يعني کؤچَري‌لرئن يولوندان کچئب، لاقيد دايانان دوشمن اوردوگاهينا هوجوم اتدي. ۱۲ زِبَخ و صَلمونّع قاچديقدا، جِدعون دا اونلاري تعقئب اتدي. او، مئديانين ائکي پادشاهي زِبَخله صَلمونّعي توتوب، بوتون قوشونو مغلوب اتدي. ۱۳ سونرا يوآش اوغلو جِدعون خِرِسئن يوخاريسيندان دؤيوشدن قاييتدي. ۱۴ سوکّوت ساکئنلرئندن بئر جاواني توتوب اوندان سؤز آلدي. او دا اونا سوکّوت باشچيسي اولان يتمئش يدّي آغساقّالين آديني يازيب وردی. ۱۵ جِدعون سوکّوت ساکئنلرئنئن يانينا گلئب ددي: “باخ، بو دا زِبَخ و صَلمونّع کي، اونون باره‌سئنده منی اِله ساليب دِدئنئز: «مگر زِبَخ و صَلمونّعئن اَلي سنئن اَلئنده‌دئر کي، سنئن يورغون آداملارينا چؤرک وِرَک؟»” ۱۶ سونرا او، شهر آغساقّال‌لاريني ييغدي؛ سوکّوتون بو کئشئلرئني چؤل تئکانلاري و کوللارينان دؤيوب تَنبِه اتدي. ۱۷ بوندان سونرا دا گلئب پِنوعِل بورجونو داغيتدي و شهرئن کئشئلرئني قيردي. ۱۸ جِدعون زِبَخله صَلمونّعه ددي: “تابوردا اؤلدوردويونوز آداملار نجه آداملار ائدئلر؟” اونلار ددئلر: “هاميسي سنئن کئمي پادشاه اوغوللارينا اوخشاييردي.” ۱۹ جِدعون ددي: “اونلار منئم قارداشلاريم، آنامين اوغوللاري ائدئلر. وار اولان رب حاقّي، اگر سئز اونلاري صاغ بوراخسايدينيز، من ده سئزي اؤلدورمَزدئم.” ۲۰ و ائلک اوغلو يِتِره ددي: “قالخ اونلاري اؤلدور.” لاکئن اوغلان قيلينجيني چکمه‌دي، چونکي حله جاوان اولدوغونا گؤره قورخوردو. ۲۱ زِبَخ و صَلمونّع ددئلر: “دور، بئزي سن وور، چونکي بئر کئشئني آنجاق بئر کئشي اؤلدورَر.” جِدعون قالخيب زِبَخله صَلمونّعي اؤلدوردو و سونرا آی پارالاريني کی، اونلارين دَوه‌لرئنئن بويونلاريندان آسيلميشدي، گؤتوردو.
جِدعونون اِفودو ۲۲ ائسرايئللی‌لر جِدعونا ددئلر: “سن، اوغلون و نَوَن بئزه حاکئم اولون. چونکي بئزي مئديانين اَلئندن سن قورتاردين.” ۲۳ لاکئن جِدعون اونلارا ددي: “نه من سئزئن اوستونوزده حاکئم اولاجاغام، نه ده اوغلوم. سئزئن اوستونوزه رب حؤکمرانليق اده‌جک.” ۲۴ سونرا جِدعون اونلارا ددي: “آنجاق سئزدن بئر خاهئشئم وار کي، گؤتوردويونوز تالان ماليندان هر کس منه بئر گوشوارا ورسئن.” چونکي دوشمنلر ائسماعئل‌لي اولدوقلاري اوچون قيزيل گوشوارا تاخيرديلار. ۲۵ اونلار جِدعونا ددئلر: “بونو مَمنونئيّتله وره‌رئک.” اونلار يره بئر پالتار سَردئلر و هامي تالان ماليندان بئر گوشوارا بو پالتارين اوستونه آتدي. ۲۶ آي‌پارالاردان، بويونباغي‌لاردان، مئديان پادشاهلارينين اَينئنده‌کي اَرغواني پالتارلاردان و دَوه‌لرئن بوينونداکي زنجئرلردن علاوه بو قيزيل گوشوارالارين چکئسي مئن يدّي يوز شِکِل گلئردي. ۲۷ جِدعون اونلاردان بئر اِفود دوزلتدي و اونو اؤز شهري عوفرادا قويدو. بوندان سونرا بوتون ائسرايئللی‌لر اورادا بو اِفودا سجده ادئب بلجه ربّه خيانت اتدئلر. بو اِفود جِدعون و اونون اِو اهلي اوچون تله اولدو. ۲۸ مئديانلي‌لار ائسرايئل اؤولادلارينا تابع اولوب بئر داها باشلاريني قالديرا بئلمه‌دئلر. جِدعونون دؤورونده اؤلکه‌يه قيرخ ائل راحاتليق دوشدو.
جِدعونون اؤلومو ۲۹ يوآش اوغلو يِروب‌بَعَل قاييديب گئنه اؤز اِوئنده ياشادي. ۳۰ اونون بِلئندن گلن يتمئش اوغلو وار ائدي، چونکي آروادي چوخ ائدي. ۳۱ شِکِمده اولان جارئيه‌سي ده اونا بئر اوغول دوغدو و جِدعون اونون آديني اَبئمِلِک قويدو. ۳۲ يوآش اوغلو جِدعون اوزون و ياخشي عؤمور سوروب اؤلدو. او، اَبئعِزِرلی‌لرئن عوفرا شهرئنده، آتاسي يوآشين مقبره‌سئنده دفن اولوندو. ۳۳ جِدعونون وفاتيندان سونرا ائسرايئل اؤولادلاري گئنه ده بَعَل بوتلرئنه سئتايئش ادئب، زئنايا چکئلدئلر. اونلار بَعَل-بِرئتي اؤزلرئنه آللاه اتدئلر. ۳۴ بلجه ائسرايئل اؤولادلاري تاريلاري ربّی کی، اونلاری اطرافلارينداکي بوتون دوشمنلرئنئن اَلئندن قورتارميشدي، يادا سالماديلار. ۳۵ يِروب‌بَعَلئن، يعني جِدعونون ائسرايئللی‌لره اتدئيي بوتون خيئرخاهليغين عوضئنه، اونون نسلی ائله ده ياخشي رفتار اتمه‌دئلر.

- JDG
- ←
- ۸
- →

© 2008 Bible Society of Azerbaijan