- PSA
- ←
- ۴۴
- →

۴۴
۱ اي تاري، قولاقلاريميزلا اشئتمئشئک،
آتالاريميز اونلارين گونلرئنده، او قدئم گونلرده،
اونلارا اتدئيئن ائشلري بئزه نقل ادئبلر. ۲ نجه سن، الئنله مئلّتلري قوودون،
آمّا آتالاريميزي يرلشدئردئن؛
نجه طايفالاري ذلئل اتدئن،
لاکئن آتالاريميزا ووسعت وردئن. ۳ چونکي اونلار اؤلکه‌يه قيلينجلاري ائله مالئک اولماديلار،
اونلارا ظفر ورن، اونلارين اؤز قوللاري ديئلدي؛
سنئن صاغ الئن ائدي،
سنئن قولون، سنئن جمالينين نورو،
چونکي اونلاردان راضي ائدئن. ۴ سن منئم پادشاهيمسان، اي تاري،
يعقوبون نسلئنئن نئجاتينا امر ات. ۵ سنئن کؤمه‌يئنله دوشمنلرئمئزي يره چيرپاجاغيق.
سنئن آدينلا ضئدّئمئزه قالخانلاري پايمال اده‌جيئک. ۶ چونکي من اوخ کامانيما توکّول اتمه‌رم،
قيلينجيم دا منه نئجات ورمز. ۷ آنجاق سن بئزه دوشمنلرئمئزدن نئجات ورئبسن،
بئزدن نئفرت ادنلري سن اوتانديريبسان. ۸ بوتون گون تارييا فخر اده‌جيئک،
سنئن آدينا ابده کئمي حمد اوخوياجاغيق. سِلا ۹ آمّا ائندي سن بئزي بوراخيبسان،
بئزي روسواي ادئبسن،
بئزئم قوشونوموزلا چيخميرسان. ۱۰ دوشمن قاباغيندا بئزي گري دؤنده‌رئرسن،
بئزدن نئفرت ادنلر بئزي غارت ادئبلر. ۱۱ قويوبسان کي، بئزي قويونلار کئمي يسئنلر،
مئلّتلر آراسيندا بئزي داغيديبسان. ۱۲ خالقيني هچ زادا ساتيرسان،
اونلارين قئيمتي سنه فايدالي اولمور. ۱۳ قونشولاريميز يانيندا بئزي اوزو-قارا ادئرسن،
اطرافيميزدا اولانلارا لاغ هدفي اولموشوق. ۱۴ مئلّتلر آراسيندا مثل اولموشوق،
بئزي طايفالارين گولوش هدفي ادئرسن. ۱۵ روسوايچيليغيم بوتون گون قاباغيمدادير،
اوزومون خجالتي مني اؤزونده بورويوب؛ ۱۶ تحقئر و لعنت اده‌نئن سسلري اوزوندن،
دوشمن و ائنتئقام آلان قاباغيندان. ۱۷ بوتون بولار باشيميزا گلئب،
لاکئن سني ياددان چيخارتماميشيق،
سنئن عهدئنه خيانت اتمه‌مئشئک. ۱۸ اوره‌يئمئز گري دؤنمه‌يئب،
قدملرئمئز سنئن يولوندان آزماييب. ۱۹ حال بو کي، سن بئزي چاقّاللار يرئنده ازئبسن،
اؤلوم کؤلگه‌سي ائله بئزي بورويوبسن. ۲۰ اگر تاريميزين آديني اونوتموش اولسايديق،
اگر اللرئمئزي ياد بئر آللاها طرف اوزاتميش اولسايديق، ۲۱ تاري بونو مگر کشف اتمزدي؟
چونکي او اوره‌يئن بوتون سئرّلرئني بئلَندئر. ۲۲ بلي، سنئن خاطئرئنه بوتون گون اؤلدورولوروک،
قصّابليق قويونلار کئمي ساييليريق. ۲۳ اي پروردئگار، اويان! نه اوچون ياتيبسان؟
قالخ!
بئزي ابده کئمي بوراخما. ۲۴ نئيه اوزونو بئزدن گئزله‌دئرسن؟
بئزئم جفاميزي، بئزئم ذلئل اولدوغوموزو اونودورسان؟! ۲۵ چونکي تورپاغا قدر اَيئلمئشئک،
بدنئمئز يره ياپيشيب. ۲۶ بئزئم ائمداديميزا قالخ،
محبّتئنئن خاطئرئنه بئزي خئلاص ات.

- PSA
- ←
- ۴۴
- →

© 2008 Bible Society of Azerbaijan