- JOS
- ←
- ۹
- →

۹
گئبعونلولارين مَکري ۱ اوردون چايينين قرب طرفئنده، داغليقدا، هامار بؤلگه‌ده، لوبنانا قدر اوزانان بؤيوک دهنزئن ساحئلئنده ياشايان خئتلئلر، اِمورلولار، کَنَعانليلار، پِرئزلئلر، خئولئلر و يِبوسلولارين بوتون پادشاهلاري بونو اشئتدئلر ۲ و بئر يره ييغيلديلار کي، يوشَع و ائسرايئللی‌لرئن ضئدّئنه بئرلئکده دؤيوشسونلر. ۳ لاکئن گئبعون اهالئسي يوشَعئن اَرئحا و عاي شهرئنئن باشينا نه گتئردئکلرئني اشئتدئکده، ۴ حئيله ائله رفتار اتدئلر؛ گدئب اؤزلرئني اِلچي کئمي گؤرستدئلر و کؤهنه‌لنمئش توربالار، کؤهنه، ييرتيق و باغلانميش شراب تولوقلاريني اِششَکلرئنه يوکله‌دئلر. ۵ آياقلاريندا جيريق و ياماقلي چاريقلاري، اَيئنلرئنده کؤهنه پالتارلاري وار ائدي. يمکلري اولان بوتون چؤرکلر قوروموش و کوفسه‌مئشدي. ۶ اونلار گئلگالدا اولان اوردوگاها، يوشَعئن يانينا گتدئلر، اونا و ائسرايئللی‌لره ددئلر: “بئز اوزاق بئر اؤلکه‌دن گلمئشئک، ائندي بئزئمله عهد باغلايين.” ۷ ائسرايئللی‌لر خئولئلره ددئلر: “بلکه سئز بئزئم آراميزدا ياشايارسينيز. بئز سئزئنله نجه عهد باغلاياق؟” ۸ اونلار يوشَعه ددئلر: “بئز سنئن قوللارينيق.” آمّا يوشَع اونلارا ددي: “سئز کئمسئنئز و هارادان گلئرسئنئز؟” ۹ اونا ددئلر: “بئز قوللارين، سنئن تارين ربّئن شؤهرتلي آدينا گؤره چوخ اوزاق اؤلکه‌دن گلمئشئک. چونکي ربّئن خبرئني، و اونون مئصئرده اتدئيي بوتون شيلري اشئتمئشئک. ۱۰ اشئتمئشئک کي، اوردون چايينين او طرفئنده اولان اِمورلولارين ائکي پادشاهي يعني خِشبون پادشاهي سئخونون و عَشتاروتداکي باشان پادشاهي عوگون باشينا نه گتئردي. ۱۱ اونا گؤره آغساقّاللاريميز و اؤلکه‌مئزئن بوتون اهالئسي بئزه بله ددئلر: «يول اوچون ارزاق گؤتوروب اونلارين گؤروشويونه گدئن و ديئن: ‹بئز سئزئن قوللاريزيق، ائندي بئزئمله عهد باغلايين.›» ۱۲ يانينيزا گلمک اوچون چيخديغيميز گون بو چؤره‌يئمئزي ارزاق اولاراق اِولرئمئزدن ائستي-ائستي گؤتورموشدوک، باخ، آمّا ائندي قورويوب و کوفسه‌يئب. ۱۳ دولدوردوغوموز بو شراب تولوقلاري تزه ائدي، باخ، آمّا ائندي ييرتيليب. يولون چوخ اوزونلوغوندان پالتارلاريميز و چاريقلاريميز دا کؤهنه‌لَنئب.” ۱۴ بلجه ائسرايئللی‌لر اونلارين ارزاقلارينين بئر آزيني گؤتوردولر و ربدن مصلحت آلماديلار. ۱۵ يوشَع اونلارلا صولح ادئب، عهد باغلادي کي، اونلاري صاغ بوراخسين؛ جاماعاتين رهبرلري ده بونون اوچون آند ائچدئلر. ۱۶ اونلارلا عهد باغلاديقدان اوچ گون سونرا اشئتدئلر کي، بو آداملار ائسرايئللی‌لرله قونشولوقدا، اِله اؤز آرالاريندا ياشاييرلار. ۱۷ ائسرايئللی‌لر چيخيب اوچونجو گون اونلارين شهرلرئنه گلدئلر. اونلارين شهرلري گئبعون، کِفئرا، بِعِروت و قئريَت‌يِعه‌رئم ائدي. ۱۸ ائسرايئللی‌لر اونلارا هوجوم اتمه‌دئلر، چونکي جاماعات رهبرلري اونلار اوچون ائسرايئلئن تاريسي ربّه آند ائچمئشدئلر. بوتون جاماعات رهبرلرئن ضئدّئنه ديئندئلر. ۱۹ آمّا رهبرلرئن هاميسي جاماعاتا ددئلر: “بئز اونلار اوچون ائسرايئلئن تاريسي ربّه آند ائچمئشئک و اونلارا توخونا بئلمه‌رئک. ۲۰ اونا گؤره ده بله ادک: اونلاري صاغ بوراخاق، يوخسا ائچدئيئمئز آندا گؤره اوستوموزه قضب گلر.” ۲۱ رهبرلر خالقا ددئلر: “قوي اونلار صاغ قالسينلار.” بلجه اونلار رهبرلرئن سؤزلري کئمي بوتون جاماعات اوچون اودون کَسن و سو داشييان اولدولار. ۲۲ سونرا يوشَع اونلاري چاغيريب بله ددي: “آراميزدا ياشاديغينيز حالدا، نه اوچون بئزي آلداديب دِدئنئز: «بئز سئزدن چوخ اوزاغيق؟» ۲۳ ائندي لعنت اولوبسونوز. دائم نؤکر اولاجاقسينيز. تاريميزين اِوي اوچون اودون کَسئب سو داشيياجاقسينيز.” ۲۴ اونلار يوشَعه جاواب ورئب ددئلر: “بئز سنئن نؤکرلرئن اشئتمئشدئک کي، سنئن تارين رب اؤز قولو موسايا امر ادئب کي، بوتون اؤلکه‌ني سئزه ورسئن و اؤلکه‌نئن بوتون ساکئنلرئني سئزئن قاباغينيزدان محو اتسئن. بونا گؤره ده سئزئن اوزونوزدن جا‌نيميز اوچون چوخ قورخوب بله اتدئک. ۲۵ آرتيق سنئن اَلئنده‌يئک. سنئن گؤزونه نه خوش و دوز گلئر، بئزه ات.” ۲۶ يوشَع اونلارلا بله رفتار اتدي و اونلاري ائسرايئل اؤولادلارينين اَلئندن قورتاردي و اونلاري اؤلدورمه‌دئلر. ۲۷ او گون يوشَع جاماعات اوچون و ربّئن سچه‌جيی يرده‌کي اؤز قوربانگاهي اوچون، اونلاري اودون کَسن و سو داشيماق ائشئنه تعيئن اتدي و بو گونه قدر ده بله‌دئر.

- JOS
- ←
- ۹
- →

© 2008 Bible Society of Azerbaijan