- JOB
- ←
- ۱۸
- →

۱۸
۱ او زامان شواَخلي بئلدَد جاواب ورئب ددی: ۲ «نه زامانا قدر سؤز شئکارينا چيخاجاقسينيز؟ آنلاقلي اولون، سونراسي دانيشاريق. ۳ نئيه حيوانا بَنزه‌يک؟ گؤزلرئنئزه آخماق کئمي گؤرونَک؟ ۴ ای سن، اؤزونو قضبئنده دئدئب- داغيدان، سنئن خاطئرئن اوچون بو دونيا مگر ترک اولوناجاق؟ و يا قايا يرئندن چيخاجاق؟ ۵ البتّه کي، شر آدامين نورو سؤنه‌جک، و اودونون آلووو ائشيق ورميه‌جک. ۶ چاديريندا نور قارانليغا دؤنه‌جک، يانينداکي دا سؤنه‌جکدئر. ۷ گوجلو قدملري گوجدن دوشه‌جک، و اونو ييخان اؤز فَندي اولاجاقدير. ۸ چونکي اؤز آياقلاري اونو تورا سالاجاق، اؤز آياغي ائله تله‌يه دوشه‌جک. ۹ کمند اونو توپوغوندان توتاجاق، تله آچيليب اونو قاپاجاق. ۱۰ اونون اوچون تورپاقدا گئزلي کمند سَرئلئب، يولو اوستونده ده تله قورولوب. ۱۱ دهشت اونو هر طرفدن بورويَر، هر قدمئنده اونو تعقئب اِدَر. ۱۲ آجليق قووّه‌تئني يِيئب قورتاراجاق، يانيندا فلاکت حاضير داياناجاق. ۱۳ دَرئسئني آزار يئيه‌جک، اؤلومون ائلک اؤولادي اعضالاريني يِيئب ائشئني بئتئره‌جک. ۱۴ امئن-آمانليق چاديريندان کَسئلئب آتيلاجاق، و دهشتلر پادشاهينين يانينا آپاريلاجاق. ۱۵ چاديريندا اونا عاييد هچ نه اولماياجاق، يوردونا گوگورد ياغاجاق. ۱۶ آلتدان کؤکلري قوروياجاق، اوستدن ده بوداقلاري سولاجاق. ۱۷ ير اوزوندن ذئکري کَسئله‌جک، محلّه-کوچه‌ده ده آدي ياددان چيخاجاق. ۱۸ ائشيقدان قارانليغا سوروله‌جک، دونيا خالقينين آراسيندان قووولاجاق. ۱۹ خالقي آراسيندا نه اؤولادي اولاجاق، نه نسلي، مسکنئنده بئر کئمسه‌سي قالماياجاق. ۲۰ قربده ياشايانلار اونون حالينا مات قالاجاقلار، شرقده ياشايانلاري دا دهشت بورويه‌جک. ۲۱ دوغرودان دا کي، ائنصافسيزلارين مسکني بله‌دئر، تاريني تانيمايانلارين يري ده بودور.

- JOB
- ←
- ۱۸
- →

© 2008 Bible Society of Azerbaijan