- HEB
- ←
- ۱۰
- →

۱۰
عئسا، آخير قوربان ۱
شرئعت، اوندان اؤتري کي، گله​جک ياخشي شيلرئن اصل شکئلي يوخ، اونلاردان آنجاق بئر کؤلگه​دئر، ائلدن ائله دائمي بئر شکئلده تقدئم اولونان همن قوربانلارلا ياخينلاشانلاري هچ واخت کامئل اده بئلمز. ۲ يوخسا مگر قوربانلارين تقدئم اولونماسي بوراخيلمازدي؟ چونکي پرستئش اِدَنلر بئر دفه تمئزلشمئش اولاندان سونرا، اؤزلرئنده گوناه ائدراکي اولمازدي. ۳ حال بو کي، بو قوربانلارلا گوناهلار ائلدن ائله يادا سالينير. ۴ چونکي قيري‌​مومکوندور کي، اؤکوزلرئن و کچئلرئن قاني گوناهلاري آرادان گؤتورسون. ۵ بونا گؤره مسئح، دونيايا گئرنده ديئر:
قوربان و تقدئمه ائستمه‌يئبسن،
لاکئن منه بئر بدن حاضيرلاييبسان؛ ۶ يانديريلان تقدئمه​لر
و گوناه اوچون ادئلن قوربانلاردان
سن راضي اولماييبسان. ۷ او زامان ددئم:
(کئتابين طوماريندا منئم باره​مده يازيليب)
باخ، اي تاري،
گلمئشم کي، سنئن ائراده​ني يرئنه يتئرئم. ۸ يوخاريداکيني دئيندن سونرا کي، “قوربانلار و تقدئمه​لري، يانديريلان تقدئمه​لر و گوناه اوچون ادئلن قوربانلاري سن نه ائسته‌يئبسن، نه ده اونلاردان راضي اولوبسان” (کي، شرئعته موطابئق تقدئم اولونورلار.) ۹ سونرا او، ددي: “باخ، گلمئشم کي، سنئن ائراده​ني يرئنه يتئرئم.” و بئرئنجئني لغو ادئر کي، ائکئنجئني برقرار اتسئن. ۱۰ بونون ائراده​‌سي ائله، عئسا مسئحئن بدنئنئن بئر دفه​لئک قوربان اولونماغي ائله بئز تقدئس اولونوروق. ۱۱ هر کاهئن گوندن-گونه دايانيب خئدمت ادئر و گوناهلاري هچ واخت آرادان گؤتوره بئلمه‌ين همن قوربانلاري دفه​لر​له تقدئم ادئر. ۱۲ لاکئن او، تک بئر قوربان تقدئم ادئب، همئشه​لئک تارينين صاغيندا اوتوردو. ۱۳ و او زاماني گؤزله‌يئر کي، دوشمنلري اونون آياقلاري آلتيندا کتئل اولسونلار. ۱۴ چونکي او، آنجاق بئر قوربان تقدئم اتمکله تقدئس اولونانلاري همئشه​لئک کامئلله‌شدئرئب. ۱۵ موقدّس روح دا بئزه شهادت ورئر؛ چونکي ديئر: ۱۶ رب ديئر کي:
او گونلردن سونرا، اونلارلا باغلاياجاغيم عهد بودور:
شرئعتلرئمي اونلارين اوره‌يئنده يرلشدئره​جه‌يم،
اونلارين ذهئنلرئنده يازاجاغام. سونرا دا ديئر: ۱۷ و اونلارين گوناهلار و حاقسيزليقلاريني
بئر داها يادا سالماياجاغام. ۱۸ ائندي بونلارين باغيشلانماسي اولان يرده، گوناهدان اؤتري داها قوربان تقدئم اولونماز. ۱۹ بونا گؤره، قارداشلار، چونکي عئسانين قاني واسئطه​‌سئله لاپ موقدّس يره يقئنلئکله گئره بئله‌رئک؛ ۲۰ او تزه و جانلي يوللا کي، بئزئم اوچون پرده​نئن آراسيندان، يعني اؤز جئسمئنئن واسئطه​سئله حاضيرلاييب، ۲۱ و تارينين اوي اوستونه بؤيوک بئر کاهئنئمئز اولدوغو اوچون، ۲۲ گلئن ائمانين کامئل يقئنلئيئنده، اورکلرئمئز هر پئس بئر شوعوردان تمئزله‌نمئش، بدنلرئمئز ده تمئز سو ائله يويولموش، صادئق بئر اورکله تارييا ياخينلاشاق. ۲۳ گلئن ائقرار اتدئيئمئز اومئدي تردّود اتمه‌دن برک توتاق، چونکي وعده​ني ورن وفالي‌دير. ۲۴ گلئن بونون قيدئنه قالاق کي، بئربئرئمئزي نجه محبّت و ياخشي ائشلر اتمه‌يه تشوئق ادک. ۲۵ و بعضئلرئن عادتي کئمي بئربئرئمئز​له بئر يره ييغيلماغي ترک اتمه‌يک و بئربئرئمئزي داها دا چوخ تشوئق ادک، علل​خوصوص گؤرورسونوز ده کي، او گون ياخينلاشير. ۲۶ چونکي اگر حقئقتئن معرئفتئني آلاندان سونرا قصدن گوناه اِدَک، گوناهلار اوچون آرتيق قوربان قالمير. ۲۷ لاکئن موحاکئمه​نئن دهشتلي بئر ائنتئظاري و ضئدّ دورانلاري يانديريب تؤکن بئر اودون قضبي قالير. ۲۸ موسانين شرئعتئني هچ سايان آدام، ائکي و يا اوچ شاهئدئن شهادتي ائله رحم ادئلمه‌دن اؤلور، ۲۹ فئکر ادئرسئنئز تارينين اوغلونو آياق آلتينا سالان، واسئطه‌سئله تقدئس اولوندوغو عهدئن قانيني ناپاک سايان، و فيضئن موقدّس روحونو تحقئر ادن بئر آدام نه قدر شئدّتلي بئر جزايا لايئق اولاجاق؟! ۳۰ چونکي بونو دئيه‌ني تاني‌ييريق: “قئصاص منئمدئر، من عوضئني وره​جه‌يم.” و گئنه “ربّ خالقيني موحاکئمه اده​جک.” ۳۱ ياشايان تارينين اَللرئنه دوشمک دهشتلي بئر شيدئر. ۳۲ لاکئن اوّلکي گونلري يادا سالين کي، مونوّر اولوندوغونوزدان سونرا، عذاب دولو بؤيوک بئر موبارئزه​يه تاب گتئردئنئز. ۳۳ گاه سؤيوشلر و عذابلارلا تاماشايا قويولدونوز، گاه دا بو جور رفتار ادئلنلر​له شرئک اولدونوز. ۳۴ چونکي محبوسلارلا بئرلئکده عذاب چکدئنئز و اؤزونوز اوچون ياخشي و دائمي بئر مالين اولدوغونو بئلئب، اموالينيزين تاراج اولماسيني شادليقلا قبول اتدئنئز. ۳۵ بونا گؤره، يقئنئزي اؤزونوزدن آتمايين کي، بؤيوک بئر اجري وار. ۳۶ چونکي سئزئن تاب گتئرمه‌يه احتئياجينيز وار کي، تارينين ائراده​سئني يرئنه يتئرندن سونرا، ورئلمئش وعده​ني آلاسينيز. ۳۷ “دوغرودان دا کي، عنقرئب «گلن اولان» گله​جک و يوبانماياجاقدير. ۳۸ منئم صالح اولانيم، ائمانلا ياشاياجاق و اگر دالي چکئلسه، جانيم اوندان راضي اولماياجاق.” ۳۹ آمّا بئز دالي چکئلئب هلاک اولانلاردان ديئلئک، جانين حئفظ ادئلمه‌سئنه ائمان گتئرنلردنئک.

- HEB
- ←
- ۱۰
- →

© 2008 Bible Society of Azerbaijan