- PSA
- ←
- ۸۰
- →

۸۰
۱ اي ائسرايئلئن چوباني، قولاق ور؛
سن کي، يوسئفي سورو کئمي هئدايت ادئرسن؛
نورونو ساچ، اي کرّوبلار اوستونده اوتوران! ۲ اِفرايئم، بنيامئن و مِنَسّه قاباغيندا قودرتئني اوياندير.
گل، بئزه نئجات ور. ۳ بئزي قاباقکي حاليميزا دؤندَر، اي تاري؛
قوي اوزون بئزه ائشيق سالسين کي، بئز نئجات تاپاق. ۴ يارب، قوشونلارين تاريسي،
خالقينين دوعاسينين ضئدّئنه
نه واختا کئمي قضبئن آلوولاناجاق؟ ۵ اونلارا گؤزياشي چؤره‌يي يدئردئبسن،
بؤيوک اؤلچو ائله اونلارا گؤزياشي ائچئردئبسن. ۶ بئزي قونشولاريميزا چکئشمه سببي ادئبسن،
دوشمنلرئمئز آرالاريندا بئزه گولورلر. ۷ بئزي قاباقکي حاليميزا دؤندَر، اي قوشونلارين تاريسي؛
قوي اوزون بئزه ائشيق سالسين کي، بئز نئجات تاپاق! ۸ مئصئردن بئر اوزوم آغاجي گتئردئن؛
مئلّتلري قوووب اونو اکدئن، ۹ اونون اوچون تورپاغي حاضيرلادين،
درئن کؤک سالدي و بوتون مملکتي دولدوردو. ۱۰ داغلار اونون کؤلگه‌سي ائله اؤرتولدو،
قودرتلي سئدر آغاجلاري دا اونون بوداقلاري ائله! ۱۱ شاخه‌لرئني دهنزه قدر،
قوللاريني فرات چايينا قدر سالدي. ۱۲ اونون دووارلاريني نه اوچون ييخيبسان؟
يولدان کچن هرکس اونون مئيوه‌سئني درئر. ۱۳ مشه دونگوزلاري اونو وئران ادئرلر،
چؤلون جاناوارلاري اوندان ييئرلر. ۱۴ دؤن بئزه، اي قوشونلارين تاريسي، يالواريريق!
گؤيدن باخ و گؤر.
بو اوزوم آغاجين گؤروشويونه گل؛ ۱۵ صاغ الئن اکدئيي اوزوم باغين گؤروشويونه!
اؤزون اوچون قودرتلي اتدئيئن اوغولون گؤروشويونه! ۱۶ اونو اودلا کسئب يانديرديلار؛
قوي اوزونون قهري اونلاري يوخ اتسئن، ۱۷ قوي الئن صاغيندا اولان آدامين اوستونده اولسون،
اؤزون اوچون قودرتلي اتدئيئن ائنسان اوغلونون اوستونده. ۱۸ بئز سندن دؤنمه‌يه‌جيئک؛
بئزي دئرئلت کي، سنئن آديني چاغيراق. ۱۹ بئزي قاباقکي حاليميزا دؤندَر،
اي قوشونلارين تاريسي رب!
قوي اوزون بئزه ائشيق سالسين کي،
بئز نئجات تاپاق.

- PSA
- ←
- ۸۰
- →

© 2008 Bible Society of Azerbaijan