- MRK
- ←
- ۹
- →

۹
۱ عئسا اونلارا ددي: “دوغروسونو سئزه ديئرم، بورادا دورانلار آراسيندا بعضئسي وار کي، تارينين پادشاهليغينين قودرتله گلمه‌سئني گؤرمه‌يئنجه اؤلومو دادماياجاقلار.”
عئسانين گؤرونوشو ديئشئلئر
(متّا 17:‏1-‏13، لوقا 9:‏28-‏36) ۲ آلتي گوندن سونرا عئسا، پطروس، يعقوب و يوحنّاني اؤزو​ ائله گؤتوردو و تک​باشينا اونلاري اوجا بئر داغين اوستونه آپاردي و اونلارين گؤزلري قاباغيندا گؤرونوشو ديئشئلدي. ۳ پالتارلاري پارلاق اولوب اِله آغاردي کي، ير اوزونده هچ يون آغاردان اونو يويوب بله آغاردا بئلمز. ۴ شاگئردلره ائليا ائله موسا دا گؤروندو. اونلار عئسا ائله صؤحبت ادئردئلر. ۵ پطروس عئسايا ددي: “اوستاد، بورادا اولماغيميز نه ياخشي اولدو! قوي بورادا اوچ چادير قوراق، بئري سنه، بئري موسايا، و بئري ده ائليايا.” ۶ اونلار او قدر قورخموشدولار کي، پطروس بئلمئردي نه دسئن. ۷ بو آرادا بئر بولود گلئب اونلارا کؤلگه سالدي. و بولوددان بئر سس گلدي: “بودور منئم عزئز اوغلوم، اونا قولاق آسين.” ۸ شاگئردلر بئردن اطرافلارينا باخديلار، آمّا يانلاريندا عئسادان باشقا هچ کئمي گؤرمه‌دئلر. ۹ داغدان اِننده عئسا شاگئردلرئنه تاپشيردي کي، ائنسان اوغلونون اؤلولردن دئرئلمه​يئنه​جک، گؤردوکلري باره​ده هچ کئمه بئر شي دمه‌سئنلر. ۱۰ اونلار دا عئسانين بو سؤزونو يادلاريندا ساخلاييب اؤلولردن دئرئلمه​يئن نه اولدوغو باره​ده آرالاريندا موباحئثه ادئردئلر. ۱۱ و اوندان سوروشدولار: “نه اوچون دئن عالئملري ديئرلر کي، اوّلجه ائليا گلمه‌لي‌دئر؟” ۱۲ عئسا اونلارا ددي: “دوغرودان دا ائليا اوّلجه گلئب، هر شيي ائصلاح اده​جک. ائنسان اوغلو حاقّيندا نه يازيليب؟ بو کي، او گرک عذاب چکئب تحقئر اولونسون. ۱۳ سئزه ديئرم کي، ائليا حقئقتن گلدي و نه ائسته‌دئکلرئني اونا اتدئلر، نجه کي، اونون باره​سئنده يازيليب.”
عئسا ناپاک روح اَلئنده توتولموش بئر اوغلانا شفا ورئر
(متّا 17:‏14-‏23، لوقا 9:‏37-‏45) ۱۴ شاگئردلرئنئن يانينا قاييتديقلاري زامان، اونلارين اطرافيندا بؤيوک بئر ائزدئحامي گؤردولر و دئن عالئملري شاگئردلرله موباحئثه ادئردئلر. ۱۵ جاماعات اونو گؤردويو زامان چوخ حيرت اتدئلر و اونون طرفئنه قاچيب، اونا سالام وردئلر. ۱۶ عئسا اونلاردان سوروشدو: “بونلارلا نه موباحئثه ادئرسئنئز؟” ۱۷ جاماعات آراسيندان بئر کئشي جاواب وردي: “اوستاد، اوغلومو سنئن يانينا گتئرمئشم. ائچئنده دئلسئز بئر روح وار. ۱۸ اوشاغي هارادا توتسا، اونو يره چيرپير. اوشاق کؤپور، دئشلرئني قيجيردير و قورويوب قالير. شاگئردلرئندن ائسته‌دئم کي، بو روحو اوندان اشئيه قووسونلار، لاکئن اِده بئلمه‌دئلر.” ۱۹ عئسا اونلارا جاواب ورئب ددي: “اي ائمانسيز نسئل. نه واختا کئمي سئزئنله اولمالي‌يام؟ نه واختا کئمي سئزي دؤزملي‌يم؟ اونو منئم يانيما گتئرئن.” ۲۰ اونلار اوشاغي عئسانين يانينا گتئردئلر. روح اونو گؤرر-گؤرمز، اوشاغي شئدّتله اسدئرئب، يره چيرپدي. اوشاق يره ييخيليب آغيزي کؤپوکلندي و دئيئرله‌نئردي. ۲۱ عئسا اوشاغين آتاسيندان سوروشدو: “نه واختدان بري اونون باشينا بو ائش گلئب؟” اوشاغين آتاسي ددي: “اوشاقليغيندان. ۲۲ روح اوشاغي هلاک اتمک اوچون اونو اودا-سويا سالير. لاکئن اگر بئر شي اده بئلئرسن، بئزه يازيغين گلسئن. بئزه ائمداد ات.” ۲۳ عئسا اونا ددي: “بئر شي اده بئلئرسن! ائمان گتئرن آداما هر شي مومکوندور.” ۲۴ اوشاغين آتاسي او آندا باغيريب ددي: “ائمان گتئرئرم، منئم ائمانسيزليغيما ائمداد ات.” ۲۵ عئسا خالقين اونون يانينا قاچا-قاچا گلمه‌سئني گؤرنده او ناپاک روحا آجيقلانيب ددي: “اي کار و دئلسئز روح، سنه امر ادئرم اوندان اشئيه چيخ و بئر داها اونا داخئل اولما.” ۲۶ روح باغيردي و چوخ عذاب ورئب، اوندان اشئيه چيخدي و اوشاق اؤلو کئمي يرده قالدي، اله کي، چوخ آدام ددي: “او اؤلدو.” ۲۷ لاکئن عئسا اوشاغين الئندن توتوب اونو قالديردي و اوشاق دوروب داياندي. ۲۸ عئسا اِوه گئرندن سونرا شاگئردلري اوندان سوروشدولار: “نه اوچون بئز اونو چيخاردا بئلمه‌دئک؟” ۲۹ عئسا اونلارا ددي: “بو جئنس دوعادان باشقا هچ بئر يوللا چيخماز.” ۳۰ اورادان چيخيب جلئل بؤلگه​سئندن کچدئلر. عئسا هچ کسئن بئلمه‌سئني ائسته‌مئردي. ۳۱ چونکي شاگئردلرئنه تعلئم ورئب، اونلارا ددي: “ائنسان اوغلو ائنسانلارين الئنه ورئله​جک و اونلار اونو اؤلدوره​جکلر و اؤلدورولمه‌سئندن اوچ گون سونرا دئرئله​جک.” ۳۲ لاکئن شاگئردلر بو سؤزو آنلاماديلار و اوندان سوروشماغا دا قورخدولار.
هاميدان لاپ بؤيوک کئمدئر؟
(متّا 18:‏1-‏5، لوقا 9:‏46-‏48) ۳۳ اونلار کفرناحوما گلدئلر. اوه گئرندن سونرا عئسا اونلاردان سوروشدو: “يولدا نه باره​ده موباحئثه ادئردئنئز؟” ۳۴ شاگئردلرئن هچ بئرئندن سس چيخمادي، چونکي يولدا هانسينين لاپ بؤيوک اولدوغو باره​سئنده موباحئثه اتمئشدئلر. ۳۵ عئسا اوتوردو و او اون‌‌​ائکي شاگئردي يانينا چاغيريب اونلارا ددي: “بئرئنجي اولماق ائسته‌ين هر کس، گرک هاميدان آخير اولسون و هامييا خئدمت اتسئن.” ۳۶ و کئچئک بئر اوشاغي آليب، اورتادا دوردوردو و اونو قوجاقلاييب، اونلارا ددي: ۳۷ “کئم بله کئچئک اوشاقلاردان بئرئني منئم آديمين خاطئرئنه قبول اتسه، مني قبول ادئر و مني قبول ادن هر کس، مني يوخ، مني گؤنده‌ره‌ني قبول ادئر.” ۳۸ يوحنّا عئسايا ددي: “اوستاد، بئر آدام گؤردوک کي، سنئن آديندا ناپاک روحلاري اشئيه قوووردو، آمّا سنه پيرو ديئل. اونون اوچون ده اونو بو ائشدن منع اتدئک.” ۳۹ آمّا عئسا اونا ددي: “اونا مانع اولمايين. هچ کئم يوخدور کي، منئم آديمدا مؤجوزه ادئب، سونراسي دا مني يامانلاسين. ۴۰ بئزه ضئدّ اولمايان بئزئم طرفداريميزدير. ۴۱ مسئحئنکي اولدوغونوز اوچون کئم سئزه منئم آديمين خاطئري اوچون بئر بارداق سو ائچئرتسه، دوغروسونو سئزه ديئرم، اونون اَجري اصلا آرادان گتمه‌يه​جک. ۴۲ منه ائمان گتئرن بو اوشاقلاردان بئرئني کئم گوناها باتيرسا، اونون اوچون داها ياخشي‌دير کي، بوينونا ديئرمان داشيني باغلاييب، دهنزه آتيلسين. ۴۳ اگر اَلئن سني گوناها سالير، اونو کس. سنئن اوچون علئل حياتا گئرمک، ائکي ال‌له جهنّمه، او سؤنمه‌ين اودا دوشمکدن داها ياخشي‌دير. ۴۴ اورايا کي، اونلارين قوردو اؤلمز، اودو دا سؤنمز. ۴۵ اگر آياغين سني بودره​دئر، اونو کس. سنئن اوچون تک آياقلي حياتا گئرمک، ائکي آياقلي جهنّمه دوشمکدن داها ياخشي‌دير. ۴۶ اورايا کي، اونلارين قوردو اؤلمز، اودو دا سؤنمز. ۴۷ اگر گؤزون سني گوناها باتيرير، اونو چيخارت. سنئن اوچون تک گؤزلو تارينين پادشاهليغينا گئرمک، ائکي گؤزلو جهنّمه دوشمکدن داها ياخشي‌دير. ۴۸ اورايا کي، اونلارين قوردو اؤلمز، اودو دا سؤنمز. ۴۹ چونکي هرکس اودلا دوزلاناجاق. ۵۰ دوز ياخشي شي‌دئر، لاکئن اگر دوز، دوزسوز اولسا، نجه اونو گئنه دوزلو اتمک اولار؟ ائچئنئزده دوز اولسون و آرانيزدا باريش.”

- MRK
- ←
- ۹
- →

© 2008 Bible Society of Azerbaijan