- HEB
- ←
- ۲
- →

۲
دئقّتلي اولاق ۱
بو سببدن اشئتدئيئمئزه گرک داها چوخ دئقّت اِدَک، اِله کي، اوندان بئر يانا آزماياق. ۲ چونکي اگر ملکلرئن واسئطه‌سئله ديئلمئش سؤز ثابئت اولدو کي، ديئشئلمزدئر و هر تقصئر و ائطاعتسئزلئک عادئل بئر جزا آلدي. ۳ نجه قورتولا بئله‌رئک اگر بله بئر بؤيوک نئجاتا اعتئناسيزليق ادک؟! اونو اوّلجه رب بئزه ددي و سونرا اونو اشئدنلرئن واسئطه‌سئله تصدئق اولوندو. ۴ تاري دا علامتلر و عجايئبلر، موختلئف مؤجوزه​لر و اؤز ائراده​سئنه موطابئق موقدّس روحون عطالاري ائله اونلارلا برابر شهادت وردي. ۵ تاري ددئيئمئز گله​جک دونياني، ملکلره تابع اتمه‌دي، ۶ لاکئن بئري بئر يرده بله شهادت ورئب ديئر:
ائنسان کئمدئر کي، اونو خاطيرلاياسان؟!
و يا ائنسان اوغلو کي، اونون قيدئنه قالاسان؟! ۷ آز بئر مودّت اوچون سن اونو ملکلردن آشاغي ادئبسن،
اونون باشينا شؤوکت و حؤرمت تاجي قويوبسان،
و اونو اؤز اَللرئنئن ائشلري اوستونه تعيئن ادئبسن. ۸ سن هر شيي اونون آياقلاري آلتينا تابع ادئبسن. چونکي هر شيي اونا تابع اِدَنده، تاري هچ بئر شيي اونا تابع اولماميش قويمادي. آمّا بئز ائندي حله گؤرموروک کي، هر شي اونا تابع اولسون. ۹ لاکئن آز بئر مودّت اوچون ملکلردن آشاغي ادئلمئشي، يعني، عئساني گؤروروک کي، اؤلومون عذابيني چکدئيي اوچون، باشينا شؤوکت و حؤرمت تاجي قويولدو، اِله کي، تارينين فيضئنئن واسئطه​‌سئله هامينين يرئنه اؤلومو دادسين. ۱۰ چونکي بو اونا کي، هر شي اونون اوچون و اونون واسئطه‌سئله ائدي، موناسئب گؤروندو کي، چوخ اوغوللاري شؤوکته گتئرمکده عذابلار واسئطه​سئله اونلارين نئجاتينين بانئسئني کامالا گتئرسئن. ۱۱ چونکي هم او کي، تقدئس ادئر، هم ده اونلار کي، تقدئس اولونورلار، هاميسي بئر آتادانديرلار. بو سببدن اونلاري قارداش چاغيرماقدان اوتانماييب ۱۲ ديئر:
سنئن آديني قارداشلاريما اعلان اده​جه‌يم،
سنئن جاماعاتين آراسيندا، سنئن حمدئني اوخوياجاغام. ۱۳ و گئنه:
اونا بل باغلاياجاغام. و گئنه:
باخين، من و تارينين منه وردئيي اؤولادلار! ۱۴ بونا گؤره، اؤولادلار نجه بدن و قانا شرئکدئرلر، او، اؤزو ده، اله‌جه همن شيلردن پاي آلدي کي، اؤلومون واسئطه​‌سئله اؤلومون اوستونه قوّت صاحئبي اولاني، يعني ائبلئسي، قووّتسئز اتسئن. ۱۵ و عؤمورلري بويو اؤلوم قورخوسو ائله اسارته دوشموشلري آزاد اتسئن. ۱۶ يقئن کي، او، ملکلره کؤمک اتمئر، آمّا ائبراهئم نسلئنه کؤمک ادئر. ۱۷ بو سببدن لازيم ائدي کي، او، هر شيده قارداشلاري کئمي اولسون، اِله کي، تارييا مربوط اولان شيلرده مرحمتلي و وفالي بئر باش کاهئن اولوب، خالقين گوناهلارينين کفّاره​سئني تأمئن اتسئن. ۱۸ چونکي اؤزو ده وسوسه اولونوب عذاب چکدئيي اوچون قادئردئر کي، وسوسه اولونانلارين ائمدادينا يتئشسئن.

- HEB
- ←
- ۲
- →

© 2008 Bible Society of Azerbaijan