- PSA
- ←
- ۷۱
- →

۷۱
(مزمور ۳۱: ۱ - ۴) ۱
يارب سنه پناه گتئرئرم؛
خجالت آلتيندا مني هچ واخت قويما. ۲ اؤز صالحلئيئنده مني خئلاص ات،
مني قورتار،
منه قولاق آس و منه نئجات ور. ۳ منه سيغيناق قايا اول،
اله کي، هر زامان اونا پناه گتئرئم؛
منئم نئجاتيما امر ات،
چونکي منئم قايام، منئم قالام سنسن. ۴ اي تاريم، پئس آدامين الئندن،
ائنصافسيز و قدّار آدامين ظولموندن مني قورتار، ۵ چونکي منئم اومئدئم سنسن،
اي پروردئگار رب، جاوانليغيمدان بل باغلاديغيم سنسن. ۶ دوغولدوغوم گوندن بري سنه سؤيکنمئشم؛
آنامين قارنيندان مني دونيايا گتئرن سنسن.
همئشه حمدئم سنه‌دئر. ۷ چوخ آداملارا تعجّوبلو بئر علامت کئمي اولموشام،
لاکئن سن منئم قووّتلي پناهيمسان. ۸ آغزيم سنئن حمدئنله دولودور،
بوتون گون سني عئزّتلندئرئرم. ۹ قوجاليغيمدا مني اؤزوندن آتما،
قووّتئم کسئلدئيي زامان مني بوراخما. ۱۰ چونکي دوشمنلرئم ضئدّئمه دانيشيرلار؛
جانيمي گودَنلر بئربئرلري ائله مصلحتله‌شئرلر. ۱۱ ديئرلر: “تاري اونو بوراخيب؛
اونو قووالاييب توتون،
چونکي اونو خئلاص ادن يوخدور.” ۱۲ مندن اوزاق دورما، اي تاري؛
ائمداديما تز گل، تاريم! ۱۳ قوي جانيمين قصدئنه دورانلار اوتانيب محو اولسونلار،
قوي ضررئمي آختارانلار روسوايليق و رذالتله اؤرتولسونلر. ۱۴ آمّا من،
دائم اومئد باغلاييب سنه داها چوخ حمد اده‌جيم، ۱۵ آغزيم بوتون گون سنئن صالحلئيئني،
سنئن نئجاتيني نئدا اده‌جک،
گرچي اونلارين حدّئني بئلمئرم. ۱۶ اي پروردئگاريم ربّ، سنئن قووّتئنده گله‌جيم؛
سنئن، آنجاق سنئن صالحلئيئني نئدا اده‌جيم. ۱۷ اي تاري، جاوانليغيمدان بري منه تعلئم ورئردئن؛
بو گونه کئمي سنئن عجايئب ائشلرئني اعلان ادئرم. ۱۸ ائندي کي، باشيم آغاريب قوجايام،
قودرتئني گله‌جک نسله،
گوجونو گله‌جکلرئن هر بئرئنه بئلدئرَنه قدر،
مني بوراخما، اي تاري. ۱۹ صالحلئيئن گؤيه قدر اوجادير، اي تاري،
سن کي، بؤيوک ائشلر ادئبسن؛
اي تاري، سنئن کئمي کئم وار؟! ۲۰ سن کي، مني چوخلو چتئن بلالارا ساليبسان،
لاکئن گئنه مني دئرئلده‌جکسن،
تورپاغين درئنلئکلرئندن مني گئنه قالديراجاقسان. ۲۱ منئم عظمتئمي آرتيراجاقسان،
گئنه منه تسلّي وره‌جکسن. ۲۲ من ده سنئن وفادارليغيني
چنگله حمد اده‌جيم، اي تاري!
طنبورلا سنه پرستئش نغمه‌سي اوخوياجاغام،
اي ائسرايئلئن قودّوسو! ۲۳ سنه پرستئش نغمه‌سي اوخودوغوم زامان،
دوداقلاريم و خئلاص اتدئيئن جانيم،
بؤيوک بئر شادليقلا سوئنه‌جک. ۲۴ دئلم ده بوتون گون سنئن صالحلئيئني دئيه‌جک؛
چونکي ضررئمي آختارانلار اوتانيبلار،
روسواي اولوبلار.

- PSA
- ←
- ۷۱
- →

© 2008 Bible Society of Azerbaijan