- 1SA
- ←
- ۱۰
- →

۱۰
شاعولون پادشاهليغا مسح اولونماسي ۱ سمويئل بئر قاب زيتون ياغي گؤتوروب شاعولون باشينا تؤکدو و اونو اؤپوب ددي: “مگر رب سني مسح اتمه‌يئب کي، اؤز ائرثي اولان ائسرايئل اوستونده باشچي اولاسان؟ ۲ بو گون مندن آيريلاندان سونرا بِنيامئن تورپاغيندا، صِلصَخده اولان راحئلئن مزاري يانيندا ائکي آداما راست گله‌جکسن و اونلار سنه دئيه‌جکلر: «آختارماغا گتدئيئن اِششَکلر تاپيليبلار. آرتيق آتان، اِششَکلري ياددان چيخارديب سئزئن اوچون نئگاراندير و ديئر: ‹اوغلوما گؤره نه اِدئم؟›» ۳ اورادان دا ائره‌لي کچئب تابورداکي پاليد آغاجينين يانينا چاتاجاقسان و همئن يرده سني بِيت ائله، تارينين حوضورونا چيخان اوچ آدام پئشواز اده‌جک. اونلاردان بئري اوچ کِچي بالاسي، او بئري اوچ کؤمبه چؤرک، بئري ده بئر تولوق شراب آپارير. ۴ اونلار سني سالاملاييب سنه ائکي کؤمبه چؤرک وره‌جکلر. سن ده او چؤرکلري اونلاردان آلاجاقسان. ۵ بوندان سونرا فئلئسطلي کشئک دسته‌سئنئن اولدوغو يره يعني گئبعَت‌اِلوهئمه چاتاجاقسان. شهره گئرن زامان اورادا پرستئشگاهدان اِنَن بئر پيغمبر دسته‌سئنه راست گله‌جکسن. اونلارين قاباقلاريندا چنگ، دف، ني و طنبور چاليناجاق و اونلار پيغمبرلئک اده‌جکلر. ۶ او واخت ربّئن روحو سنئن اوستونه قووّتله اِنه‌جک و سن ده اونلارلا بئرلئکده پيغمبرلئک اده‌جکسن و دؤنوب باشقا بئر آدام اولاجاقسان. ۷ بو علامتلر سنده باش ورنده وضعئيّته موناسئب حرکت ات، چونکي تاري سنئنله‌دئر. ۸ سن مندن اوّل گئلگالا اِنه‌جکسن، من ده اورايا گله‌جيم کي، يانديرما قوربانلاري تقدئم ادئب باريش قوربانلاري کَسئم. من يانينا گلئب نه اده‌جيئني سنه بئلدئره‌نه‌جک، يدّي گون گؤزله‌مَلي اولاجاقسان.” ۹ شاعول سمويئلئن يانيندان يولا دوشمَک اوچون چِورئلَنده، تاري اونون اوره‌يئني دَيئشدئردي و بوتون بو علامتلر او گون يرئنه يتئشدي. ۱۰ اورادان گئبعايا گِدَرکَن، اونلارا بئر پيغمبر دسته‌سي راست گلدي و تارينين روحو شاعولون اوستونه قووّتله اِندي، اله کي، اونلارين آراسيندا شاعول دا پيغمبرلئک اتمه‌يه باشلادي. ۱۱ اوّلدن اونو تاني‌يان جاماعاتين هاميسي اونون پيغمبرلئک اتدئيئني گؤرنده بئربئرئنه ددئلر: “قئشئن اوغلونا نه اولوب؟ مگر شاعول دا پيغمبرلرئن سيراسيندادير؟” ۱۲ بئر آدام جاواب ورئب ددي: “گؤرون اونلارين آتاسي کئمدئر؟” بونا گؤره ده “مگر شاعول دا پيغمبرلر سيراسيندادير؟” سؤزو مَثَله چِورئلدي. ۱۳ شاعول پيغمبرلئک ادندن سونرا پرستئشگاها قالخدي. ۱۴ شاعولون عَمئسي اوندان و نؤکرئندن سوروشدو: “هارا گتمئشدئنئز؟” شاعول ددي: “اِششَکلري آختارماغا گتمئشدئک، تاپا بئلمه‌دئيئمئزي گؤرن واخت، سمويئلئن يانينا گتدئک.” ۱۵ شاعولون عَمئسي ددي: “خاهئش ادئرم، سمويئلئن سنه نه ددئيئني منه دانيش.” ۱۶ شاعول عَمئسئنه ددي: “اِششَکلرئن تاپيلديغيني بئزه آيدين بئلدئردي.” لاکئن پادشاهليق حاقّيندا سمويئلئن سؤزونو عَمئسئنه دانيشمادي. ۱۷ بوندان سونرا سمويئل خالقي ربّئن حوضورونا، مئصپا‌يا چاغيردي. ۱۸ او، ائسرايئل اؤولادلارينا ددي: “ائسرايئلئن تاريسي رب بله ديئر: «ائسرايئلي مئصئردن من چيخارتديم. مئصئرلی‌لرئن و سئزه ظولم ادن بوتون سلطنتلرئن اَلئندن سئزي من آزاد اتدئم.» ۱۹ لاکئن بلالارينيزدان و موصئبتلرئنئزدن سئزي قورتاران تارينيزي بو گون ردّ ادئبسئنئز و اونا “اوستوموزه بئر پادشاه قوي” ديئبسئنئز. ائندي قبئله‌لرئنئزه و نسئل‌لرئنئزه گؤره ربّئن حوضوروندا دورون.” ۲۰ سمويئل ائسرايئلئن بوتون قبئله‌لرئني بئر-بئر قاباغا چيخارتدي، بِنيامئن قبئله‌سي پوشکله سچئلدي. ۲۱ سونرا بِنيامئن قبئله‌سئني نسئل‌به‌نسئل قاباغا چيخارتدي. پوشک مَطري نسلئنه دوشدو. نهايت قئش اوغلو شاعول سچئلدي. لاکئن اونو آختاريب تاپا بئلمه‌دئلر. ۲۲ گئنه ربدن سوروشدولار: “او بورايا حله مگر گلمه‌يئب؟” رب ددي: “باخ، يوکلرئن آراسيندا گئزله‌نئب.” ۲۳ قاچيب شاعولو اورادان گتئردئلر. خالق آراسيندا دوران زامان شاعول خالقين هاميسيندان بئر بويون اوجا گؤرونوردو. ۲۴ سمويئل بوتون خالقا ددي: “آيا ربّئن سچدئيي آدامي گؤرورسونوز؟ دوغرودان دا بوتون خالقين آراسيندا اونا بَنزَر هچ کس يوخدور.” او زامان خالق بئر سَسله قيشقيريب ددئلر: “ياشاسين پادشاه!” ۲۵ سمويئل پادشاهليق قايدالاريني خالقا ددی و کئتابا يازيب ربّئن حوضورونا قويدو. سونرا سمويئل بوتون خالقي اِوئنه گؤندردي. ۲۶ شاعول دا گئبعايا، اؤز اِوئنه قاييتدي و قلبلرئنده تارينين اويانيش ياراتديغي جنگاورلر ده اونونلا برابر گتدئلر. ۲۷ لاکئن بعضی ياراماز آداملار ددئلر: “بو آدام بئزي نجه قورتاراجاق؟” اونا حقارتله باخيب هدئيّه گتئرمه‌دئلر. لاکئن شاعول بونا ساکئت قالدي.

- 1SA
- ←
- ۱۰
- →

© 2008 Bible Society of Azerbaijan