- LEV
- ←
- ۷
- →

۷
۱ تقصئر قورباني باره‌ده قانون بودور؛ او، لاپ موقدّسدئر. ۲ تقصئر قورباني، يانديرما قوربانلار کَسئلن يرده کَسئلسئن و کاهئن اونون قانيني قوربانگاهين هر طرفئنه سَپسئن. ۳ اونون بوتون پئيئني تقدئم اتسئن: قويروغونو، ائچ‌آلاتي اؤرتَن پئيي، ۴ بلئنده‌کي هر ائکي بؤيره‌يئني اوستونده‌کي پئيي ائله، قارا جئيه‌رئن قويروغا بَنزَر حئصّه‌سئني؛ بونلاري بؤيرَکلري ائله بئرلئکده چيخارتسين. ۵ کاهئن بونلاري اودلا ربّه تقدئم اولان قوربان اولاراق قوربانگاهدا توستوله‌دئب يانديرسين؛ بو، تقصئر قورباني‌دير. ۶ کاهئن نسلئندن اولان هر اِرکَک اوندان يسئن؛ موقدّس بئر يرده يِيئلسئن؛ او، لاپ موقدّسدئر. ۷ تقصئر قورباني دا، گوناه قورباني کئمي‌دئر، اونلارين حاقّيندا آنجاق بئر قانون وار؛ قوربانين اَتي کفّاره ادن کاهئنه عاييددير. ۸ بئر آدامين گتئردئيي يانديرما قوربانينين دَرئسي ده همئن قورباني تقدئم ادن کاهئنه عاييددير. ۹ تندئرده پئشئرئلمئش هر تاخيل تقدئمي، تاوادا، ساجدا حاضيرلانان هر بئر شي، اونو تقدئم ادن کاهئنه عاييددير. ۱۰ ياغلا قاتيلميش، يا دا هر قورو تاخيل تقدئمي بوتون هارون اؤولادلاري آراسيندا برابر پايلارا بؤلونسون.
باريش قورباني ۱۱ ربّه تقدئم اولونان باريش قورباني باره‌ده قانون بودور: ۱۲ اگر کئمسه اونو تشکّور اتمک اوچون قوربان گتئرسه، اوندا او، تشکّور قورباني ائله بئرلئکده، ياغلا قاتيلميش ماياسيز فطئرلر، اوستونه ياغ سورتولموش ماياسيز کولچه‌لر و ياغلا قاتيلميش نارين اوندان کؤکه‌لر گتئرسئن. ۱۳ تشکّور اوچون باريش قوربانيني تقدئم ادن، گرک تقدئمئني مايالي چؤرک کؤکه‌لري ائله گتئرسئن. ۱۴ بونلارين هر جوروندن بئرئني ربّه قالديريلان پاي کئمي تقدئم اتسئن. او، باريش قوربانينين قانيني سَپَن کاهئنه عاييددير. ۱۵ تشکّور اوچون باريش قوربانينين اَتي، قوربان کسئلن گون يِيئلسئن. اوندان هچ بئر شي سحره قدر قالماسين. ۱۶ آمّا اگر کئمسه اتدئيي نذره گؤره، و يا اؤز گؤيلو ائله قوربان تقدئم اتسه، قوربانين اَتي، کَسئلدئيي گون يِيئلسئن، و قالان حئصّه‌سي ده صاباحکي گون يِيئله بئلر، ۱۷ لاکئن قوربانليق اَتئندن قالان هر شي اوچونجو گون اوددا يانديريلسين. ۱۸ اگر باريش قوربانلارينين اَتئندن اوچونجو گون يِيئلسه، او قورباني گتئرن آدام مقبول اولماز. قوربانين دا فايداسي اولماز. بو اَت ائيرنج ساييلار و اونو يئين آدامين تقصئري اؤز بؤينونا اولار. ۱۹ نجئس ساييلان هر هانسي بئر شيه توخونان اَت يِيئلمه‌لي ديئل؛ گرک اوددا يانديريلسين. هر پاک آدام آيري اَتدن يئيه بئلر؛ ۲۰ آمّا هر کس نجئس حالدا اولارکن ربّه کَسئلن باريش قوربانينين اَتئني يِسه، گرک اؤز خالقي آراسيندان قووولسون. ۲۱ بئر نفر هر هانسي نجئسه، ائستر ائنسان نجئسلئيي، ائستر نجئس بئر حيوان، و يا هر هانسي نجئس بئر شيه توخونوب، امّا سونرا ربّئن باريش قوربانينين اَتئندن يِسه، او گرک خالقي آراسيندان قووولسون.»”
خالق اوچون قوربانلار حاقّيندا تَعلئمات ۲۲ رب موسايا ددي: ۲۳ “ائسرايئل اؤولادلارينا بله دِه: «اؤکوز، قويون، يا دا کچي پئيئني يِمه‌يئن. ۲۴ اؤلو حيوانين پئيئني، قوردون پارچالاييب اؤلدوردويو حيوانين پئيئني هر آيري بئر ائش اوچون ائشله‌ده بئلرسئنئز، لاکئن اونو اصلا يميه‌جکسئنئز. ۲۵ هر کس ربّه يانديريليب تقدئم اولونان حيوانين پئيئندن يِسه، خالقي آراسيندان قووولاجاق. ۲۶ بوتون ياشاديغينيز يرلرده هچ واخت قوشلارين و حيوانلارين قانيني يميه‌جکسئنئز؛ ۲۷ قان يئين هر کس خالقي آراسيندان قووولاجاق.»” ۲۸ رب موسايا ددي: ۲۹ “ائسرايئل اؤولادلارينا بله دِه: «ربّه باريش قوربانلاري تقدئم ادن هر کس، باريش قوربا‌نلارينين بئر حئصّه‌سئني ربّئن حوضورونا قوربان گتئرسئن. ۳۰ يانديريلان قوربانيني اؤز الي ائله ربّه تقدئم گتئرسئن؛ حيوانين پئيئني، دؤشو اَتئني گتئرئب، دؤشو ربّئن حوضوروندا يِل‌لَتمه تقدئمي ورسئن. ۳۱ کاهئن پئيي قوربانگاهدا توستوله‌دئب يانديرسين؛ آمّا دؤش اَتي هارونلا اؤولادلارينا عاييد اولسون. ۳۲ باريش قوربانلارينيزين صاغ بودونو قالديرما تقدئمي اولاراق کاهئنه ورئن؛ ۳۳ هارون اؤولادلارينين آراسيندان او کاهئن کي، باريش قوربانينين قان و پئيئني تقدئم ادئر، بو صاغ بود اونون پايي‌دير. ۳۴ چونکي من يِل‌لَتمه تقدئمئنئن دؤش اَتئني و قالديرما تقدئمئنئن بودو ائسرايئل اؤولادلاريندان، اونلارين باريش قوربانلاريندان گؤتوروب، کاهئن هارونلا اؤولادلارينا ائسرايئللی‌لردن گلن ابدی پاي اولاراق ورمئشم. ۳۵ ربّه يانديريلان تقدئملردن هارون و اونون اوغوللارينا مخصوص اولان پاي بودور کي، هارون اونلاري کاهئنلئيه تعيئن اتدئيي گون، بو پايي اونلارا وردی. ۳۶ رب هارون و اونون اؤولادلاريني مسح اتدئيي گون ائسرايئل اؤولادلارينا امر ورمئشدي کي، نسئلدن-نسله بو ابدی پايي اونلارا ورسئنلر.»” ۳۷ بو، يانديرما قورباني، تاخيل تقدئمي، گوناه قورباني، تقصئر قورباني، تقدئس تقدئمي و باريش قوربانلاري باره‌ده اولان قانوندور ۳۸ کي، رب سئنا داغيندا موسايا امر اتدي. رب بو امري ائسرايئل اؤولادلارينا سئنا چؤلونده، او گون وردی کي، اونلاردان ربّه قوربان گتئرمَکلرئني ائسته‌مئشدي.

- LEV
- ←
- ۷
- →

© 2008 Bible Society of Azerbaijan