- JHN
- ←
- ۷
- →

۷
عئسا بايرام اوچون اورشلئمه گدئر ۱
بونلاردان سونرا عئسا جلئل وئلايتئنده گزئب، اؤزونو يهودئيه وئلايتئندن اوزاق ساخلاييردي. چونکي يهودئلر
اونو اؤلدورمک ائسته‌يئردئلر. ۲ يهودئلرئن چادير بايرامي ياخينلاشيردي. ۳ اونون اوچون ده عئسانين قارداشلاري اونا ددئلر: “بورادان چيخ، يهودئيه وئلايتئنه گت کي، شاگئردلرئن ده اتدئيئن ائشلري گؤرسونلر. ۴ ​​​​چونکي اؤزونو تانيتديرماق ائسته‌ين آدام ائشئني گئزلئجه گؤرمز. اگر بو ائشلري سن ادئرسن، اؤزونو دونيايا ظاهئر ات.” ۵ ​​​عئسانين قارداشلارينين هچ بئري اونا ائمان گتئرمه​مئشدي. ۶ بو سببدن عئسا اونلارا ددي: “منئم واختيم حله يتئشمه‌يئب. آمّا سئزئن واختينيز همئشه حاضيردير. ۷ دونيا سئزدن نئفرت اده​بئلمز، آمّا مندن نئفرت ادئر. چونکي اونون ائشلرئنئن پئس اولدوغونا شهادت ورئرم. ۸ سئز بو بايرام اوچون اورشلئمه گدئن. من بو بايرام اوچون حله گتمئرم، چونکي منئم دوروست واختيم حله يتئشمه‌يئب.” ۹ عئسا بو سؤزلري اونلارا ديئب جلئلده قالدي. ۱۰ لاکئن عئسانين قارداشلاري بايرام اوچون اورادان آيريلاندان سونرا، او اؤزو ده اورشلئمه گتدي، آمّا آشکار يوخ، گئزلي. ۱۱ يهودئلر بايرامدا عئساني آختاريب “بو آدام بس هارادادير؟” ديئب سوروشوردولار. ۱۲ جاماعات آراسيندا اونون حاقّيندا چوخ پيچيلتي‌لار گزئردي. بعضئلري ديئردئلر: “او، ياخشي آدامدير.” آمّا بعضئلري ده ديئردئلر: “يوخ، خالقي آلدادير.” ۱۳ آمّا يهودئلرئن قورخوسوندان هچ کس آچيقجا بئر سؤز دمئردي.
عئسا بايرامدا تعلئم ورئر ۱۴ بايرامين ياريسينا قدر کچمئشدي کي، عئسا معبده گدئب تعلئم ورمه‌يه باشلادي. ۱۵ يهودئلر تعجّوبدن مات قاليب ديئردئلر: “بو آدام تعلئم گؤرمه​مئش نجه موقدّس کئتابدان بو قدر بئلئر؟!” ۱۶ عئسا اونلارا جاواب ورئب ددي: “وردئيئم تعلئم منئم اؤزومون ديئل، مني گؤنده‌ره‌نئن‌دئر. ۱۷ اگر کئمسه اونون ائسته‌دئيئني يرئنه يتئرمک ائسته‌سه، وردئيئم تعلئمئن تاريدان اولدوغونو و يا منئم اؤزومدن اولدوغونو آنلاياجاق. ۱۸ اؤزوندن دانيشان، اؤز عئزّتئني آختارار. آمّا اونو گؤنده‌ره‌نئن عئزّتئني آختاران آدام، حقئقت آدامي‌دير و اوندا يالان تاپيلماز. ۱۹ آيا شرئعتي سئزه موسا ورمه‌دي؟ گئنه ده سئزدن هچ بئرئنئز شرئعتي يرئنه يتئرمئر. نه اوچون مني اؤلدورمک ائسته‌يئرسئنئز؟” ۲۰ جاماعات جاواب ورئب ددي: “مگر دلي اولوبسان! کئم سني اؤلدورمک ائسته‌يئر؟” ۲۱ عئسا اونلارا جاواب ورئب ددي: “بئر ائش گؤردوم و هامينيز تعجّوبدن مات قاليبسينيز. ۲۲ ختنه اتمه‌يي موسا سئزه وردئيي اوچون، سبّت گونونده اوشاغي ختنه ادئرسئنئز. (اصلئنده موسا يوخ، آتالارينيز ختنه اتمه‌يي باشلادي.) ۲۳ موسادان قالان قانونون پوزولماماسي اوچون، سبّت گونونده اوشاغينيزي ختنه ادئرسئنئز، ائندي نئيه بئر آدامين بوتون بدنئني سبّت گونونده شفا وردئيئم اوچون، منه قضبله‌نئرسئنئز؟ ۲۴ ظاهئره گؤره حؤکم اتمه‌يئن. عدالتله حؤکم ادئن.”
آيا عئسا، مسئحدئر؟ ۲۵ او زامان اورشلئملي​لردن بعضئلري ددئلر: “اؤلدورمک ائسته‌‌دئکلري آدام مگر بو ديئل؟ ۲۶ بو کي، آچيقجا هر شيي ديئر، کئمسه​ده اونا بئر شي دمئر! بلکه ده ريئسلر اونون دوغرودان مسئح اولدوغونو بئلئبلر. ۲۷ آمّا بئز کي، بو آدامين هارادان اولدوغونو بئلئرئک. لاکئن مسئح ظوهور ادنده، اونون هارادان اولدوغونو کئمسه بئلميه​جک.” ۲۸ بو آرادا عئسا معبدده تعلئم ورنده سسئني اوجالديب ددي: “سئز مني تاني‌ييرسينيز و منئم هارادان اولدوغومو بئلئرسئنئز. من اؤز طرفئمدن گلمه​مئشم، مني گؤنده‌رَن دوغرودور کي، سئز اونو تانيميرسينيز. ۲۹ من اونو تاني‌ييرام چونکي اوندانام و او مني گؤنده‌رئب.” ۳۰ سؤز بورا يتئشن واخت، اونو توتماق ائسته‌دئلر، آمّا کئمسه اونا اَل اوزاتمادي، چونکي اونون واختي حله يتئشمه​مئشدي. ۳۱ آمّا جاماعات آراسيندان چوخ آداملار اونا ائمان گتئردئلر و ديئردئلر: “مسئح ظوهور ادنده، مگر بو آدامدان آرتيق مؤجوزه گؤرسده​جک؟!” ۳۲ فرئسئلر عئسانين حاقّيندا خالق آراسيندا اولان بله پيچيلتي‌لاري اشئتدئلر. باش کاهئنلر و فرئسئلر عئساني ياخالاماق اوچون معبدئن موحافئظلرئني گؤنده‌ردئلر. ۳۳ ​اوندا عئسا ددي: “داها آز بئر مودّت سئز​ئنله وارام و سونرا مني گؤنده‌ره​نئن يانينا گده​جه‌يم. ۳۴ مني آختاراجاقسينيز، آمّا تاپا بئلمه‌يه​جکسئنئز و اولدوغوم يره سئز گله ​بئلمزسئنئز.” ۳۵ او واخت يهودئلر آرالاريندا ددئلر: “بو آدام هارايا گتمک ائسته‌يئر کي، بئز اونو تاپماغا قادئر اولماياجاغيق؟ اولماسين ائسته‌يئر يونانئلر آراسيندا داغيلميش يهودئلرئن يانينا گدئب، يونانئلره تعلئم ورسئن؟ ۳۶ «مني آختاراجاقسينيز آمّا تاپا بئلميه​جکسئنئز» و «اولدوغوم يره سئز گله​بئلمزسئنئز» سؤزدن نه دمک ائسته‌يئر؟” ۳۷ بايرامين آخيرينجي و بؤيوک گونونده عئسا دوروب اوجا سسله خئطاب ادئب ددي: “اگر کئمسه سوسوزدور، منئم يانيما گلئب ائچسئن. ۳۸ منه ائمان گتئرن آدامين ائچئنده حيات ورن سو، چايلار کئمي آخاجاق، نجه کي، موقدّس کئتاب ديئب.” ۳۹ بو سؤزو موقدّس روحون حاقّيندا ديئردي کي، اونا ائمان گتئرنلره ورئله​جک ائدي. موقدّس روح حله ورئلمه​مئشدي، چونکي عئسا حله جلال تاپماميشدي. ۴۰ ​آداملاردان بعضئلري اونون بو سؤزلرئني اشئدنده ددئلر: “دوغرودان دا بو، اِله او پيغمبردئر.” ۴۱ بعضئلري ده ديئردئلر: “بو، وعده​سي ورئلمئش مسئحدئر.” آمّا بعضئلري گئنه ديئردئلر: “وعده​سي ورئلمئش مسئح نجه جلئلدن گله​بئلر؟! ۴۲ مگر موقدّس کئتاب دمئر کي، مسئح داوود نسلئندن و ياشاديغي بيت‌لحم کندئندن گله​جک؟!” ۴۳ بلجه عئسانين اوزوندن خالق آراسيندا ائختئلاف دوشدو. ۴۴ بعضئلري اونو توتماق ائسته‌دئلر، آمّا کئمسه اونا ال اوزاتمادي.
يهودئلرئن ريئسلرئنئن ائمانسيزليقلاري ۴۵ معبدئن موحافئظلري باش کاهئنلرئن يانينا قاييداندا، اونلار موحافئظلردن سوروشدولار: “نه اوچون اونو گتئرمه‌دئنئز؟” ۴۶ موحافئظلر ددئلر: “هچ کس هچ بئر زامان اونون کئمي دانيشماييب.” ۴۷ فرئسئلر ددئلر: “مگر سئز ده آزيبسينيز؟! ۴۸ آيا ريئسلردن و يا فرئسئلردن کئمسه اونا ائنانيب؟ ۴۹ آمّا شرئعتدن بئخبر اولان بو خالق ملعوندور.” ۵۰ قاباق عئسانين يانينا گلن نئقودئموس کي، اونلاردان بئري ائدي، ددي: ۵۱ “مگر بئزئم شرئعتئمئز کئمسه​ني اشئتمه‌دن و اونون نه اتدئيئني بئلمه‌دن محکوم ادئر؟” ۵۲ اونلار جاواب ورئب ددئلر: “يوخسا سن ده جلئل​لي​سن؟! آراشدير و گؤررسن کي، جلئلدن بئر پيغمبر چيخماز.” ۵۳ و هرکس اؤز اِوئنه گتدي.

- JHN
- ←
- ۷
- →

© 2008 Bible Society of Azerbaijan