- JHN
- ←
- ۱۰
- →

۱۰
ياخشي چوبان ۱
“دوغروسونو سئزه ديئرم؛ قويون آغيلينا قاپيدان گئرمه‌يئب، آيري بئر يردن آشيب-گئرن آدام، اوغرو و حرامي‌دئر. ۲ آمّا قاپيدان گئرن قويونلارين چوباني‌دير. ۳ قاپيچي قاپيني اونا آچار و قويونلار اونون سسئنه قولاق آسارلار. چوبان اؤز قويونلاريني آدلاري ائله چاغيرار و اشئيه چيخاردار. ۴ بوتون قويونلاريني اشئيه چيخارداندان سونرا، اونلارين قاباغيندا گِدَر و قويونلار اونون دالينجا گدرلر، چونکي اونون سسئني تاني‌ييرلار. ۵ اونلار ياد آدامين دالينجا گتمزلر. اونون اوچون قاچارلار کي، ياد آدامين سسئني تانيميرلار.” ۶ عئسا بو مثلي اونلارا ددي، آمّا او آداملار اونون ددئيئني آنلاماديلار. ۷ ​​اونون اوچون عئسا اونلارا گئنه ددي: “دوغروسونو سئزه ديئرم؛ قويونلار اوچون قاپي منم. ۸ مندن قاباق گلنلرئن هاميسي اوغرو و حرامي ائدي. آمّا قويونلار اونلارين سسئنه قولاق آسماديلار. ۹ ​​​قاپي منم. مندن گئرنلرئن هاميسي نئجات تاپاجاق؛ ائچه‌ري گئره​جکلر، اشئيه چيخاجاقلار و اوتلاق تاپاجاقلار. ۱۰ ​​​اوغرو گلمز مگر اوغورلاماق، اؤلدورمک و هلاک اتمک اوچون. من گلمئشم کي، اونلار حياتا صاحئب اولسونلار و آرتيقليقلا اونا صاحئب اولسونلار. ۱۱ ياخشي چوبان منم. ياخشي چوبان قويونلاردان اؤتري جانيندان کِچَر. ۱۲ چوبان اولمايان و اوجرته ائشله‌ين آدام کي، قويونلارين صاحئبي ديئل، قوردون گلدئيئني گؤرونجه، قويونلاري بوراخيب قاچار و قورد اونلاري قاپيب داغيدار. ۱۳ ​​​​اوجرته ائشله‌ين آدام قاچار، چونکي اوجرته ائشله‌يئر و قويونلارين قيدئنه قالمير. ۱۴ ياخشي چوبان منم و منئم اولانلاري تاني‌ييرام و منئم اولانلار دا مني تاني‌ييرلار. ۱۵ اله کي، آتا مني تاني‌يير و من ده آتاني تاني‌ييرام و قويونلاردان اؤتري جانيمدان کچئرم. ۱۶ بو آغيلدان اولمايان اؤزگه قويونلاريم دا وار کي، اونلاري گتئرمه‌لئيم. اونلار سسئمي اشئده​جکلر و بئر چوباني اولان سورو اولاجاقلار. ۱۷ بونون اوچون آتا مني سوئر کي، جانيمدان کچئرم، اِله کي، اونو تکرار آليم. ۱۸ کئمسه اونو مندن آلمير. من اؤزوم اونو ورئرم. اونو ورمه‌يه ده ائختئياريم وار، اونو گئنه آلماغا دا. بو حؤکمو آتامدان آلميشام.” ۱۹ عئسانين بو سؤزلرئنه گؤره يهودئلرئن آراسيندا گئنه ده ائختئلاف دوشدو. ۲۰ اونلاردان چوخلاري ديئردئلر: “او دلي اولوب. ناپاک روح الئنده اسئردئر. نه اوچون اونا قولاق آسيرسينيز؟” ۲۱ اؤزگه​لري ده ديئردئلر: “دلي بئر آدام مگر کور بئر آدامين گؤزلرئني آچا بئلر؟”
يهودئلرئن ائمانسيزليغي ۲۲ اوندان سونرا، اورشلئمده وقف بايرامي يتئشدي. ۲۳ قيش ائدي. عئسا معبدده، سوليمانين ايوانيندا گزئردي. ۲۴ يهودئلر عئسانين اطرافينا ييغيليب اونا ددئلر: “نه واختا کئمي بئزي شک ائچئنده ساخلاياجاقسان؟ اگر وعده​سي ورئلمئش مسئح سنسن، آچيقجا بئزه ده.” ۲۵ عئسا اونلارا جاواب وردي: “سئزه ددئم و سئز ائنانميرسينيز. آتامين آديندا گؤردويوم ائشلر منئم حاقّيمدا شهادت ورئرلر. ۲۶ آمّا سئز ائنانميرسينيز، چونکي منئم قويونلاريمدان ديئلسئنئز. ۲۷ منئم قويونلاريم منئم سسئمي اشئدئرلر. من اونلاري تاني‌ييرام و اونلار منئم داليمجا گلئرلر. ۲۸ و من اونلارا ابدي حيات ورئرم. اونلار هچ واخت هلاک اولمازلار و کئمسه ده اونلاري الئمدن قاپا بئلمز. ۲۹ اونلاري منه ورن آتام، هاميدان بؤيوکدور و آتانين الئندن قاپماغا کئمسه قادئر ديئل. ۳۰ من و آتا بئرئک.” ۳۱ يهودئلر اونو داشلاماق اوچون گئنه داش گؤتوردولر. ۳۲ عئسا اونلارا ددي: “سئزه آتادان چوخ ياخشي ائشلر گؤرستدئم. بو ائشلرئن هانسيندان اؤتري مني داشلاييرسينيز؟” ۳۳ يهودئلر اونا جاواب وردئلر: “سني ياخشي بئر ائش اوچون داشلاميريق، کوفر دانيشديغين اوچون سني داشلاييريق. اونون اوچون کي، بئر ائنسان ائکن اؤزونو تاري ادئرسن.” ۳۴ عئسا اونلارا جاواب وردي: “مگر «ددئم: سئز تاريلارسينيز» سؤزو شرئعتئنئزده يازيلماييب؟ ۳۵ تارينين موقدّس کلامي پوزولماز. اگر تاري اونون سؤزلرئني قبول ادن آداملاري «تاريلار» چاغيرير، ۳۶ «تارينين اوغلويام» ددئيئم اوچون آتا طرفئندن موقدّس اولونوب دونيايا گؤنده‌رئلمئش آداما نجه «کوفر ديئرسن» دئيه بئلرسئنئز؟ ۳۷ اگر آتامين ائشلرئني گؤرمورم، منه ائنانمايين. ۳۸ آمّا اگر گؤرورم، منه ائنانميرسينيز دا، اتدئيئم ائشلره ائنانين کي، آتانين منده و منئم ده آتادا اولدوغومو بئلئب آنلاسينيز.” ۳۹ او واخت گئنه اونو توتماغا چاليشديلار، آمّا عئسا اونلارين الئندن چيخدي. ۴۰ و گئنه اوردون چايينين او بئري تايينا، يحيانين اوّلده تعمئد وردئيي يره گتدي و اورادا قالدي. ۴۱ و چوخ آداملار اونون يانينا گلئب ددئلر: “يحيا حقئقتن هچ بئر مؤجوزه اتمه‌دي، آمّا بو آدامين حاقّيندا ددئيي بوتون سؤزلر دوغرو ائدي.” ۴۲ و اورادا چوخ آداملار اونا ائمان گتئردئلر.

- JHN
- ←
- ۱۰
- →

© 2008 Bible Society of Azerbaijan